އިންސާފް.. 09 ވަނަ ބައި – Esfiya\nއަހަރެން ހުރީ ދެލޯ ވަރަށް ބޮޑަށް މަރާލައިގެން ބޮލުގައި ދެއަތުން ވަރަށް ބާރަށް ހިފަހައްޓައިގެންނެވެ. “އެމަންޖެއާއި ކައިރިނުވާތި” ހީވާގޮތުން ދޮންބެ އުޅުނީ އަހަރެންގެ ކައިރިއަށް އަންނާށެވެ. އެކަމަކު މުހައްމަދުފުޅުގެ އަޑު އިވުމުން ދޮންބެ ހުއްޓުން އެރިއެވެ.\nއަހަރެން މަޑުމަޑުން ދެލޯ ހުޅުވާލެވޭތޯ މަސައްކަތް ކުރީމެވެ. ދެލޯ ހުޅުވުނު ނަމަވެސް އަހަރެންނަށް ތަންތަން ފެންނަމުން ދިޔައީ ވަރަށް ނުސާފުކޮންނެވެ. ދެއަތުން ބޮލުގައި ހިފަހައްޓާލަމުން އަހަރެންނަށް މަޑުމަޑުން އެތަނަށް ތިރިވެވުނެވެ. “ކޮއްކޯ” ދޮންބެގެ އަޑު އިވުނެވެ. އަހަރެން އެދިމާލަށް ބަލާލީމެވެ. އަހަރެންނަށް ފެނުނީ ހަމައެކަނި މުސްކުޅި ނުރައިން ފުރިފައިވާ މުހައްމަދުފުޅެވެ. ބޮލުގައި ހުރީ ހުސް ހުދު އިސްތައްޓެވެ. ފުދޭވަރެއްގެ ދިގު ހުދު ކުލައިގެ ތުބުޅިއަކާއި މަތިމަހެއް އޭނައަށް ލިބިގެން ވެއެވެ. ލައިގެން ހުރީ ތަންކޮޅެއް ކުރީ ޒަމާނު މީހުން ލާކަހަލަ ހުދު ކުލައިގެ ޓީޝާޓްއަކާއި ހުދު ކުލައިގެ މުންޑެކެވެ. އުމުރުން 70 އަހަރަށް ވުރެއް މަތި ވެފައިވާ އިރުވެސް މުހައްމަދުފުޅު ބަލާލާފައި އެހެނެއް ހިޔެއް ނުވެއެވެ. “އެކޮއި އެމަންޖެ ކައިރިއަށް ގޮސްގެން ނުވާނެ” ދޮންބެއާއި ދިމާލަށް މުހައްމަދުފުޅު ބުނެލި އަޑު އިވުނެވެ. “ކިހިނެއްތަ ކޮއްކޮއަށް އެވަނީ” ދޮންބެގެ އަޑު އިވިގެން ދިޔައެވެ. އަހަރެން ދެއަތުން ބޮލަށް ފިއްތާލީމެވެ. ބޭނުންވަނީ ދެއަތުން ބޮލަށް ފިއްތާ ޗިސްކޮށްލާށެވެ. އޭރުވެސް މިހާރު ވަމުންދާ ތަދަށް ވުރެއް ކުޑަވާނެއެވެ. ބޮލުގެ ނާށިގަނޑު ފަޅާލާފައި ސިކުނޑި ހީވަނީ ނިކުންނަން އުޅޭ ހެންނެވެ.\n“ދޮންބެ.. ޕްލީޒް.. ވަރަށް.. ތަދުވޭ” އަހަރެންނަށް ބުނެވުނެވެ. އޭރު އަހަރެންގެ ލޮލުން ކަރުނަ އަންނަން ފަށައިފިއެވެ. “އެކޮއި.. ބޭބެގެ އަޑު އިވޭތަ” މުހައްމަދުފުޅު ބުނެލިއެވެ. އަހަރެންނަށް ވާހަކައެއް ނުދެއްކުނެވެ. ދުލުން ބައިވަރު އެއްޗެހި ބުނަން ބޭނުންވިއެވެ. “ކޮއްކޯ” ދޮންބެގެ އަޑުވެސް އިވިގެން ދިޔައެވެ. ބޮލަށް ވަމުން ދިޔަ ތަދު އިތުރަށް ބޮޑުވަމުން ދިޔައެވެ. “އާހް” އަހަރެންނަށް އަނެއްކާވެސް އިސްތަށިގަނޑުގައި ހިފަހައްޓާ ދަމާލެވުނެވެ. އެވަގުތު އޮޅިގެން އަހަރެންނަށް ދޮރުން މަގުމައްޗާއި ދިމާލަށް ބަލާލެވުނެވެ. އެވަގުތު މަގުމަތީގައި އެގެއާއި ތަންކޮޅެއް ދުރުގައި ހުއްޓިލައިގެން ހުރި ބަންޝީލް އަހަރެންނަށް ނުލާހިކު ރީއްޗަށް ފެނުނެވެ. ވަރަށް މަސައްކަތުން ދޮންބެ ފެނޭތޯ ބަލާލިއިރު އެމީހުން އަހަރެންނަށް ފެންނަމުން ދިޔައީ ފުސްކޮންނެވެ. އެކަމަކު ބޭރުގައި އަހަރެންނާއި އެހާ ދުރުގައި ހުއްޓިލައިގެން ހުރި ބަންޝީލް އެހާ ރީއްޗަށް ފެންނަމުން ދިޔައެވެ.\nއަހަރެންނަށް އެގޭތެރެއިން ވަދެވުނީ ވަރަށް ކުޑަ ތަންކޮޅަކަށެވެ. ވަމުން ދިޔަ ތަދަށް ނުބަލާ އިތުރަށް އަހަރެން ކުރިއަށް ދެވޭތޯ ބެލީމެވެ. އެތަނުގައި އިށީދެއިދެ ދޮންބެއާއި ދިމާލަށް ދެވޭތޯވެސް މަސައްކަތް ކުރީމެވެ. ނަމަވެސް އިތުރަށް ކުރިއަށް ޖެހިލާ ކޮންމެ ފަހަރަކު ހީވަނީ ގައިގައި މީހަކު ދޮންދަގަނޑު ޖައްސާހެންނެވެ. ވަކި ހިސާބަކުން ގައިން ދިލަނަގަން ފެށިއެވެ. “ދޮންބެ.. ޕްލީޒް.. އަހަރެން.. މިގެއިން ނެރެދީ” ހިތްވަރާއި އެކު އަހަރެންނަށް ބުނެވުނެވެ. ނަމަވެސް އޭރުވެސް އަހަރެން އިނީ ގައިން ނަގަމުން ދިޔަ ދިލައާއި ރިއްސަމުން ދިޔަ ބޮލުގެ ސަބަބުން ރަނގަޅަށްވެސް ވާނުވާ ނޭނގޭ ހާލުގައެވެ. “މި ބުނީނުން.. އާމިރު އޭނަ ކައިރިއަށް ގޮސްގެން ނުވާނެއޭ” ދޮންބެއާއި ދިމާލަށް މުހައްމަދުފުޅު ތަންކޮޅެއް ބާރަށް ބުނެލިއެވެ. “އެކަމަކު މުހައްމަދުފުޅުބެ.. ކިހިނެއްތަ ކޮއްކޮއަށް އެވަނީ” ދޮންބެގެ އަޑުގައިވި ހާސްކަން އަހަރެންނަށް ފާހަގަ ކުރެވުނެވެ. “އެކޮއި.. ބޭބެގެ އަޑު އިވޭތަ.. އިވޭކަމަށްވާނަމަ އާއެކޭ ބުނެބަލަ” މުހައްމަދުފުޅު ބުނެލިއެވެ. އެވަގުތު އަނެއްކާވެސް ކުރިއަށްވުރެއް ބޮޑަށް ބޮލުގައި ރިއްސައިގަތެވެ. އަހަރެންގެ ލޮލުން ކަރުނަތައް އޮހޮރިގަތެވެ. “ބޭބެ” އަހަރެންނަށް އެހެން ބުނެވުނު އިރު އެތަނުގައި އޮށޯވެވިއްޖެއެވެ. “އަހަރެންގެ އަޑުއިވޭތަ” އަނެއްކާވެސް މުހައްމަދުފުޅުގެ އަޑު އިވުނެވެ. އަހަރެން އާއެކޭ ބުނީ ވަރަށް މަސައްކަތުންނެވެ.\n“ރަނގަޅު.. އެހެންވީމަ އެކޮއި.. ބޭބެ މިކިޔާ އެއްޗެއް ކިޔާ ދެވޭތޯ ބަލާބަލަ” މުހައްމަދުފުޅު ބުނެލިއެވެ. އަހަރެން މަޑުމަޑުން ދޮރުން ބޭރަށް ބަލާލީމެވެ. އޭރުވެސް އެތަނުގައި ބަންޝީލް ހުއްޓެވެ. އަހަރެންގެ ސިކުނޑި އެތަނުން ބޭރަށް ނިކުންނަން އަހަރެންނަށް ވިސްނައިދެމުން ދިޔައެވެ. އޭރުން ހުރިހާ ތަދެއް ފިލާނެކަމަށް ބުނަމުން ދިޔައެވެ. އެކަމަކު އަހަރެންގެ ހިތް ބުނަމުން ދިޔައީ ކިތައްމެ ވޭނެއް އެޅިޔަސް އެތަނުން ބޭރަށް ނުނިކުތުމަށެވެ. ނަމަވެސް ވަމުން ދިޔައި ކެތްކުރެވޭ ވަރުގެ ތަދެއް ނޫނެވެ. އެހެންކަމުން މަޑުމަޑުން ކޭތެމުން ބޭރަށް ނިކުންނަން ޖެހިލީމެވެ. “އެކޮއި.. ބޭރަށް ނުނިކުންނާތި.. މިއަދު އެކޮއި ބޭރަށް ނިކުމެއްޖެނަމަ.. މި ބޭބެއަކަށް އެކޮއި ސަލާމަތެއް ނުކުރެވޭނެ.. ބޭބެ ބުނާ އެއްޗެއް އަޑުއިވޭތަ” މުހައްމަދުފުޅުގެ އަޑު އިވިގެން ދިޔައެވެ. އަހަރެން އެއަޑު އައި ދިމާލަށް ބަލާލީމެވެ. ފުސްކޮށް ނަމަވެސް ދޮންބެއާއި މުހައްމަދުފުޅު ފެނިގެން ދިޔައެވެ. އަހަރެން އަނެއް ފަރާތަށް ބަލާލީމެވެ. އޭރު ބަންޝީލްގެ މޫނުމަތިން ފެންނަން ހުރީ ނުލަފާ ހިނިތުވުމެކެވެ. “އެކޮއި.. މިބޭބެގެ އަޑު އަހާ.. މިއަދު ފިރުކިފަވިޔަސް ބޭރަށް އެކޮއިގެ އެންމެ އިނގިއްޏެއް ލިޔަސް.. މި ބޭބެގެ ދުވަސްވެސް ދާނެ.. އެކޮއި މަޑުކުރޭ.. ބޭބެގެ އަޑުއަހާ” މުހައްމަދުފުޅުގެ އަޑުގައި ވަނީ ހާސްކަމެވެ. “ކޮއްކޯ.. ދޮންބެގެ އަޑުއިވޭތަ” އަހަރެންނަށް ދޮންބެ ގޮވާލިއެވެ. އަހަރެން ދެއަތް ތިރީގައި ޖައްސާލީމެވެ. ބޮލުން ދޫކޮށްލިއިރު ގައިގައި ނުރިއްސާކަ އެންމެ ކަށިކޮޅެއްވެސް ނެތެވެ. ހީވަނީ މީހަކު އަހަރެންގެ ގައިގައި ހުރި ކަށިތައް، ފަހަރަކު ކައްޓަކުން ފަހަރަކު ކައްޓަކުން ބިންދަމުން ދިޔަ ހެންނެވެ.\n“އެކޮއި.. ބޭބެގެ އަޑު އިވޭތަ” އަނެއްކާވެސް މުހައްމަދުފުޅު ސުވާލު ކުރިއެވެ. އަހަރެންނަށް ބޯޖަހާލެވުނީ އަނގައިން ބުނާނެ ހިއްވަރުވެސް ނެތީމައެވެ. ބޯޖަހާލެވުނީވެސް އެހާ ވަރުންނެވެ. “އެހެން ވިއްޔާ ބޭބެ މިކިޔާ އެއްޗެއް ކިޔާ.. އަޑުއަހާ އިނގޭ” މުހައްމަދުފުޅު ބުނެލިއެވެ. އަހަރެން އަނެއްކާވެސް ބޯޖަހާލީމެވެ. މުހައްމަދުފުޅު ނާސި ސޫރަތް ކިޔަވަން ފެށިއެވެ. އެވަގުތު ހީވީ މީހަކު އަހަރެންގެ ގައިގައި އަލިފާން ރޯކުރި ހެންނެވެ. މުޅިގައިން ނަގައިގަތް ދިލަގަނޑުގެ ސަބަބުން އަހަރެންނަށް ރޮއިގަނެވުނެވެ. “އެކޮއި ދެރަނުވޭ.. ބާރަށް ނުކިޔެންޏާމު ހިތުން ކިޔާ..” މުހައްމަދުފުޅު ބުނެލިއެވެ. އަހަރެން ހިތުން މުހައްމަދުފުޅު ކިޔަމުން ދިޔަ ސޫރަތްތައް ކިޔަވަން ފެށީމެވެ. އެއްވެސް އަރާމެއް އަހަރެންނަކަށް ނުލިބެއެވެ. އޭގެ ބަދަލުގައި އަހަރެންނަށް ލިބެމުން ދިޔައީ އިތުރު ވޭނެވެ. މުހައްމަދުފުޅު ތިންވަނަ ފަހަރަށް ސޫރަތްތައް ފެށިކަން އެނގުނެވެ. ނަމަވެސް ދެން އަހަރެންނަށް ވީ އެއްވެސް ގޮތެއް ނޭނގުނެވެ.\nވާނުވާ އެނގެން ފެށިއިރު ދޮންބެ އަހަރެންގެ ކައިރީގައި އިށީދެލައިގެން އިނެވެ. “ކިހިނެއްތަ އެކޮއި” މުހައްމަދުފުޅުގެ އަޑު އިވުނެވެ. އަހަރެން ބަލާލީމެވެ. އޭނަ އަހަރެން ކައިރީގައި ހުރި ގޮޑީގައި އިށީދެލިއެވެ. “އެކޮއި ތިއީ ހިއްވަރުގަދަ ކުއްޖެއް… އަހަރެން ހިޔެއް ނުކުރަން އެވަރު ވީމަ.. އެހެން މީހަކު ނަމަ މިއަދު ގެއިން ނިކުތީސް” މުހައްމަދުފުޅު ބުނެލިއެވެ. އަހަރެން ދޮންބެއާއި ދިމާލަށް ބަލާލީމެވެ. ދޮންބެ ހިނިތުންވެލިއެވެ. “މިހާރު ކިހިނެއް ވާންވީ.. ކީއްވެ އެވަރު އަހަރެންނަށް ވީ” އަހަރެން ސުވާލު ކުރީމެވެ. “އާ.. އަސްލު ކިހިނެއް ވީ” މުހައްމަދުފުޅު އަހާލިއެވެ. “ނޭނގެ.. މިގެއަށް އަންނަ ވާހަކަ ބުނީއްސުރެއް އަހަރެންގެ ބޮލުގައި ރިއްސައިގަތީ… ގެއަށް ވަތްތަނާ ހީވީ ބޯ ނައްޓައިގެން ދިޔަހެން.. ފަހުން ހީވީ ގައިގައި ރޯކޮއްލިގެން.. އެހާވެސް ދިލަނަގަން ފެށި.. ދެން މުޅި ގައިގައި ރިއްސަން ފެށީ” އަހަރެން ކިޔައިދިނީމެވެ. “އެއީ އެވަރުކަމެއް ނޫން.. މިހާރު ހުރިހާ ކަމެއް ރަނގަޅުވާނެ.. އަހަރެން ދޭނަން އާ ތަވީދެއް.. މިހާރު ތި އޮތް ތަވީދު ނަގާ އިނގޭ” މުހައްމަދުފުޅު ބުނެލިއެވެ. އަހަރެން ދޮންބެއާއި ދިމާލަށް ބަލާލީމެވެ. ދޮންބެ ހިނިތުންވެލީ ކޮންމެވެސް ކަމެއް ފޮރުވާ ކަހަލަ ގޮތަކަށެވެ. “މިއަދު ދެން ގެއިން ބޭރަށް ދާކަށް ބޭބެއަކަށް ނުފެނޭ.. އެކޮއި ގެއަށް ގޮސް އަރާމުކޮށްލާ” މުހައްމަދުފުޅު ބުނެލިއެވެ. “އެކަމަކު އަހަރެން އަދި ފުލުސް އޮފީހަށް ދާންޖެހޭ” ކަމެއް ހަނދާންވާ ކަހަލަ ގޮތަށް އަހަރެން ބުނެލީމެވެ. “އޯކޭ.. އެކަމަކު އާމިރު ގޮވައިގެން ދާނީ އިނގޭ.. އެކަނި ދާކަށް ބޭބެއަކަށް ނުފެނޭ” މުހައްމަދުފުޅު ބުނެލިއެވެ.\nއަހަންނާއި ދޮންބެ އެގެއިން ނިކުތީ އިރުކޮޅެއް ފަހުންނެވެ. ގެއަށް ދިޔަ މަގުމަތީގައި އެއްވެސް ވަރަކަށް ދޮންބެ ވާހަކައެއް ނުދައްކައެވެ. އަހަރެންވެސް އެއްވެސް އެއްޗެއް ނުބުނަމެވެ. އަހަން ބޭނުން ކިތައްމެ ސުވާލެއް ހުއްޓެވެ. ނަމަވެސް އަހާކަށް އަހަރެންނަކަށް ނުކެރުނެވެ. ގެއަށް ދިޔަގޮތަށް އަހަރެން ދިޔައީ ކޮޓަރިއަށެވެ. ނަމަވެސް ކޮޓަރީގައިވެސް އަހަރެންނަކަށް ނުއޮވެވުނެވެ. “ދޮންބެ އަހަރެން ބުނީ” އަހަރެން ކޮޓަރިން ނިކުންނަމުން އެހެން ބުނެލަމުން ހުއްޓުން އެރީ ކޮޅަށް ތިބި މަންމައާއި ބައްޕަ އަދި ދޮންބެ ފެނުމުންނެވެ. ވަރަށް މުހިއްމު ވާހަކައެއް ދައްކަން ތިބެފައި އަހަރެން ފެނުމުން އެމީހުން ހުއްޓާލިއެވެ. އެކަން އަހަރެންނަށް ފާހަގަ ކުރެވުނެވެ. “ދޮންބެ..އަހަރެން ބުނީ.. ޖައިޝްގެ ކަންތަކާއި މުހައްމަދުފުޅުބެ ބުނީ ކީކޭތަ” އަހަރެން ތިންމީހުންގެ މޫނަށް ވަކިވަކިން ބަލާލަމުން ދޮންބެއާއި ސުވާލު ކުރީމެވެ. “މުހައްމަދުފުޅުބެ ބުނީ ރަނގަޅު އެއްޗެއް ހަދާށޯ ޖެހޭނީ.. މިރޭ ބަލާދޭނަމޯ.. މިރޭ ބާރައިގެ ފަހުންނޯ އެނގޭނީ.. ޖައިޝް ސަލާމަތް ކުރެވޭ ކަމަށް ވަންޏާ.. އޭނަ އޭރަށް ދުނިޔޭގައި ހުރެއްޖެނަމަ ކޮންމެވެސް ގޮތެއް ހޯދާނަމޯ މުހައްމަދުފުޅު ބުނި” ދޮންބެ ބުނެލިއެވެ. އަހަރެން ބޯޖަހާލީމެވެ. “ހިނގާ ފުލުސް އޮފީހަށް ދާން.. މިހާރު މާ ލަސްވެސް ވެއްޖެ” އަހަރެން ބުނީމެވެ.\nއަހަރެން ދޮންބެއާއި އެކު ބޭރަށް ނިކުތީމެވެ. ދޮންބެގެ މިޒާޖު ކޮންމެވެސް ވަރަކަށް ތަފާތުކަން އަހަރެންނަށް ފާހަގަ ކުރެވުނެވެ. ކުރިން ކޮންމެވެސް އެއްޗެކޭ ކިޔާ ވާހަކަ ދައްކާ ދޮންބެ މުހައްމަދުފުޅު ގެއިން އެވީ ކަންތަކަށްފަހު އެހުންނަނީ ވިސްނުމަކަށް ގޮސް ގެއްލިފައެވެ. އަނެއްކާ ދޮންބެ އަހަރެން ދެކެ ބިރުގަތީބާއެވެ. މުހައްމަދުފުޅު ދޮންބެ ކައިރީގައި ބުނީ ކީކޭބާއެވެ. އަހަރެންވެސް ޖެހިލުންވާން ފެށިއެވެ. “ދޮންބެ ކޮންކަމަކާއި ތި ވިސްނަނީ” އަހަރެން ދޮންބެގެ ފަހަތުގައި އިދެ އަހާލީމެވެ. “ދޮންބެ ނުވިސްނަން.. ކޮންކަމަކާ ދޮންބެ ވިސްނަން ވީ” ދޮންބެ އެހުރިހާ ކަމެއް ހިނިތުންވުމަކުން ފޮރުވާލިއެވެ. “އަހަރެންވެސް މި އަހަނީ އެހެންދޯ.. ކޮންކަމަކާހޭ ތި ވިސްނަނީ” އަހަރެން އަނެއްކާވެސް އެހީމެވެ. “ދޮންބެވެސް މި އަހަނީ އެހެންދޯ… ދޮންބެ ކޮންކަމަކާހޭ ވިސްނަންވީ” ހިނިތުންވެލުމެއް ރައްދުކޮށްލަމުން ދޮންބެ ބުނެލިއެވެ. “ހޫމް ދެން އަޅާނުލާ.. އެހެންވިއްޔާ ބުނެބަލަ ކޮންކަމެއް އަހަރެންނަށް ތި ފޮރުވަނީ” އަހަރެން އަނެއްކާވެސް ސުވާލުކޮށްލީމެވެ. “ކޮއްކޮ އަހާ ސުވާލު.. ދޮންބެ ކޮންކަމެއް ކޮއްކޮއަށް ފޮރުވަންވީ” ދޮންބެ ސައިކަލް މަޑުކޮށްލީ ހުސައިން އާދަމް ބިލްޑިން ކައިރިއަށެވެ. “މިއަދު މުހައްމަދުފުޅުބެ ގެއިން ވީ ކަންތައް.. އަހަރެންނަށް އެނގޭ އަހަރެން ހޭ ނެތުނު ފަހުންވެސް ކަންތައްތަކެއް ވީކަން” އަހަރެން ސައިކަލުން ފައިބާ ދޮންބެގެ މޫނަށް ބަލާލީމެވެ. “ކޮއްކޮ ހާދަ މޮޅޭ.. ހޭނެތިފައި އޮންނަ އިރުވެސް ވާ ކަންތައް އެނގޭ.. އެހެން ނޫނަސް އެނގެންޏާ ކީއްކުރަން އަހަނީ” ދޮންބެ ހިގައިގަންނަމުން ބުނެލިއެވެ. ދޮންބެގެ ފަރާތުން މިވަގުތު ޖަވާބެއް ނުލިބޭނެކަން އަހަރެންނަށް ވިސްނުނެވެ. އެހެންކަމުން އެވާހަކަ އެހާ ހިސާބަށް މެދު ކަނޑާލީމެވެ.\nއެތެރެއަށް ވަދެ މީހާންއާއި ބައްދަލު ކުރަން ބޭނުންވި ވާހަކަ ބުނީމެވެ. އިރުކޮޅެއް ނުވެ ފުލުހުންގެ ޔުނީފޯމްގައި ހުރި މީހެއް އައެވެ. “އަޅުގަނޑަކީ މީހާން.. ދުރުވޭ” މީހާން ބުނެލިއެވެ. އަހަރެން ހިނިތުންވެލީމެވެ. ދޮންބެވެސް އަހަރެންގެ ފަހަތުން ދިއުމަށް ތެދުވިއެވެ. އެވަގުތު މީހާންއެކަން މަނާ ކުރިއެވެ. އެތެރެއަށް ދެވޭނީ އެކަކަށް ކަމާއި ދޮންބެ މަޑުކުރުމަށް މީހާން އެދުނެވެ. އެވަގުތު ދޮންބެ އަހަރެންނާއި ދިމާލަށް ބަލާލިއެވެ. “ދޮންބެ ބޭނުންވާނެ.. އަޅުގަނޑުގެ ކައިރީގައި ހުންނަން” އަހަރެން ބުނެލީމެވެ. މީހާން އެއްބަސް ވިއެވެ. އަހަރެންނާއި ދޮންބެ މީހާންގެ ފަހަތުން ގޮސް ލިފްޓަށް އެރީމެވެ. ދޮންބެ ހުރީ ހައިރާންވެފައެވެ. އޭނާއަށް އާ މަންޒަރު ތަކެއް ފެންނާތީ ކަމަށް ވެދާނެއެވެ. އަހަރުމެން މީރާންގެ ފަހަތުން ގޮސްވަނީ އަބަދުވެސް ވަންނަ ރޫމްއަށެވެ. ނާސިރު ބައިންދާފައިވާ ރޫމްއާއި ޖެހިގެން އިން ރޫމްއަށެވެ. “އަޅުގަނޑަށް އައިރް ދަމުން މި ކޭސް ކިޔާދީފައިވަނީ.. ނާސިރު ވާހަކަ ދައްކަނީ އާސީންއާއި އެކަނި ކަމަށް ބުނެފަ އިނީ.. އަޅުގަނޑު މިއަދުވެސް އޭނައާއި ވާހަކަ ދެއްކޭތޯ މަސައްކަތް ކުރިން.. އެކަމަކު އޭނަ އަޅުގަނޑުގެ އަޑެއް ނޭހި.. އަސްލު މިވާގޮތަކީ މާދަމާ އަކީ އަޑުއެހުން އޮންނަ ދުވަސް.. އޭނަ ބުނަނީ އެތަނުގައިވެސް ވާހަކަ ދައްކާނީ އާސީން އިނިއްޏާ ކަމަށް.. މިއަދު އަޅުގަނޑުމެން އެބަ ޖެހޭ ކޮންމެވެސް ވަރަކަށް ސުވާލު ތަކެއްގެ ޖަވާބް ހޯދަން.. އެހެން ނޫނީ މާދަން އަނެއްކާ ކާޒީ އަޅުގަނޑުމެންނަށް ހުކުމް އިއްވާނެ” މީހާން ހީލަމުން ބުނެލިއެވެ.\n“އަޅުގަނޑު އެއްވެސް ހާލަތެއްގައި މާދަމާ އޮންނަ އަޑުއެހުމަށް އާސީން ކައިރީގައި ދާކަށް ނުބުނާނަން.. އެކަމަކު މިއަދު މި ސުވާލު ތަކުގެ ޖަވާބު ހޯދައިދެވިއްޖެނަމަ އަޅުގަނޑުމެންނަށް މާދަން ފަސޭހަވެގެންދާނެ” މީހާން އެދުނެވެ. އަހަރެން ދޮންބެއާއި ދިމާލަށް ބަލާލަމުން އެކަމަށް އެއްބަސް ވީމެވެ. މީހާންގެ އަތުގައި އޮތް ސުވާލު ގަނޑު އަހަރެން ބަލާލީމެވެ. “އޯކޭ.. އަޅުގަނޑު މީގެ ޖަވާބުތައް ލިބޭތޯ މަސައްކަތް ކޮށްލަފާނަން” އަހަރެން ބުނެލީމެވެ. އަދި އެސުވާލުތައް ހިފައިގެން ބޭރަށް ނިކުތީމެވެ. ބޭރަށް ނިކުމެ ދަބަހުން އަހަރެންގެ ކާޑު ނަގާ އަޅާލީމެވެ. އަހަރެން އެހާ ހިސާބަށް ދިއުމާއި އެކު އެތަނުގައި ހުރި ޕޮލިސް ކުއްޖާ ނާސިރު ބައިންދާފައި އިން ރޫމްގެ ދޮރު ހުޅުވައިދިނެވެ. އަހަރެން ހިނިތުންވެލަމުން އެތެރެއަށް ވަނީމެވެ. “އާސީން” ނާސިރު އަހަރެންނާއި ދިމާލަށް ބަލާލަމުން ހިނިތުންވެލިއެވެ. އަހަރެން އާދައިގެ ގޮތަކަށް އައިސް ނާސިރު ކައިރިއަށް ހުއްޓެލީމެވެ. “އަހަރެން މިއައީ ނާސިރުގެ ބޭކާރު ވާހަކަތައް އަޑުއަހާކަން ނޫން.. އެހެންވީމަ އަހަރެން ކުރާ ސުވާލު ތަކަށް ޖަވާބު ދީ” އަހަރެން ނާސިރުއަށް އަމުރު ކުރީމެވެ. “ހާދަ ހިތްވަރު ގަދަ ވެއްޖެއޭ.. ފުރަތަމަ ދުވަހަށް ވުރެއް ދެވަނަ ދުވަހު މާ ކެރޭ.. މިއަދު އަދި މާ ބޮޑަށްވެސް.. އެއީ މިއަދު މާ ބާރުގަދަ ތަވީދެއް އަޅައިގެން ހުރީމަތަ” ނާސިރު ބުނެލިއެވެ. “އަހަރެން ބުނެފީމެއްނުން.. ބޭކާރު ވާހަކަ އަޑުއަހާކަށް ބޭނުމެއް ނޫނޭ.. އަހަރެންގެ ސުވާލު ތަކަށް ޖަވާބު ދީ” އަހަރެން ރުޅިވެރިކަމާއި އެކު ފުރަތަމަ ފަހަރަށް ނާސިރުއާއި ވާހަކަ ދެއްކީމެވެ.\nނާސިރުގެ މޫނުމަތީގައި ކުޅެލީ ނުލަފާ ހިނިތުންވުމެކެވެ. “ބަންޝީލް ބުނީ އާސީންގެ އެންމެ ކަމުދާ ސިފައަކީ ތި ރުޅި އޯ.. އަހަރެން ހިތައް އަރާ.. އަނެއްކާ މިއަދު ބަންޝީލްއާއި ދިމާ ވެއްޖެތަ” ނާސިރު އަހާލިއެވެ. އޭނާގެ ބޭނުންވަނީ އަހަރެން ރުޅި އަރުވާށެވެ. “ބުނަން.. އަހަރެން މިތަނަށް މިއަންނަނީ.. ނާސިރުގެ ތި މޮޔަ ވާހަކަ އަޑުއަހާކަށް ނޫން.. އަހަރެންނާއި ވާހަކަ ދައްކަން ބޭނުން ނޫންނަމަ.. އަހަރެން މިތަނުން ގޮސްދާނަން.. އެކަމަކު އަހަރެން ދިއުމަށްފަހު މިތަނަށް އަހަރެން ގެނައުމަކީ އެއްވެސް މީހަކަށް ވާނެ ކަމެއް ނޫން.. ނާސިރުއަށް އަހަރެންނާއި ބެހޭ ގޮތުން ވަރަށް ގިނަ މައުލޫމާތު އެނގެއެއް ނުން.. އެހެންވީމަ އަހަރެންނަކީ ބުނާ ބަހުގައި ރަނގަޅަށް ހިފަހައްޓާ މީހެއްކަންވެސް އެނގޭނެ.. އަހަރެން މި ބުނަނީ މިތަނުން ބޭރަށް ނިކުތުމަށްފަހު އަހަރެން މިތަނަކަށް ނުވަންނާނަން. ނާސިރުގެ ދަރިފުޅަށް އިންސާފް ހޯދައިދިނުމުގައި އަހަރެންގެ އެހީ ބޭނުންނަމަ މިހާރު ވާހަކަ ދައްކަން ފަށާ” އަހަރެން އެހެން ބުނުމަށްފަހު ބޭރަށް ނިކުތުމަށް ހިގައިގަތީމެވެ.\n“މަޑުކުރޭ” އަހަރެން ދޮރުގެ ތަޅުގައި ހިފެހެއްޓި ތަނާ ނާސިރުގެ އަޑު އިވުނެވެ. އަހަރެންނަށް އަމިއްލަ ނަފްސަށް ހިނިތުންވެލެވުނެވެ. އަހަރެން ނާސިރުއާއި ދިމާލަށް ބަލާލީމެވެ. “އަހަރެން ކުރާ ސުވާލު ތަކަށް ޖަވާބު ދޭން ތައްޔާރުތަ” އަހަރެން ސުވާލު ކުރީމެވެ. ނާސިރު އަހަރެންނާއި ދިމާލަށް ބަލާލިއެވެ. “އޯކޭ.. އެހެންވީމަ ހިގާ ފަށަމާ” އަހަރެން އަވަސް އަވަހަށް އައިސް ނާސިރުގެ ކުރިމަތީގައި އިން ގޮޑީގައި އިށީދެލީމެވެ. އަދި ރިކޯޑަރ ނަގާ ރިކޯޑް ކުރަން ތައްޔާރު ކޮށްލީމެވެ. “އެންމެ ފުރަތަމަ ދުވަހު ނާސިރު އަޑުއެހުމުގައި ބުނެފައިވަނީ ނާސިރުއޭ ހުރިހާ ކުދިންނާއި ދެ ފުލުހުންގެ އިތުރުން އަދި ކާޒީއެއް މަރާލީ.. ނޫންތަ” އަހަރެން ސުވާލު ކުރީމެވެ. ނާސިރު ބޯޖަހާލިއެވެ. “އަހަރެން ބުނީ ޖަވާބު ދޭށޭ.. ބޮލުން އިޝާރާތް ކުރާށެކޭ ނޫން” އަހަރެން ވާހަކަ ދައްކަމުން ދިޔައީ ހިތްހަމަނުޖެހިފައި ހުރެއެވެ. “އާ.. އަހަރެން ބުނިން އަހަރެންނޭ އެމީހުން މަރަން ބުނީ” ނާސިރު ބުނެލިއެވެ. “އޯކޭ.. އެހެންވީމަ ފަށަމާ.. ކީއްވެ އެކުދިންތައް މަރާލީ.. ތިން ކުދިން މަރާލީ އެމީހުން ކީއްކުރީ ނާސިރުއަށް” އަހަރެން ސުވާލު ކުރީމެވެ. ނާސިރު އަހަރެންނާއި ދިމާލަށް ބަލާލިއެވެ. ނަމަވެސް އެއްވެސް އެއްޗެއް އިތުރަކަށް ނުބުނިއެވެ. “ސުވާލަށް ޖަވާބުދީ… އަހަރެން ބުނީމެއްނުން.. ކުރާ ސުވާލަށް ޖަވާބު ދޭންޖެހޭނެއޭ” އަހަރެން އަޑު ބާރުކޮށްލީމެވެ.\n“ކީންހޭ ކުރީ.. އެކުދިންނަށް ލިބުނު އަބަދު އެއީ އަދި ކުޑަ އަދަބެއް.. އަހަރެން އެމީހުން މަރާލީ އަދި މާ ފަސޭހަ މަރަކުން.. އަހަރެންނަށް އެމީހުން މަރާލެވުނީ މާ އަވަހަށް..” ނާސިރުގެ އަޑުގައި ހުރީ ހިތްހަމަނުޖެހުމުގެ ރާގެއެވެ. “ބަލަ.. ހާދަ ރަހުމެއް ނެތޭ ދޯ.. އެމީހުން މަރާލާފަވެސް ތިހެންތަ ކިޔަން ޖެހެނީ.. އެއީވެސް މީހެއްގެ ދަރިންނޭ” އަހަރެން ބުނީމެވެ. “ބަލަ ނަޝްފާ އަކީ ވެސް މީހެއްގެ ދަރިއެކޭ.. އަހަރެންގެ ދަރިއޭ.. އެކަމަކު އެމީހުން އެއްވެސް ރަހްމެއް ކުރިތަ.. ކުށެއް ކުރެވުނީމަ އެކަން ފޮރުވީ.. އެމީހުންގެ މަންމައާއި ބައްޕައަކީ މިރާއްޖޭގެ ބޮޑެތި މީހުން ވީމަ .. އެމީހުން އެ ކުށް ފަސް އަޅާ ފޮރުވީ.. އަހަރެންގެ ދަރިފުޅު މި ފަސްގަނޑު ދަށުގައި ވަޅުލަން ޖެހުނީ އެތިން ފިރިހެނުންގެ ސަބަބުން..” ނާސިރު ރުޅިގަދަ ވަމުން ދިޔައެވެ. “ތިބުނީ ކީކޭ” އަހަރެން އަހާލީމެވެ. “ނަޝްފާ.. އެތިން ފިރިހެނުން ވެގެން އަހަރެންގެ ލޯބި ލޯބި މައުސޫމް ދަރިފުޅާއި ބެހުނީ.. އެކުއްޖާގެ ކޮން ކުށެއް އޮތީ.. އެތިން ފިރިހެނުން އަހަރެންގެ ދަރިފުޅުގެ ދުވަސް ދުއްވާލަން.. އެ ކުއްޖާ އޮތީ މާލޭ މަގު މައްޗަށް އެއްލާލާފައި.. ކުނި އެއްޗެއް ހެން.. އެއްވެސް ރަހްމެއް ނެތް.. ތިން ހަފްތާ ވަންދެން އައި.ސީ.ޔޫގައި ބައްވާފައި… އެކުއްޖާ މަރުވީ.. އެހާ ވޭނުގައި.. ސިކުނޑިއަށް ލޭ އެޅި.. ކުރިމަތި ފަރާތް ބޭނުން ނުކުރެވޭ ވަރަށް ހަލާކުވެފައި.. މުޅި ހަށިގަނޑުގައި ވަކި އަޅާފައި.. މޭ މައްޗަށް އޭގެން ފިރިހެނެއް އެރުމުގެ ސަބަބުން މޭކަށިގަނޑުތައް ބިންދައިގެން ގޮސްފައި.. ކޮބާތަ މަގޭ ދަރިފުޅުގެ ކުށަކީ” ނާސިރުގެ ލޮލުން ކަރުނަ ހިލުނެވެ. އަހަރެންނަށް ބުނާނެ އިތުރު އެއްޗެއް ނޭނގުނެވެ.\n“އެކަމަކު އެމީހުން އެކަން ފޮރުވީ.. ހުރިހާ ހެއްކެއް ހުރި.. އެމީހުންނާއި ދެކޮޅަށް ލިބިފައި.. އެކަމަކު.. އެމީހުންގެ ބައްޕައިންނަކީ މިނިސްޓަރުން ވީމަ.. މަޖްލީހުގެ މެންބަރުން ވީމަ.. އެކަން ފޮރުވީ.. އެހުރިހާ ކަމެއް އެނގިތިބެ ނޭނގޭކަމަށް ހެދީ.. އެކަން ތަހްގީގު ކުރި ދެ ފުލުހުންނަށް އެހުރިހާ ކަމެއް އެނގޭ.. އެކަމަކު އެހުރިހާ ކަމެއް ސިއްރުކޮށް އަސްލު ހެކި ހުރި ފައިލް އެމީހުން ފޮރުވީ.. ގާޒީއަށް ލާރި ދީގެން އެމައްސަލަ ސާބިތު ނުވާކަމަށް ނިންމީ.. އެފަދަ މީހުންނަށް ދޭނެ އަދަބެއް އާސީން ބުނެބަލަ” އަހަރެންނާއި ދިމާލަށް ނާސިރު ބަލާލިއިރު އެދެލޮލުން ކަރުނަ ފެންނަން ހުއްޓަސް ރުޅިވެރިކަންވެސް ފެންނަން ހުއްޓެވެ. “ހަމަގައިމުވެސް އަހަރެން މީހެއް މަރައެއް ނުލާނަން.. އެއީ އަހަރެންނަށް އެނގޭ އެއްޗަކީ” އެހެން ބުނުމަށްފަހު އަހަރެން އެތަނުގައި އޮތް ރިކޯޑާރ ހިފައިގެން އަވަސް ކަމާއި އެކު ބޭރަށް ނިކުތީމެވެ. ބޭރަށް ނިކުމެ އަހަރެންނަށް މޭގައި އަތް އަޅާލެވުނެވެ. ނާސިރު އެދެއްކީ ތެދު ވާހަކަ ހެއްޔެވެ. އެހެން ވެއްޖެނަމަ އޭނަގެ ދަރިފުޅާއި މެދު ކަންތައް ވެފައިވަނީ ހާދަ ދެރަކޮށެވެ.\nއަހަރެން ދިޔަ ގޮތަށް އަނެއް ރޫމްއަށް ވަނީމެވެ. “އާސީން ހާދަ މޮޅޭ.. ހީވަނީ ހަމަ ޕޮލިހެއް ހެން.. ވާހަކަ ދެއްކި ގޮތުން” މީހާން އަހަރެން ވަނުމާއި އެކު ބުނެލިއެވެ. “މި މައުލޫމާތަކީ މުހިއްމު މައުލޫމާތަކަށް ވީ ކަމަށް އަޅުގަނޑު އުއްމީދު ކުރަން.. އަޅުގަނޑަކީ އެއްވެސް ވަރަކަށް މިކަހަލަ ކަންތައް އެނގޭ މީހެއް ނޫން.. އެކަމަކު އެއްޗެއް ބުނެލަން ބޭނުންވޭ.. ނާސިރުގެ ކޭސް އަވަހަށް ނިންމަން ބޭނުން ނަމަ ނަޝްފާގެ ކޭސް ވެފައިވާ ގޮތް ރަނގަޅަށް ބަލާ.. އޭރުން އަވަހަށް މި ކޭސް ނިމޭނީ” އެހެން ބުނުމަށްފަހު އަހަރެން ރިކޯޑު ކޮށްފައިވާ އެތި ހަވާލު ކޮށްލީމެވެ. އަދި އެތަނުން ބޭރަށް ނިކުތީމެވެ. ދޮންބެވެސް އަހަރެންގެ ފަހަތުން ބޭރަށް ނިކުތެވެ.\n“ނޫނޭ.. ކޮއްކޮ މޮޅު.. އަސްލުވެސް.. ކޮއްކޮ ވާންވީ ޖާނަލިސްޓަކަށް ނޫނޭ.. ޕޮލިސް އޮފިސަރަކަށް.. އިންޓްރޮގޭޝަން ކުރާ މީހަކަށް.. މީހުންނާއި ސުވާލު ކުރާ މީހަކަށް.. ނޫނޭ ގަދަ” ދޮންބެ ބޭރަށް ނިކުމެ ސައިކަލް ކައިރިއަށް ހުއްޓެލަމުން ބުނެލިއެވެ. “ކީކޭ މުހައްމަދުފުޅުބެ ބުނީ.. ދޮންބެ ތިވަރަކަށް ތި ފޮރުވަނީ” އަހަރެން ސުވާލު ކުރީމެވެ. އެވަގުތު ދޮންބެގެ މޫނުމަތީ ހުރި ހިނިތުންވުން ކުޑަވަގުތު ކޮޅަކަށް ގެއްލިގެން ދިޔައެވެ. “ކޮއްކޮ ތިކިޔާ އެއްޗެއް ދޮންބެއަކަށް ނޭނގޭ” ސައިކަލަށް އަރަމުން ދޮންބެ ބުނެލިއެވެ. އަހަރެން ދޮންބެގެ އަތުގައި ހިފެހެއްޓީމެވެ. “ނާސިރުއަށް އެގިއްޖެ.. އަހަރެން އަޅައިގެން މިހުރީ ވަރަށް ބާރުގަދަ ތަވީދެއްކަން.. ކީއްވެ މުހައްމަދުފުޅުބެ އަހަރެންނަށް ބާރުގަދަ ތަވީދެއް ދޭންވީ.. ކީއްވެ އެގެއަށް ވަތް ގަޑީގައި އަހަރެންނަށް އެވަރުވީ.. އަހަރެންނަށް އެނގޭ ދޮންބެއަށް ޖަވާބު އެނގޭކަން.. ޕްލީޒް.. އަހަރެންނަށް ކިޔައިދީ.. ނޫނީ އަހަރެން މިތަވީދު ނަގާފަ.. ބަންޝީލް ކައިރީގައި އަހާނީ” އަހަރެން ބުނެލީމެވެ. ދޮންބެ އަހަރެންނާއި ދިމާލަށް ބަލާލިއެވެ. “އޯކޭ.. ދޮންބެ ހުރިހާ އެއްޗެއް ކިޔައިދޭނަން.. އެކަމަކު މިތާކު ނޫން.. ގެއަށް ހިނގާ..” ދޮންބެ ސައިކަލަށް އަރާ ސްޓާޓް ކޮށްލިއެވެ. އަހަރެން ދޮންބެއާއި މަލާލީމެވެ. ދޮންބެ ހިނިތުންވެލަމުން ސައިކަލް ފަހަތަށް އިޝާރާތް ކޮށްލިއެވެ. އަހަރެން އެއްވެސް އެއްޗެއް ނުބުނެ ސައިކަލަށް އެރީމެވެ.\nގެއަށް ގޮސް ވަތް ވަގުތު އަހަރެންގެ ފޯނު ރިންގް ވާން ފެށިއެވެ. އަހަރެން ބަލާލީމެވެ. ގުޅަނީ އަހަރެން އެއަޑު އެހުމަށް އެންމެ ބޭނުން މީހާއެވެ. އައިރްއެވެ. އެކަމަކު އަހަރެން ހުރީ ހިންހަމަނުޖެހިފައެވެ. “ސޮރީ” އަހަރެން ފޯނު ނަގާ އެއްވެސް އެއްޗެއް ނުބުނެ ހުރުމުން އައިރް ބުނެލިއެވެ. އައިރްއަށް އަބަދުވެސް އަހަރެންގެ ސިކުނޑީގައިވާ އެއްޗެއް ނަގައިގަނެވެއެވެ. “އަހަރެން ކޮންމެހެންވެސް މިއަދު ތާކަށް ދާން ޖެހުނީ.. އެހެންވެ ނުބުނެވުނީ.. ކުރިން ނުގުޅުނީ… ބިޒީކޮށް އުޅުނީމަ.. ހަމަ ފްރީ ވާއިރަށް މި ގުޅީ” އައިރް އަމިއްލައަށް ހުރިހާ އެއްޗެއް ކިޔައިދިނެވެ. އަހަރެން ހިނިތުންވެލީމެވެ. “ގުޑް.. ތިހެން ހިލާފަ ހުރޭ” އައިރް ބުނެލިއެވެ. އަހަރެން ހައިރާންވިއެވެ. އޭނައަށް އެހާ ރީއްޗަށް އަހަރެންގެ ހުރިހާ ހަރަކާތެއް އެނގެނީ ކިހިނެއް ހެއްޔެވެ. “ކިހިނެއް އެނގުނީ.. އަހަރެން ހީލި ކަމެއް” އަހަރެން އަހާލީމެވެ. “އާހް.. ހިންހަމަޖެހިއްޖެ އާސީންގެ އަޑު އިވުނީމަ” އައިރް ބުނެލިއެވެ. “ހޫމް ދެން ބުނޭ ތިހެން.. ކީއްވެ ކޭސް އެހެން މީހަކާއި ހަވާލު ކުރީ.. ކީއްވެ އެހާ ކުއްލިއަކަށް ޗުއްޓީއަކަށް ދިޔައީ.. ކޮންތާކު ތިއުޅެނީ.. ކޮން އިރަކުން އަންނަނީ” އަހަރެންގެ ހިތުގައި ހުރި ހުރިހާ ސުވާލެއް އެއްފަހަރާ ކޮށްލީމެވެ. “ސާބަސް.. ތީގެން ކޮން ސުވާލަކަށް އަހަރެން ފުރަތަމަ ޖަވާބް ދޭންވީ” އައިރް ހިނިގަނޑެއް ޖަހާލަމުން އަހާލިއެވެ. އަހަރެން އައިރްގެ ފޯނުގައި ހުރެ އެނދުގައި އޮށޯވެލީމެވެ.\n“ދެން.. ޕްލީޒް.. ބުނެބަލަ.. ކީއްވެ..” އަހަރެން އަހާލީމެވެ. “އަހަރެންނަށް ވަރަށް މުހިއްމުކަމެއް ދިމާވީ.. މިގަޑީގައި ބުނެވޭނީ މިވަރަށް.. އެކަމަކު މާދަންރޭ.. ތިގެއަށް ގޮސްފައި އަހަރެން ހުރިހާ އެއްޗެއް ކިޔައިދޭނަން.. ޕްލީޒް.. އިތުރަށް މިކަމާއި ގުޅޭގޮތުން ސުވާލު ނުކޮށްބަލަ..” އައިރް ބުނެލިއެވެ. އަހަރެން އިތުރަކަށް އެވާހަކައެއް ނުދައްކަމެވެ. އެކަމަކު ދެމީހުން ވެގެން ވަރަށް ގިނަ އިރު އެތައް ވާހަކައެއް ދައްކަން ތިބީމެވެ. އެކި ވާހަކައިގައި ހުރެ އަހަރެން ހެމުން ދިޔައީމެވެ. އައިރްއާއި ވާހަކަ ދައްކަމުން ދިޔައިރު އަހަރެން ހިތުގައި އެއްވެސް ބިރުވެރިކަމެއް ނެތެވެ. “އާސީން ބުނީމެއްނުން.. ބަންޝީލްއެއްގެ ވާހަކަ” އައިރް ވާހަކައިގެ މެދު ތެރެއިން އަހާލިއެވެ. އަހަރެންގެ މޫޑު ވަގުތުން ބަދަލުވިއެވެ. ހެނދުނު ޖައިޝްގެ އޮފީހުންވި ކަންތައް އަހަރެންގެ ކުރިމަތީގައި ސިފަވެގެން ދިޔައެވެ. މުހައްމަދުފުޅު ގެއިން ވީ ކަންތައް އަހަރެންގެ ކުރިމަތީގައި ސިފަ ވެގެން ދިޔައެވެ.\n“އަނެއްކާ އޭނަގެ ފަރާތުން އައިރްއަށް ކަމެއްވީތަ” އަހަރެންނަށް ކުއްލިއަކަށް އެނދުމަތީގައި އިށީދެވުނެވެ. “ނޫނޭ.. އެކަމަކު ތި އެކުވެރިޔާ ރޭގައި އަހަރެންގެ ގެއަށް އިހްތިރާމްގެ ޒިޔާރަތެއް ކޮށްލި.. އެކަމަކު އާސީންގެ ދޮންބެ ދީފައިވާ އޮތް ހަދިޔާގެ ސަބަބުން.. އޭނައަށް އަހަރެންނާއި ކައިރިއެއް ނުވެވުނު..” އައިރް ބުނެލިއެވެ. “ކިހިނެއް ހެދީ.. ކީކޯ އޭނަ ބުނީ.. އޭނަ އެއްވެސް އެއްޗެއް ބުނިތަ” އަހަރެން ހާސްވިއެވެ. “އާސީން ހާދަ ހާސްތިވަނީ.. އޭނައަށް އަހަރެންނަށް އެއްވެސް ކަމެއް ނުކުރެވުނު.. އާ.. ވަރަށް ފޮނިވެފަ އެކި ވާހަކަ ދެއްކި.. ބުނި އާސީން އެއީ ތިމަންނަގެ ހައްގެކޯ.. އޭނަ ގައިގައި އަތްވެސް ނުލައްޗޯ.. ބްލާ ބްލާ.. ބްލާ.. ބައިވަރު އެއްޗެހި ކީ” އައިރް ބުނެލިއެވެ. “ޕްލީޒް.. އައިރް.. ވަރަށް ވިސްނައިގެން އުޅޭތި.. ނަމަ ނަމަ ތި ތަވީދު ގައިން ނުނަގާތީ.. ޕްލީޒް..” އަހަރެން އެދުނީމެވެ. އަހަރެން ހާސްވިއެވެ. އޭނަގެ ބާރު އަހަރެންނަށް ވަނީ ފެނިފައެވެ. އޭނަ ކޮންމެ ފަދަ ގޮތެއްވެސް ހަދާފާނެއެވެ. އަދި އަމުދުން އައިރް މިހާރު ވަނީ އަހަރެންގެ ދިރިއުޅުމުގެ މުހިއްމު ހިއްސާއަކަށް ވެފައެވެ. އެހެންކަމުން އޭނައަށް އެކަމެއް ޓޮލަރޭޓްއެއް ނުކުރެވޭނެއެވެ. އައިރް އަހަރެންނަށް ވިސްނައިދިނެވެ. ބަންޝީލްއަށް އައިރްއާއި ކައިރިނުވެވޭނެ ކަމާއި އަހަރުމެންގެ ދެމީހުންގެ ދޭތެރެއަށް ނުވަދެވޭނެކަން އެކި ފަހަރުމަތިން ބުނެދިނެވެ. އައިރް ފޯނު ބޭއްވީ އަހަރެންގެ ހިތްހަމަޖައްސައިދީފައެވެ. ހިތްވަރުދީފައެވެ. އަހަރެން އެންމެ އުފާވީ މާދަންރޭ އައިރް އަންނާނެ ވާހަކަ ބުނުމުންނެވެ.\nފޯނު ބޭއްވުމަށްފަހު އަހަރެން ހަމަޖެހިލީމެވެ. ކިތައްމެ ހިތްހަމަޖެހުނު ކަމުގައިވިޔަސް އަހަރެންގެ ހިތުގައި ދޮންބެއާއި ކުރަން ހުރި ސުވާލުތައް ހަނދާން ހުއްޓެވެ. ދޮންބެ ފެނޭތޯ އަހަރެން ނިކުތީމެވެ. ދޮންބެ ނިދާ ކޮޓަރީގައި ޓަކި ޖަހާލީމެވެ. ދޮންބެ ހުޅުވަން ބުނުމުން އަހަރެން ވަނީމެވެ. “އާސީން.. ދޮންބެ ހީކުރީ ނިދީކަމަށް” ދޮންބެ އަހަރެން ފެނުމާއި އެކު ބުނެލިއެވެ. “އަހަރެންގެ ސުވާލު ތަކަށް އަދިވެސް ޖަވާބެއް ނުދެވޭ.. އެހެންވެ އޭގެ ޖަވާބު ހޯދަން މިއައީ..” އަހަރެން ބުނެލީމެވެ. ދޮންބެ އެވަގުތު ހާސްވެފައި ބަލާލިއެވެ. އެކޮޓަރީގައި ނިދާފައި ކޮއްކޮވެސް އޮތެވެ. ދޮންބެ އަހަރެންގެ އަތުގައި ހިފައިގެން ސިޓިންރޫމްއަށް ނިކުތެވެ. އޭރު އެތަނުގައި މަންމައާއި ބައްޕަވެސް ތިއްބެވެ. “ކޮންކަމެއްތަ އަހަރެންނަށް ތި ފޮރުވަނީ.. އަހަރެންނަށް އެނގޭ އެންމެން އަހަރެންނަށް ކަމެއް ފޮރުވާކަން.. ބައްޕާ.. ބައްޕަ އަބަދުވެސް އަހަރެންނަށް ހުރިހާ ކަމެއްގައި އިތުބާރު ކުރަމެއްނުން.. ދެން ކީއްވެ މިފަހަރު.. ނުބުނަން ތިއުޅެނީ.. އަހަރެންނަށް އެނގޭ ވަރަށް ބޮޑު ކަމެއް ފޮރުވާކަން އެބަ” ދޮންބެ ދިޔަ ގޮތަށް މަޑުކޮށްލީ މަންމައާއި ބައްޕަ ކައިރީގައެވެ. އެހެންކަމުން އަހަރެން ވާހަކަ ދެއްކީމެވެ. ދޮންބެ ބައްޕަގެ މޫނަށް ބަލާލިއެވެ. ބައްޕަ ބޯ ޖަހާލިތަން ފެނިގެން ދިޔައެވެ. އަހަރެން ދޮންބެގެ މޫނަށް ބަލާލީމެވެ.\n“ކޮއްކޮ.. މުހައްމަދުފުޅުބެ ބުނަނީ.. އޭތީގެ ބާރު ކޮއްކޮއަށް ވަރަށް ބޮޑަށް ފޯރައޯ.. އެގެއަށް ވަންނަން ކޮއްކޮއަށް އުދަގޫވުމާއި އެގެއަށް ވަނުމުން ކޮއްކޮގެ ބޮލުގައި ރިއްސުމަކީ ހުސްވެސް އޭތީގެ ކަންތަކޯ.. އޭނަ ބޭނުންވަނީ ކޮއްކޮ އޭނަގެ ކައިރިއަށް ގެންދަން.. އަތް ނުލެވުނަސް އޭތި ދަނީ ކޮއްކޮގެ ސިކުނޑިއަށް ބާރު ފޯރުވަމުން” ދޮންބެ ކިޔައިދިނެވެ. އެއީ އަހަރެންނަށް ނޭނގޭ ކަންތައްތަކެއް ނޫނެކެވެ. ބަންޝީލް އަހަރެންނަށް ބާރުފޯރުވާކަން ވަނީ ގާތްގަނޑަކަށް ޔަގީން ކުރެވިފައެވެ. މި ދެދުވަހުގައި އަހަރެން ބުނަން ބޭނުންނުވާ ކިތައްމެ އެއްޗެއް އަހަރެންނަށް ބުނެވި ކުރަންބޭނުން ނުވާ ކިތައްމެ ކަމެއްވަނީ ކުރެވިފައެވެ. ބޭނުން ނުވާވަރަށް މީހުންނަށް ވަނީ ރުޅިގަނޑު ދެއްކިފައެވެ. އެއީ އަހަރެންގެ ބާރުން ބޭރުގައި ހިގާފައިވާ ކަންތައްތަކެވެ. ކިތައްމެ މަސައްކަތް ކުރި ނަމަވެސް ބައެއް ފަހަރު އަހަރެންގެ ސިކުނޑި އަހަރެންގެ ބާރުދަށުގައި ބަހައްޓަންވަނީ އުދަގޫ ކަމަކަށް ވެފައެވެ. އެހެންކަމުން އެބުނި ކަންތައް ފޮރުވަން އުޅުމުގެ ބޭނުމެއް އަހަރެންނަކަށް ނަގައެއް ނުގަނެވުނެވެ. “ތި ނޫން އެހެންކަމެއްވެސް ދޮންބެމެން އެބަ ސިއްރު ކުރޭ” އަހަރެން ބުނީމެވެ.\n“ކޮއްކޯ.. މުހައްމަދުފުޅުބެ ރޭގައި ބެލި ބެލުމުން އެނގިފައިވަނީ.. ނާސިރު ވަނީ ކޮއްކޮ ބަންޝީލްއަށް ހިބައިން ދީފައި..” ދޮންބެ ބުނެލިއެވެ. އަހަރެން ހައިރާންކަމާއި އެކު ދޮންބެއާއި ދިމާލަށް ބަލާލީމެވެ.\nkihineh tha hurihaa kudin .. mi baives hurihaa kudin nah kamudhaane kamah heekuran 🙂 hurihaa kudinge comment thakah maruhabaa 🙂\nstory v rythi…. its jst that i dnt really like horror stories…cox i hv to be out in night al alone…n i feel scared…. bt ur story is jst amazing…\nniz dear.. fantasy ves v biruganey aslu niruveri vaahaka kiyan.. bt i am trying to writeabiruveri story dhoo 😛 thnks dear mi story kiyaalaa thee igey. i really appreciate 🙂\nHai fantasy..kudhin kolhu hama rangalhey…kihineh tha..heheh..story was awesome…. Nd whn nxt prt…gd luck…tc?\nfantasy ves v ragalhu iraadha kureviyya 🙂 thnks bodu koh dear 🙂\nHey fantasy,……haadha haa ey rythy..hehe rangalhey hama hurihaa kudhin vx dhwwww…fantasy kihineh tha..heheh…story up veythw balabalaa huhtta up mi vy..?….so whn nxt prt…..waiting…. Tc…\nthnks princess dear 🙂 fantasy ves v ragalhu.. thnks inthizaarugai huryma igey dear 🙂\nGud hurihaa kudhinvx..hw about u…dear story vvv reethi v kiyaa hithun indha nimuny…i love this story…fantasyge story v thafaathu vvv teethi…keep it up..\nthnks niz dear 🙂 me doing great hama 🙂 v ufaa vejje niz ge lobi coment eh libunyma 🙂\nthnks riff 🙂\ni guess thrz smthn fishy gng on wit airu..hama heevanee supernatural kameii airu ah libugenvaahen..dn neynge vaane gothei…\nheheh… thks ken dear bodu koh 🙂 for the lovely comment 🙂\nAir ah kommeves baareh libifa dhw hury, :/ alhey hiba in dhiny ey means?? Maybe Naasir, eyna ge daughter ge badhalah Aaseen beynun kurany dhw. Or Bansheel ah Aaseen kamudhiyaeema Bansheelah help vaan vegen dhweulheny 😮 😮 full of mysteries ? i love this story Fantasy! ✨\nheheh thnks faxoo dear 🙂 fantasy v happy vey thihaa lobi comment koh laathee igey 🙂\nFantasy is the best..Thanks?\nthnks tulip dear 🙂\nStry v nyc nge….amudhun biruveri stry eh v ma maa rrethi….\nthnks nicky dear 🙂\nWoa!woa!woa!….its interesting! Keep it up 😉 ?\nthnks aathi dear bodu koh 🙂\nKeevve tha? naasir aaseen ge kanthakaa beheni\nkeekey bunaany dear.. fantasy ah ves adhi miulheny keeve kan neygi gen 😛 😉\nwoa,…. superness to the max… alhe haafha suspense ekey dhw.. fantasy ham v mmolhu.. i cant wait for the next part… and naasir ah kihineh aaseen hibain banseel ah dheveny? aaseen aky eyna dari eh nooneh nun… and aaseen aa air aa gulhuvaaleema v rrethi.. keep it up..\nthnks maashu dear 🙂 v happy vejje thihaa lobi comment eh kohleema 🙂\nMibai kiyaafa hama hithah eri, “dnt let ur hot head dominate ur good heart” eyy mihen. Story superb hama. Can hardly wait.\ndhoo aleena 🙂 aslu ves 🙂 thnks bodu koh dear 🙂\nFantasyyyy koba anebbai?? :O on the way dhwwww 😀 😀 😀 😀\nheheh.. vaahaka up koh fin igey dear 🙂\nFeatured ހިތާމަ އުފެއްދުންތެރި ލިޔުން އެހެނިހެން މަޖާ ލޯބި2weeks ago\nހިތް އެކީ ދެވިއްޖޭ…52\nފޮހެވޭނޭ ބާއޭ… 7\nFeatured ބިރުވެރި އެހެނިހެން March 11, 2019


PSG club ge kulhuntherinaa bahdhalu kohlumah Ooredoo in furusathaei\nފްރާންސުގެ އެންމެ މަގުބޫލު ފުޓުބޯޅަ ކްލަބުގެ ކުޅުންތެރިންނާ ބައްދަލު ކުރުމުގެ ފުރުސަތު އުރީދޫން ހުޅުވާލައިފި\nފަރަންސޭވި ވިލާތުގެ އެންމެ މަގުބޫލު އެއް ފުޓުބޯޅަ ކްލަބް ކަމަށްވާ "ޕެރިސް ސެއިންޓްޖަމައިން" ގެ ކުޅުންތެރިންނާ ބައްދަލު ކުރުމުގެ ފުރުސަތު އުރީދޫން ހުޅުވާލައިފި އެވެ.\nއުރީދޫގެ މައި ކުންފުނިން މުޅި ދުނިޔޭގައި މިއަދު ފެށި "ފޭންސް ޑޫ ވޮންޑާސް" ކެމްޕޭނުގެ ދަށުން ޕެރިސް ސެއިންޓްޖަމައިންގެ (ޕީއެސްޖީ) އެންމެ މަގުބޫލު ފަސް ކުޅުންތެރިންކަމަށްވާ ފޯވާޑު ޒްލަޓާން އިބްރަހިމޮވިޗް، ޑިފެންޑަރުން ކަމަށްވާ ތިއާގޯ ސިލްވާ، ޑޭވިޑް ލުވިޒް އަދި މިޑްފީލްޑަރުންކަމަށްވާ ބްލޭސް މަޓުއިޑީ އަދި ލޫކަސް މޯރާ ދުނިޔޭގެ އެކިކަންކޮޅުތަކުގެ ޒުވާން ފޭނުންނަށް އެޓީމުގެ ޕާކް ޑެސް ޕްރިންސަސް ސްޓޭޑިއަމްއިން އުރީދޫގެ ހަލުވި ނެޓްވޯކުތަކާއި އިންޓަނެޓްގެ ބާރުގައި ގުޅާލާނެ އެވެ.\nއުރީދޫ ގްރޫޕްގެ ސީއީއޯ ޑރ.ނާސިރު މަރާފިހް ވިދާޅުވީ ދުނިޔޭގެ އެކިކަންކޮޅުތަކުގެ ފޭނުންނަށް ގުޅުވައިދޭ މިކެމްޕޭން ވެގެންދާނީ މިހާތަނަން އަޅުގަނޑުމެން ކުރިއަށްގެންދާ އެންމެ ފާހަގަކޮށްލެވޭ ކެމްޕޭނަށް ކަމަށެވެ.\n"ޕެރިސް ސެއިންޓްޖަމައިންއަކީ މިހާރު އެންމެ މޮޅު އެއް ޓީމު އަދި ޕީއެސްޖީއާއިއެކު މަސައްކަތް ކުރުމަކީ އުރީދޫއަށް ޓެކްނޮލޮޖީ މެދުވެރިކޮށް މީހުންގެ ދިރިއުޅުން ފުރިހަމަ ކުރުމުގެ މެސެޖު ހިއްސާ ކުރެވޭނެ. އަޅުގަނޑުމެން މިމަސައްކަތް ކުރަނީ އެކިކަންކޮޅުތަކުގައި އުޅޭ އަޅުގަނޑުމެންގެ ކަސްޓަމަރުންގެ ޑިޖިޓަލް ލައިފްސައިލަށް ސަޕޯޓުކުރަން. އަދި މިކެމްޕޭނަކީ އަޅުގަނޑުމެންގެ ބޮޑު އަދި ހަލުވި ނެޓްވޯކުތައް ދައްކާލަން ލިބޭ ރަނގަޅު ފުރުސަތެއް،" މަރާފިހް ވިދާޅުވި އެވެ.\n"ފޭންސް ޑޫ ވޮންޑާސް" ޑިޒައިން ކުރެވިފައިވަނީ އުރީދޫގެ "ސިޕްލީ ޑޫ ވޮންޑާސް" އަށް ލިބުނު ފަދަ ރަނގަޅު ތަރުޙީބެއް ހޯދުމަށެވެ. މި ކެމްޕޭންވަނީ މެދުއިރުމަތި އަދި އުތުރު އެފްރިކާގައި 11 މިލިއަން މީހުން ބަލާފަ އެވެ. މި ކެމްޕޭނުގެ ދަށުން މަޝްހޫރު ފުޓުބޯޅަ ތަރި ލިއޮނެލް މެސީއާ ބައްދަލު ކުރުމުގެ ފުރުސަތު ދީފައިވެ އެވެ. މި ފުރުސަތު ދިވެހި ކުއްޖަކަށްވެސް ލިބިފައިވެ އެވެ.


Shaheeb dhookohli mahsala isthiunaafu kuranee – Iru\nލަހޫ· 28 އޮކްޓޫބަރު 2020\nހުޅުމާލޭ ފަޅުގައި އޮތް ދޯންޏަކުން ފެނުނު 130 ކިލޯގެ މަސްތުވާތަކެއްޗާއެކު ހައްޔަރުކުރި މީހުންގެ ތެރެއިން އެކަމުގައި އިސްކޮށް ހުރި ގއ. ވިލިނގިލީ، ލައިޓްހައުސް، ޝަހީބް އިބްރާހިމް 42، ފުލުހުންގެ ބަންދުން ދޫކޮށްލުމަށް ކްރިމިނަލް ކޯޓުން ކުރި އަމުރު އިސްތިއުފާނު ކުރުމަށް ނިންމައިފި އެވެ.\nބަންދުގެ މުއްދަތު ހަމަވުމުން އެ މުއްދަތު އިތުރުކުރަމުން މިއަދު ކްރިމިނަލް ކޯޓަށް ހާޒިރުކުރުމުން ޝަހީބް ވަނީ ދޫކޮށްލާފަ އެވެ. ފުލުހުން ބުނި ގޮތުގައި އޭނާ ދޫކޮށްލާފައި ވަނީ ވެސް ތަހުގީގަށް އިތުރަށް ލިބިފައިވާ ހެއްކާއެކު ކޯޓަށް ހުށަހެޅުމުންނެވެ.


Court Amureh Nethi Konmme Thanakahvves Maimoonaa Ah Dhen Vadheveyne - Vaguthu\nޑިރެކްޓަރު ޖެނެރަލް އޮފް ޕަބްލިކް ހެލްތު، މައިމޫނާ---\nއާންމު ކުއްލި ނުރައްކަލުގެ ހާލަތު އިއުލާނުކޮށްފައިވާ ދަނޑިވަޅެއްގައި، ކޯޓު އަމުރެއް ހޯދުމަކާ ނުލާ، ކޮންމެ ތަނަކަށް ވަމުގެ ހުއްދަ ޑިރެކްޓަރ ޖެނެރަލް މައިމޫނާ އަބޫބަކުރަށް ލިބޭ ގޮތަށް އާންމު ސިއްހަތުގެ ގާނޫނަށް އެއް ވަނަ އިސްލާހު ގެނެސް އެ ބިލް ތަސްދީގުކުރައްވައިފިއެވެ.\nމިދިޔަ މަހުގެ 29 ވަނަ ދުވަހު ރައްޔިތުންގެ މަޖިލީހުން ފާސްކުރި އާއްމު ސިއްހަތުގެ ގާނޫނަށް އެއް ވަނަ އިސްލާހު ގެނައުމުގެ ބިލްގައި ބުނެފައި ވަނީ އާންމު ސިއްހަތަށް ކުއްލި ނުރައްކަލުގެ ހާލަތު އިއުލާނުކޮށްފައިވާ ދަނޑިވަޅެއްގައި، އެ ގާނޫނުން ލާޒިމުކުރާ މަގްސަދެއް ހާސިލުކުރުމުގެ ގޮތުން، ކޯޓު އަމުރެއް ހޯދުމަކާ ނުލާ، މީހުން ދިރިއުޅޭ ތަނަކަށް ނުވަތަ މީހުން ދިރިނޫޅޭ ތަނަކަށް ނުވަތަ އާންމު\nތަނަކަށް ވަނުމުގެ ހުއްދަ މައިމޫނަށްއަށް ލިބިގެންވާ ކަމަށެވެ.\nމީގެ އިތުރުން މި ގާނޫނަށް ވަނީ އިތުރު އިސްލާހުތަކެއް ގެނެސްފައެވެ. އެގޮތުން އާންމު ސިއްހަތަށް ކުއްލި ނުރައްކަލުގެ ހާލަތެއް ދިމާވެއްޖެނަމަ ހަރަދުކުރުމަށް ދައުލަތުގެ ބަޖެޓުގައި ހިމަނާފައިވާ މިންވަރަށްވުރެ އެ ހާލަތުގައި ކުރަންޖެހޭ ހަރަދު އިތުރުވާނަމަ، މާލީ ކަންކަމަށް ޒިންމާވާ ވަޒީރު، އެ އިތުރަށް ބޭނުންވާ ފައިސާގެ މިންވަރުގެ ތަފްސީލު ބަޔާންކޮށް، ރައްޔިތުންގެ މަޖިލީހަށް ހުށަހެޅުމަށް ބަޔާންކޮށްފައިވެއެވެ.\nއަދި ރައްޔިތުންގެ މަޖިލީހުން ހުއްދަކުރާ މިންވަރަކަށް އަދި ކަނޑައަޅާ އުސޫލުގެ މަތިން މެނުވީ އެ ފައިސާ ބޭނުންކޮށްގެން ނުވާނެކަމަށްވެސް މި ބިލުގައި ވެއެެވެ\nއަދި އެ ހާލަތު އިއުލާނު ކުރުމާއި ގުޅިގެން ކޮންމެ މަހަކު ހިނގާ އެންމެހައި ހަރަދުގެ ތަފްސީލާއި، ކުރިއަށް އޮތް ދެ މަސްދުވަހު ހަރަދުވާނެކަމަށް ލަފާކުރާ މިންވަރުގެ ތަފްސީލު، ކޮންމެ ދެ މަހަކުން، މާލީ ކަންކަމަށް ޒިންމާވާ ވަޒީރު ރައްޔިތުންގެ މަޖިލީހަށް ހުށަހަޅަންވާނެކަމުގައި ބަޔާންކޮށްފައިވެއެވެ.\nއަދި އެ ޙާލަތު އިއުލާނުކޮށްފައި އޮތްއޮތުން ނިމުމަކަށް އަންނަތާ 60 ދުވަހުގެ ތެރޭގައި އެ ހާލަތާ ގުޅިގެން ކުރި އެންމެހައި ހަރަދުތަކުގެ ފުރިހަމަ އޮޑިޓެއް ކުރުމަށްފަހު ރައީސުލްޖުމްހޫރިއްޔާ އަށާއި ރައްޔިތުންގެ މަޖިލީހަށާއި އޮޑިޓަރ ޖެނެރަލްއަށް ހުށަހެޅުމަށްވެސް މި ބިލުގައި ހިމަނާފައިވެއެވެ. އަދި މި ޤާނޫނުގައި ބަޔާންކޮށްފައިވާ ގޮތަށް ރައްޔިތުންގެ މަޖިލީހަށް ހުށަހަޅާ އެންމެހައި ތަފްސީލާއި ރިޕޯޓު، އާންމުންނަށް ލުއިފަސޭހަކަމާއެކު ލިބޭނެގޮތަށް، ދިވެހިސަރުކާރުގެ ގެޒެޓުގައި ޝާއިޢުކުރުމަށް ވަނީ މި ބިލުގައި ކަނޑައަޅުއްވާފައެވެ.\nމެއި 12, 2021 21:25\nހަމަ ކޮންމެ ތަނަކަށްވެސް ވަދެވެޔޭ! ބިރުހުރި .......... ދެން އޮންނާނީ ލަޓިބުރިއެއް ހިފައިގެން. ނުކުރޭނެ މައިމޫނާއަކަށް ވަންނާކަށް!\nމައިމޫނާ އަށް އެކަނި ތޯ ވަދެވޭނީ؟\nމިދުވަސްވަރު އާންމުން ތަންތަނަށް ނުވަންނާށޭ ކިޔާފަ މައިމނާ އަށް..\nމައިމޫނާއަކައް ކޯޓް އަމުރެއް ނެތި މައުޅޭތަނަކައް ވަންނާކައް ލާހިކައެއް ނޫން. ވަންނަން އުޅެފިނަމަ ދެފައިކަށިމަތި ބިންދާލާނަން\nތަންކޮޅެއް ރަނގަޅައް ލިޔެބަލަ\nމެއި 12, 2021 22:12\nއެއީ މަިމޫނައަށް ދިން ބާރެއްނޫން.. އެއީ ޑިރެކްޓަރ ޖެނެރަލް އޮފް ޕަލިކްހެލްތައް ދިން ބާރެއް .. އެއީ މަޤާމުގެ ބާރެެއް.. "ޕޮޒިޝަނަލް ޕަވަރ"\nތިޔަ މީހަކީ މާމަތީ މީހެއްތަ އަމުރެއްނެތި ވަންނަން...އެހެންވީމަ ދެމަފިރިން ދޭތެރަށް ވެސް ވަދެވޭނެބާ...\nމައިމޫނާ ތިއީ މުޅި ގައުމަށް ފާކުރެއްވި ބޮޑު ވަބާއެއް. މިވީހާ ދުވަހު ކުރެވުނު ކަމަކީ ވެރިންގެ ޖީބު މުއްސަނދިކުރުމާއި އާއަހަރު ފާހަގަކުރަން ރިސޯޓަށް ދާން ހުއްދަ ދިނުމާއި ކައުންސިލް އިލެކްޝަން ބާއްވައިދިނުމާއި މިސްކިތް ބަންދުކުރުމާއި ރޯދަމަހު އާއްމުންނަށް ދުއްޕާންކުރުން. ޒިންމާ އަދާނުކުރެވެންޏާ އިސްތިއުފާދީފަ ގޭގައި އޮތިއްޔާ މާ ތާހިރުވާނެ ސިޔާސީ މީހުންގެ ތުންފުއްސަކަށް ވުމަށް ވުރެ.\nމެއި 12, 2021 23:32\nމިހާރު ވެރިކަން ކުރަނީ ރައްޔިތުންގެ މަޖްލިސްިއިންތަ މަޖްލިހަކީ ގާނޫނުހަދާތަނެއް އެތަން މައްސަލަ ހުށަހެޅޭނީ ސަރުކާރު ހިންގާފަރާތުން އެއީޖުމްހޫރިއްޔާގެ ރައީސް ދެން ހުށަހެޅޭނީ އާއްމުންނައް\nމިގެއަށް ވަންނަން ބޭނުމިއްޔާ ޖެހޭނީ ފުރާޅުން ޓިނުނަގަން. ބޭނުންހާ ވަގުތަކު ނުވަދެވޭނެ އިގޭ..\nއަޅެ ނިކަން ވަދެބަލަ މިގޭ ފާޙާނައަށް....\nމެއި 13, 2021 00:38\nމެއި 13, 2021 01:23\nކޮންތަނަކަށް ނުވަދެވިގެންތަ މިހާވަރުމިވަނީ؟؟؟\nމެއި 13, 2021 02:06\nލާހިކެއް ނޫން މައިމޫނާއަށް އަހަރެމެން ގެޔައްވަންނާކަށް\nމެއި 13, 2021 05:34\nއެބިލުގައި މައިމޫނާގެ ނަމެއް ނެތޭ، އޭގައި އޮތީ އެޗްޕީއޭގެ ޑިރެކްޓާރ ޖެނެރަލް ގެ މަސްއޫލިއްޔަތު ގެ ވާހަކަ ބަލި ކޮންޓުރޯލް ކުރަން !\nމެއި 13, 2021 08:32\nއެކަމަކުބުނަން އަހަރެން ފެންވަރަންހުއްޓާ ގި ފިއްޔަށްނުވަންނައްޗޭ !!!!!!!!!!!\nމެއި 13, 2021 18:09\nއެއްކަމެއްވެސް ނުކުރާނެ. އެޗްޕީއޭ ބައެއް މުވައްޒަފުންނަށް ބައިއެޅޭގޮތަަށް ހިންގާ ވިޔަފާރިތައް އެބަހުރި.ގިނައީ ކާބޯތަކެތީގެ ކަންކަން. އެތަންތަންހިންގަނީ ހުއްދަ ނުނަގާ. އެޗްޕީއޭ ބައިއެޅޭ މީހުން ބަހަނާ ދައްކަނީ. ހުއްދަ ނުނަގާ ތަނަކަށް ނުވަެދެވޭބެކަމަށް. ދެން ގަވައިދުން ހުއްދަނަގައިގެން ހިންގާ ގުޅަވިއްކާ ތަންތަނަށް ދެއިރު ދެ ދަޅައަށް ވަދޭ ޖުރިމަނާކޮއް ބާރު ހިންގަނީ. ބަލަހުއްދަ ނެގިއަސް ކާބޯތަކެތި ވިއްކަންޏަ ރާއްޖޭގެ އެޗްޕީއޭއަށް ނުބެހެވޭނެ ގޮތެއް އޮންނަކަން ނުދެނަހުރިން. ހަމަފާޅުގައި ކޮރަޕްޝަން.\nމެއި 16, 2021 20:46\nފޭކުކޮވިޑް ވައްކަންކުރާ ކޮވިޑް އެލަވަންސް ނަގާ ކޮވިޑް ވެރިކަންކުރާ ކޮވިޑް ރަތްޔެތުންފެލާ ކޮވިޑް ރަތްޔެތުންގެ ވިޔަފާރިތައް ބަނގުރޫޓްކުރާ ކޮވިޑް އިއްސަފުގައި މަސައްކަތްކުރާމީހުން މިލިއަނަރުންނަށްހަދާ ކޮވިޑް\nމެއި 17, 2021 02:39\nދެން ތަންތަނަށް ވަންނަވަރައް ވުރެއް މުސް ކުޅި ދެއްތޯ. ޢެހެވެ ކަން ނޭންގެ ކޯޓް އަމުރެއް ބޭނު ނުޖެހެނީ . ތި ޔޮތީ ފެއިލް ވެފަ


Spain gai Dhivessaku kuri thajuribaa Dhivehinnah | Mihaaru\nއަންވަރު ސްޕެއިނުގައި: އެ ގައުމުން އޭނާ ދުށީ ކޮރޯނާވައިރަސްއާ މެދު ފަރުވާ ކުޑަކުރި ތަން\n13 އެޕްރީލް 2020 - 09:32 24 comments\nމިދިޔަ ފެބުރުއަރީ 29ގައި، ބަޔޯމެޑިކަލް އިންޖިނިއަރު މުހައްމަދު އަންވަރު ސްޕެއިނަށް ފުރީ ކޮރޯނާ ވައިރަސްގެ ނުރައްކާތެރިކަން ބޮޑުވެ، މިހާ ބޮޑު ބަލިމަޑުކަމަށް ވެދާނެ ކަމަށް ހީކޮށްގެންނެއް ނޫނެވެ. ބަލި އެންމެ ފުރަތަމަ ފެނުނު ޗައިނާގެ އިތުރުން، އެ ރޯގާ އޭރު ފެތުރިފައިވަނީ މަދު ގައުމެއްގަ އެވެ. ބަލީގައި މުޅި ދުނިޔެ އިން ވެސް އޭރު މަރުވެފައިވަނީ 2،900 މީހުންނެވެ.\nއެކަމަކު "ހަޔާތުގައި އެއް ފަހަރު ލިބޭނެ ފަދަ ފުރުސަތެއް" ކަމަށް ހީކޮށް އަންވަރު ސްޕެއިންގެ ބާސެލޯނާއަށް ފުރި އިރު އެ ބައްޔަށް ރާއްޖެ އޮތީ ވަރަށް ބޮޑަށް ތައްޔާރުވެފަ އެވެ. ބައްޔަށް ޝައްކު ކުރެވޭނެ މީހަކު އެތެރެ ވެދާނެ ކަމަށް ހުޅުމާލެ އާއި ފަރުކޮޅުފުށީގައި އައިސޮލޭޝަން ފެސިލިޓީ ހެދި އެވެ. ވައިރަހަށް ރާއްޖޭގައި މީހުން ވެސް ޓެސްޓު ކުރަން ފަށައިފި އެވެ. ބޭރު ބައެއް ގައުމުތަކުން އަންނަ މީހުން 14 ދުވަސް ވަންދެން ކަރަންޓީނު ކޮށް، ބައްޔާ ގުޅޭ ގޮތުން ގައުމީ ފެންވަރުގައި މީހުން ހޭލުންތެރިކުރުން ވެސް ދިޔައީ ކުރިއަށެވެ.\nރާއްޖެއިން ބޭރުވެ، ގަތަރުގެ ދޯހާ އެއާޕޯޓުގައި ފައިޖެހުމާ އެކު ކޮރޯނާވައިރަސްގެ މައްސަލަ ރާއްޖޭގައި މާ ސީރިއަސްކޮށް ނަގާފައިވާކަން އަންވަރަށް އެނގުނެވެ. އެތައް ލައްކަ ބައެއް ހޭލަމޭލަވެ އުޅުނު އެ އެއާޕޯޓުން އެއްވެސް ނުތަނަވަސްކަމެއް ނުފެނެ އެވެ. އެތަނާއި ދެން ބޯޓު ޖެއްސި، ބާސެލޯނާގެ އެއާޕޯޓުގައި ތާމަލް ކެމެރާއެއްހާ ހިސާބު ވެސް ބަހައްޓާފައެއް ނެތެވެ. އެހެންވެ އޭނާގެ ވިސްނުމަށް އައީ މިހެންނެވެ؛ ބައްޔާ މެދު ދިވެހިން މާ ސީރިއަސްވީ އެވެ.\nސްޕޭނުގެ ވެލެންސިއާގެ ބީޗެއްގައި ބަޔަކު ހިނގާލަނީ: ސްޕޭނުގައި މީހުން ބޭރަށް ނުކުމެ އުޅުން މިހާރު ވަނީ މަނާކޮށްފައި. --ފޮޓޯ:އޭއެފްޕީ\nބަޔޯމެޑިކަލް އިންޖިނިއަރެއްގެ ގޮތުން އަންވަރުގެ މަސައްކަތަކީ ސިއްހީ އާލާތްތަކާއި މެޝިންތައް އިންސްޓޯލްކޮށް އެތަކެތި ބޭނުންކުރަން ޑޮކްޓަރުންނާއި ނަރުހުން ތަމްރީނުކުރުމެވެ. ސްޕެއިނަށް ދިޔައީ ވެސް އެ ފަދަ މުހިއްމު ތަމްރީނު ދަތުރެއްގަ އެވެ. ދަތުރަށް ފުރީ، ހުޅުމާލެ އާއި ފަރުކޮޅުފުށީގައި އައިސޮލޭޝަން ފެސިލިޓީ ގާއިމްކުރަން އަަމަލީ ގޮތުން ބައިވެރިވެ އުޅުމަށް ފަހު ކަމަށް ވާތީ ބަލީގެ މައުލޫމާތާއި ރާއްޖެއިން އެ ބައްޔާ މެދު ދެކެމުން އައި ގޮތް އޭނާއަށް ވަނީ އެނގިފަ އެވެ. އޭނާއަށް ހީކުރެވުނު ގޮތުގައި މުޅި ދުނިޔެއިން ވެސް އެ ބައްޔަށް ވަނީ ވަރަށް ބޮޑަށް ތައްޔާރުވެފަ އެވެ.\nއެކަމަކު ސްޕެއިނުން އޭނާއަށް ފެނުނީ ތަފާތު މަންޒަރެކެވެ. ކޮރޯނާވައިރަސްއާ މެދު ރާއްޖެ ކިތަންމެ ސީރިއަސް ވެފައިވީ ނަމަވެސް، އެ ހާސްކަމެއް އެ ގައުމުގައި ނެތެވެ. ފެނުނީ ހަމަ އާދައިގެ ދިރިއުޅުމެވެ. އެކަމާ ކަންބޮޑުވެ އޭނާ ސުވާލުކުރި ނަމަވެސް އެ ގައުމުގެ މީހުން ބުނަމުން ދިޔައީ އެއީ އާދައިގެ ރޯގާއެއް ކަމަށެވެ. އަދި ބަލީގެ އަސަރު ހަމައެކަނި ކުރާނީ އުމުރުން ދުވަސްވީ މީހުންނަށް ކަމަށް ވެސް އެމީހުން ދެކެ އެވެ.\n"ސަރުކާރުން ވެސް މާ ބޮޑަކަށް އަޅައެއް ނުލާ،" އަންވަރު ކިޔައިދިނެވެ.\nސްޕެއިނުގައި ހަލުއި ސްޕީޑުގައި ރޯގާ ފެތުރެން ފެށީ އޭނާ އެ ގައުމުގައި ހުއްޓަ އެވެ. ބަލަބަލާ ތިއްބައި، ބަލި ޖެހޭ މީހުންނާއި މަރުވާ މީހުންގެ އަދަދު އިތުރުވެ، ދެ ވަނައަށް އެންމެ ގިނަ މީހުންނަށް ބަލި ޖެހުނު ގައުމަށް ސްޕެއިން ވެއްޖެ އެވެ. މަސް ދުވަސް ވެސް ނުވަނީސް، ބަލި ޖެހުނު މީހުންގެ އަދަދު ދޮޅު ލައްކައަށް އަރައި 16،900 އަށް ވުރެ ގިނަ މީހުން މަރުވެއްޖެ އެވެ.\nއަންވަރު ބުނިގޮތުގައި ސްޕެއިނުގައި އޭނާ ހޭދަކުރި ދެ ހަފުތާގެ ތެރެއިން، ފުރަތަމަ ހަފުތާގައި ފެނުނީ ހަމަ އާއްމު ދިރިއުޅުމެކެވެ. ކައިބޮއި ހެދުމާއި މަޖާކުރުމެވެ. އެކަމަކު އެ ހަފުތާ ނިމުނު އިރު ކާމޭޒުމަތިންނާއި ހަބަރު ޗެނަލުތަކުން އެ ބައްޔާ ގުޅޭ ހަބަރުތައް ފޮނުވަން ފަށައިފި އެވެ. ސްޕެއިނުގެ މެޑްރިޑުން ބަޔަކު އެ ބައްޔަށް ޕޮޒިޓިވްވި ވާހަކަ އާއި އެހެން ސަރަހައްދުތަކުން ވެސް އެ ރޯގާ ފެންނަން ފެށި ވާހަކަ އެވެ. އެކަމަކު އޭރު އޭނާއާ އެކުގައި އުޅުނު މީހުންގެ ވާހަކައަކީ "[ސްޕެއިނުގެ] 55 މިލިޔަން މީހުންގެ ތެރެއިން ބަލި ޖެހުނީ އެންމެ 43 މީހުންނަށް ކަމެވެ. އެއީ ވަރަށް ކުޑަ އަދަދެއް ކަމާއި އެކަމާ ހާސްނުވުމަށެވެ."\nކޮވިޑް-19ގެ ބަލިމީހަކަށް ނަރުހަކު އެހީތެރިވަނީ: މިއީ ނުރައްކާތެރި އަދި އެހާމެ އަވަހަށް ފެތުރޭ ބައްޔެއް .-- ފޮޓޯ: އޭއެފްޕީ\nއެކުވެރިންގެ ވާހަކަތަކުގެ ސަބަބުން އަންވަރު ޖެހިލުމެއް ނުވެ އެވެ. މަޝްހޫރު ބާސެލޯނާ ކުޅުނު މެޗެއް ބަލަން ވެސް އޭނާ ދިޔަ އެވެ. އެއީ ރޯގާއާ ހެދި ސްޕެއިން އެއްކޮށް ލޮކްޑައުންކޮށްލުމުގެ ކުރިން އެ ޓީމު ކުޅުނު އެންމެ ފަހު މެޗެވެ. ލައްކައެއްހާ މީހުންގެ ޖާގައިގެ އެ ދަނޑުގެ 80 ޕަސެންޓު ފުރިފައި އޮތް އިރު، އެތަނުގައި އިނުމަކީ ކިހާ ނުރައްކާތެރިކަމެއް ކަން އޭނާއަކަށް ވެސް އޭރު އިހުސާސެއް ނުކުރެވެ އެވެ.\n"އެކަމަކު މެޗު ނިންމާފައި ގެއަށް އައި އިރު ހިތަށްއެރި އެތަނުގައި ބަލި ޖެހިފައި އިން މީހަކު އިން ނަމަ ވާނީ ކިހިނެއް ބާއޭ،" އަންވަރު ބުންޏެވެ.\nސްޕެއިންގެ އެހެން ޓީމެއް ކަމަށްވާ ވެލެންސިއާ އާއި އިޓަލީގެ އެޓްލާންޓާގެ ފުޓުބޯޅަ މެޗު މިލާންގައި ކުޅުނީ ކޮވިޑް-19 އިޓަލީގައި ވަރަށް ބޮޑަށް ފެތުރެމުން ދަނިކޮށެވެ. އެކަމަކު 44،000 މީހުންގެ ޖާގައިގެ ދަނޑަށް ވަން އެއްވެސް މީހަކު، އެނބުރި ސްޕެއިނަށް ދިޔުމުން ސްކްރީންކޮށްފައެއް ނުވެ އެވެ. ބޭރުގެ ތަޖުރިބާކާރުން ލަފާކުރާ ގޮތުން، މިއީ ސްޕެއިންގައި ރޯގާ ފެތުރެން ދިމާވި އެންމެ ބޮޑު އެއް ސަބަބެވެ.\nއަންވަރު ދެކޭގޮތުގައި ކޮރޯނާވައިރަސްއަށް ތައްޔާރުވާން، ސްޕެއިނަށް ވަގުތު ލިބުނެވެ. ޗައިނާގައި ބަލި ފެތުރެން ފެށި ހިސާބުން، އެކަން ރާއްޖެއިން ނެގި ފަދަ ސީރިއަސްކޮށް ނެގި ނަމަ އެހާ ނުރައްކާތެރި ދަރަޖައަށް ނުދިޔައީސް ކަމަށް އޭނާއަށް ގަބޫލުކުރެވެ އެވެ.\nދިވެހިންގެ ފަރާތުން ހަމަ އެ މަންޒަރު\nސްޕެއިންގެ ހާލަތު އެންމެ ސީރިއަސް ނުވަނީސް އަންވަރަށް އެނބުރި ރާއްޖެ އާދެވުނެވެ. އެކަމަކު ވެލާނާ އިންޓަނޭޝަނަލް އެއާޕޯޓުގައި ބޯޓު ޖެއްސުމާ އެކު އޭނާ ބާލަން އައީ، ޕާސަނަލް ޕްރޮޓެކްޓިވް އިކިއުޕްމެންޓުގައި މުޅިން ނިވާވެފައި ތިބި ދެ މީހުންނެވެ. ބޯޓުގެ ފަހަތު ދޮރުން ބާލައިގެން ގޮސް އެރުވީ އެމްބިއުލާންސް އަކަށެވެ. އޭރު އެ މަންޒަރު ފެނުނު ކޮންމެ މީހަކު ވެސް ދިޔައީ ފޮޓޯ ނަގައި ވީޑިއޯ ކުރަމުންނެވެ.\nއެއާޕޯޓުގައި ހުންނަ އައިސޮލޭޝަން ފެސިލިޓީއަށް އޭނާ ބޭލުމަށް، އެމްބިއުލާންސްގެ ޑްރައިވަރު ވެހިކަލްގެ ދޮރު ހުޅުވައި ދިން ނަމަވެސް، ދޮރު ހުޅުވާލުމަށް ފަހު އޭނާ ބިރުން ދުއްވައިގަތެވެ. އެ އަމަލުން އަންވަރަށް އަސަރުތަކެއް ކުރި ނަމަވެސް، ބައްޔާ މެދު ބައެއް ދިވެހިންގެ މެދުގައި އޮތް ބިރުވެރިކަން އެނގުނެވެ.\nމާލޭގައި ހިންގި ކާފިއުގެ ވަގުތު ނިމުމާ އެކު މަގުމައްޗަށް މީހުން ނުކުންނަނީ\nއަންވަރު ގެންދިޔައީ ވަރު ރިސޯޓުގައި ހުންނަ ކަރަންޓީނު ފެސިލިޓީއަށެވެ. އެތަނުގައި އޭނާ 26 ދުވަސް ހޭދަކުރުމަށް ފަހު، ނެގި ހުރިހާ ސާމްޕަލްތަކެއް ނެގެޓިވް ވުމުން ދޫކޮށްލީ މިދިޔަ ބުރާސްފަތި ދުވަހު އެވެ. އަންވަރު އުއްމީދުކުރީ، އެއާޕޯޓުން އޭނާ ފެނުމުން މީހުންގެ މޫނުމަތިން ފެނުނު ބިރުވެރިކަން، މާލޭގެ އާއްމުންގެ ފަރާތުން ވެސް ފެންނާނެ ކަމަށެވެ.\nއެކަމަކު ރާއްޖޭން ފެނުނީ އެ މަންޒަރެއް ނޫނެވެ. އަންވަރު ސިފަކުރި ގޮތުގައި އެއީ ހަމަ މީގެ ދުވަސްތަކެއް ކުރިން ސްޕެއިނުން ފެނުނު މަންޒަރެވެ. ހަމަ އެ އަޅާލުން ކުޑަވުމާއި ފަރުވާކުޑަކަމެވެ. ސްޕެއިނާ ހިލާފަށް ރާއްޖޭގެ ސަރުކާރާއި ސިއްހީ ދާއިރާއިން ބައްޔާ މެދު ސީރިއަސްކޮށް ވިސްނައި ހަރުކަށި ފިޔަވަޅުތަކެއް އެޅި ނަމަވެސް، އެކަންކަމަށް ބޯނުލަނބާ އެތައް ބަޔަކު ނުފެނެ އެވެ. އަދިވެސް ގިނަ މީހުން ދެކެނީ މިއީ އާދައިގެ ރޯގާއެއްގެ ގޮތުގަ އެވެ.\nރައްކާތެރިކަމުގެ ފިޔަވަޅެއްގެ ގޮތުން މިދިޔަ ހަފުތާގައި ތިން ގަޑިއިރަށް ކާފިއު ހިންގާފައި އޮތް ނަމަވެސް، ބޭރުގައި އުޅޭ މީހުންގެ އަދަދު ދުވަހަކަށް ވުރެ ދުވަހެއް ދިޔައީ އިތުރުވަމުންނެވެ. ބޭރަށް ނުކުމެ ނޫޅެން ކަމާ ބެހޭ ފަރާތްތަކުން އިރުޝާދު ދޭހެން ވެސް ހީނުވެ އެވެ. ކާފިއު ވަގުތު ނިމުމާ އެކު، މަގުތައް އޮންނަނީ މީހުންނައިގެން ފުރިފަ އެވެ.\n"ރައްޔިތުންގެ ތެރޭގައި އަދިވެސް އޮތީ އެކަކު އަނެކަކަށް ބަސް ކިޔުން. މަގުމަތިން މީހުން މަދެއް ނުވޭ. ޗުއްޓީއެއް ކަމަށް ބަލައި ރަށްރަށުގައި މަހަށް ގޮސް، ބާބެކިއުތައް ހަދަނީ،" އަންވަރު ބުންޏެވެ.\nއޭނާ ދެކޭގޮތުގައި މިއީ ފަރުދީ ޒިންމާ ނަގަންވީ ވަގުތެވެ. ރައްކާތެރިކަމުގެ ފިޔަވަޅެއްގެ ގޮތުން ސަރުކާރުން އޮފީސްތަކާއި ސްކޫލުތައް ބަންދުކޮށް، ބޮޑު "ޗުއްޓީއެއް" ދިނުމުން ގޭގައި ތިބެންވީ އެވެ. ފޫހިވެގެން ގޭގައި ތިބެން ދަތިވި ނަމަވެސް، މިއީ އުނދަގޫ ވަގުތެއް ކަމަށް ބަލައި އަމުރުތަކަށް ކިޔަމަންވާންވީީ އެވެ.\nކުރިއަރާފައިވާ ބޮޑު ގައުމެއްގައި ކޮވިޑް-19 ބާރަށް ފެތުރެމުން ދިޔަ އިރު މީހުންގެ ދިރިއުޅުން އަންވަރު ތަޖުރިބާކޮށްފި އެވެ. އޭނާގެ ހިތްހަމަޖެހުމަކީ އެ ފަދަ ގައުމަަކަށް ވުުރެ ބޮޑަށް، ރާއްޖެ ކަހަލަ ކުޑަ ގައުމަކުން އަޅާފައިވާ ބޮޑެތި ފިޔަވަޅުތަކެވެ. އެކަމަކު ގިނަ ދިވެހިންގެ ފަރާތުން ފެންނަ އަމަލުތަކުން އޭނާ ކަންބޮޑުވެ އެވެ. އަންވަރު އެދެނީ ސްޕެއިންގެ ހާލަތު ނަމޫނާއަކަށް ނަގައިގެން ކޮވިޑް-19 އަށް ތައްޔާރުވެގެން ތިބުމަށެވެ.\nއިތުރު ލިޔުންތައް ސިއްހަތު ސްޕެއިން ބަލިތައް\nސްޕެއިނުން އައި އިތުރު ދިވެއްސަކު ޓެސްޓް ކުރަނީ


Football alun dhiruveynee atholhu thakun: Minister\nސްޕޯޓްސް މިނިސްޓަރު އަހްމަދު މަހްލޫފު\nފުން ވަޅުގަނޑެއްގެ ތެރެއަށް ވެއްޓިފައިއޮތް ދިވެހި ފުޓުބޯޅަ އަލުން ދިރުވޭނީ މާލޭން ބޭރަށް ވިސްނުން ފުޅާކޮށް އަތޮޅުތަކުގެ ތެރޭގައި މުބާރާތްތައް ބާއްވައިގެން ކަމަށް ކުޅިވަރާބެހޭ މިނިސްޓަރު އަހުމަދު މަހުލޫފް މިއަދު ވިދާޅުވެއްޖެ އެވެ.\nތިން ރަށެއްގައި ފުޓްސަލް ދަނޑުގެ ބޭސް ހެދުމުގެ މަސައްކަތް އެމްޓީސީސީއާ ހަވާލު ކުރަން އެ މިނިސްޓްރީގައި ބޭއްވި ރަސްމިއްޔާތެއްގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން މަހުލޫފް މިއަދު ވިދާޅުވީ ދިވެހި ފުޓުބޯޅައިގެ މުސްތަގުބަލު އޮތީ އަތޮޅުތަކުގައި ކަމަށެވެ.\n"މި މާލޭން ފުޓުބޯޅަ އެބަޖެހޭ ނުކުންނަން. ގަލޮޅު ދަނޑަކީ އަޅުގަނޑުމެންގެ ފޯކަސްއަކަށް ވެފަ އޮތް އޮތުން ނިމުމަކަށް އަންނަން ޖެހެނީ. އެކަން ހިނގަންވީ ވިލިގިނލީގައި... އެކަން ހިނގަން ވީ ދުވާފަރުގައި... ހުޅުދޫގަ. އެރަށްރަށުގަ މިއަދުވެސް ހޯމް އެންޑް އަވޭ ކުޅެން އެރީމަ ދަނޑު ވެސް ފުރޭނެ. އެ ފޯރިވެސް ހުންނާނެ،" މަހުލޫފު ވިދާޅުވި އެވެ.\nމިނިސްޓަރު ވިދާޅުވި ގޮތުގައި ދިވެހި ފުޓުބޯޅައަށް މިހާރު އޮތް ހައްލަކީ ގަލޮޅު ދަނޑާއި އެއްވަނަ ޑިވިޝަން ޓީމުތަކުގެ ވިސްނުން ދޫކޮށް އަތޮޅުތަކުގެ ތެރޭގައި ރަށްރަށުގެ މެދުގައި އޮތް ވާދަވެރިކަމުގެ ފައިދާ ނެގުން ކަމަށެވެ.\n"ފުޓުބޯޅަ ރަނގަޅު ކުރަން ވިސްނާނަމަ އަޅުގަނޑުމެން ބޮލުގަ މިހާރު ބާއްވަންވީ ރަށްރަށުގަ ހޯމް އެންޑް އަވޭ މެޗުތައް ފޯރީގަ ކުޅެން އޭގެ ތެރެއިން ގައުމީ ޓީމަށްވެސް މޮޅު ކުއްޖާ ނަގަން އިތުރު ފުރުސަތު އެބަ ލިބޭ،" އޭނާ ފާހަގަ ކުރެއްވި އެވެ.\nމަހުލޫފް ވިދާޅުވި ގޮތުގައި އަތޮޅުތަކުގެ ތެރޭގައި ކުޅޭ ހޯމް އެންޑް އަވޭ މުބާރާތުގެ ތަފްސީލް އަންނަ ހަފުތާގެ ތެރޭގައި އިއުލާނު ކުރައްވާނެ ކަމަށެވެ.\nމަހްލޫފްގެ އިތުރުން ޓޫރިޒަމް މިނިސްޓަރު އަލީ ވަހީދު ހިމަނައިގެން އެފްއޭއެމްގެ ނެޝަނަލް ޓީމު ކޮމިޓީ އެކުލަވައުލުމުން އަމާޒުވެފައިވާ ފާޑިކިޔުންތަކަށް ވެސް އޭނާ މިއަދު ވަނީ ޖަވާބު ދެއްވައިފަ އެވެ.\nއޭނާ ވިދާޅުވީ އެ މަސައްކަތާ ހަވާލުވެވަޑައިގެންނެވީ ފުޓުބޯޅައަށް ކުރިމަތިވެފައިވާ ގޮންޖެހުންތައް ހައްލު ކުރުމަށް ރަނގަޅު ނިޔަތެއްގައި ކަމަށާއި، ނަމަވެސް ގިނަ ބައެއްގެ ކަންބޮޑުވުމާއެކު އެފްއޭއެމްގެ ރައީސް ބައްސާމް އަދީލް ޖަލީލްއާއެކު އިތުރަށް މަޝްވަރާ ކުރައްވުމަށްފަހު ގޮތެއް ނިންމަވާނެ ކަމަށެވެ.\nގިނަ ކުލަބްތަކަށް ކުރިމަތިވެފައިވާ މާލީ ބޮޑެތި ދަތިތަކާ ގުޅިގެން މިނިސްޓަރު ވިދާޅުވީ، މީގެ ކުރިން ވެސް ކްލަބްތައް ހިންގީ ދައުލަތުން އަހަރަކު ތިން މިލިއަން ރުފިޔާ ދީގެން ނޫން ކަމަށާއި، ކުރީ ސަރުކާރުން ހަމަޖެއްސި އެ އުސޫލަކީ މިހާރުގެ ވިސްނުމެއް ނޫން ކަމަށެވެ.\n""އަޅުގަނޑު ބޭނުން ނިއު ރޭޑިއަންޓް ސްޕޯޓްސް ކްލަބް ސަލާމަތް ކުރެވޭނެ ގޮތެއް އޮތްތޯ ބަލަން. އެކަމު އެއީ ބަޔަކު ހިންގާފައި އޮތް ޖަރީމާއެއް. އަޅުގަނޑަށް އަޑުއިވޭ ގޮތުގަ އެއީ މިހާރު ފަސް މިލިއަން ރުފިޔާ. އެ ޒިންމާ ކިހިނެއްތޯ ސަރުކާރުން ނަގާނީ. ކިހިނެތްތޯ އެއިން އެ ކްލަބް ސަލާމަތް ކުރަން ހަދާނީ؟،"\nއެފްއޭއެމް ގައުމީ ފުޓްބޯޅް ޓީމް އަހުމަދު މަހްލޫފު


ފުލުހުން ޢަމަލުކުރިގޮތާމެދު ކަންބޮޑުވޭ، އިންކުއަރީއަށް އެއްބާރުލުން ދޭނަން: ޙަމީދު ފުލުހުން ޢަމަލުކުރިގޮތާމެދު ކަންބޮޑުވޭ، އިންކުއަރީއަށް އެއްބާރުލުން ދޭނަން: ޙަމީދު\nފުލުހުން ޢަމަލުކުރިގޮތާމެދު ކަންބޮޑުވޭ، އިންކުއަރީއަށް އެއްބާރުލުން ދޭނަން: ޙަމީދު\nކޮމިޝަނަރ އޮފް ޕޮލިސް މުޙައްމަދު ޙަމީދު، - ފޮޓޯ: މަޖިލިސް\nބައިނަލްއަޤްވާމީ ޔޯގާ ދުވަސް ފާހަގަކުރުމަށް ބޭއްވި ހަރަކާތަށް ހުރަސްއަޅައި ހިންގި ހަމަނުޖެހުންތައް ކޮންޓްރޯލް ކުރުމުގައި ފުލުހުން ހަރަކާތްތެރިވި ގޮތާމެދު ސީރިއަސް ކަންބޮޑުވުންތަކެއް އެބަހުރިކަމަށާއި އެ މައްސަލަ ޚާއްޞަ އިސްކަމެއް ދެއްވައިގެން ބަލަމުން އަންނަކަމަށް ކޮމިޝަނަރ އޮފް ޕޮލިސް މުޙައްމަދު ޙަމީދު ވިދާޅުވެއްޖެއެވެ.\nޔޯގާ ހަރަކާތް ހިންގަމުން ދަނިކޮށް ގަލޮޅު ރަސްމީ ދަނޑަށް ބަޔަކު ދިދަތަކެއް ހިފައިގެން ވަދެ ހަމަނުޖެހުން ހިންގީ ފުލުހުން އެމީހުން ނުހުއްޓުވުމުންކަމަށް ބުނެ، ބައެއް ފަރާތްތަކުން އަންނަނީ ކަންބޮޑުވުން ފާޅުކުރަމުންނެވެ. އަދި ފުލުހުން އެ ސަރަހައްދުގައި ހަރަކާތްތެރިވި ގޮތާމެދު ބައެއް ފަރާތްތަކުން އަންނަނީ ސުވާލު އުފައްދަމުންނެވެ.\nޔޫތު މިނިސްޓްރީއާއި، ރާއްޖޭގައި ހުންނަ އިންޑިއަން ކަލްޗަރަލް ސެންޓަރުން އިންތިޒާމްކޮށްގެން ބޭއްވި ޔޯގާ ހަރަކާތުގައިި ޔޫތު މިނިސްޓަރ އަޙްމަދު މަޚްލޫފާއި، އިންޑިއާއިން ރާއްޖެއަށް ކަނޑައަޅާފައި ހުންނަވާ ސަފީރާއި، އެނޫންވެސް ބޭރުގެ ޑިޕްލޮމޭޓުން ތިއްބެވެ. އެ ހަރަކާތުގައި ބައިވެރިވި މީހުންގެ ހިތްތަކުގައި ބިރުވެރިކަން އުފެދޭގޮތަށް ބަޔަކު ވަދެ ހިންގި ހަމަނުޖެހުން ކަމާ ގުޅުންހުރި އިދާރާތަކުން އަންނަނީ ތަޙްޤީޤްކުރަމުންނެވެ.\nއެ މައްސަލާގައި ކަންބޮޑުވުން ފާޅުކުރައްވާ ކޮމިޝަނަރ އޮފް ޕޮލިސް މުޙައްމަދު ޙަމީދު ވިދާޅުވީ، ގިނަ ސެކިއުރިޓީތަކެއް ބްރީޗްވީގޮތާމެދު ސީރިއަސް ކަންބޮޑުވުންތަކެއް އެބަހުރިކަމަށެވެ. އެސަރަހައްދުގައި ފުލުހުން ހަރަކާތްތެރިވި ގޮތް ބެލުމަށް ޚާއްޞަ އިންޓަރނަލް ރިވިއުއެއް ހަދަމުން އަންނަކަމަށްވެސް ކޮމިޝަނަރ ވިދާޅުވިއެވެ. އަދި އެ އޮޕަރޭޝަނާއި ގުޅޭ ގޮތުން ކަމާބެހޭ އިދާރާތަކުން ހަދާ ކޮންމެ އިންކުއަރީއަކަށްވެސް ފުރިހަމަ އެއްބާރުލުން ފުލުހުންގެ އިދާރާއިން ދޭނެކަމުގެ ޔަޤީންކަން ކޮމިޝަނަރ އޮފް ޕޮލިސް މުޙައްމަދު ޙަމިދު ވަނީ ދެއްވާފައެވެ.\nގަލޮޅު ދަނޑުގައި ބޭއްވި ޔޯގާ ހަރަކާތް އިއްޔެ ހެނދުނު 06:30ގައި ފެށިއިރުވެސް އެ ހަރަކާތާއި ދެކޮޅަށް ބަޔަކު ދިޔައީ ދަނޑު ބޭރުގައި އަޑު އުފުލަމުންނެވެ. އަދި ފުލުހުންވެސް އެ ސަރަހައްދުގެ ސެކިއުރިޓީ ބަލަހައްޓަމުން ގޮސްފައިވެއެވެ. ނަމަވެސް ފުލުހުންގެ ބެރިކޭޑުތަކާއި ސަފުތައް ފޫއަޅުވާލާ ދަނޑަށް ވަދެގަނެ ބައެއް ތަކެއްޗަށް ގެއްލުންދީފައިވާ ކަމަށް މަންޒަރު ދުށް ބައެއް މީހުން ބުނެފައިވެއެވެ.\nގަލޮޅު ދަނޑު ސަރަހައްދުގައި ހިންގި ހަމަނުޖެހުންތަކާއި ގުޅިގެން ފުލުހުން ނެރުނު ބަޔާނެއްގައި ވިދާޅުވެފައިވަނީ ޔޯގާ ހަރަކާތަށް ހުރަސް އަޅައި އެހަރަކާތުގެ ބައިވެރިވި ބޭރުގެ ގައުމުތަކުގެ ސަފީރުންނާއި، ޑިޕްލޮމެޓުންނާއި، އަދި އާންމުންގެ މީހުންގެ ހިތްތަކުގައި ބިރުވެރިކަން އުފެދޭގޮތަށް އެތަނަށް ވަދެގަނެ، ބައެއް މީހުންނަށް ހަމަލަދީ ތަކެއްޗަށް ގެއްލުން ދީފައިވާ މައްސަލަ ސީރިއަސް މައްސަލައެއްގެ ގޮތުގައި ދިވެހި ފުލުހުންގެ ޚިދުމަތުގެ ސީރިއަސް އެންޑް އޯގަނައިޒް ކްރައިމް ޑިޕާޓްމަންޓުން ތަހުގީގް ކުރަމުން ދާކަމަށެވެ.\nމިޢަމަލު ހިންގުމުގައި ބައިވެރިވި މީހުންގެ މައްސަލަ ތަހުގީގްކޮށް ޤާނޫނީ ފިޔަވަޅު އެޅުމަށް ކުރަންޖެހޭ މަސައްކަތް ފުލުހުންގެ ޚިދުމަތުން ކުރަމުންދާކަމަށްވެސް ވަނީ ވިދާޅުވެފައެވެ. މިޢަމަލު ހިންގި މީހުން ބޭނުންކޮށްފައިވާ ބައެއް އާލާތްތައް ނެރެފައިވަނީ ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގެ އޮފީހުންކަމަށް ފުލުހުން ވަނީ ވިދާޅުވެފައެވެ. ނަމަވެސް ޕީޕީއެމުންވަނީ މިހަރަކާތުގައި ބައިވެރިނުވާ ކަމަށް ބުނެ މިކަން ދޮގުކޮށްފައެވެ.


Job Opportunities - Senior Admin Officer\nވަޒީފާގެ ފުރުސަތު - ސީނިއަރ އެޑްމިން އޮފިސަރ\n7 ސެޕްޓެމްބަރ 20165years ago\nސީނިއަރ އެޑްމިން އޮފިސަރ\nމަޤާމުގެ ނަންބަރު: 229257\nސަރވިސް އެލަވަންސް: މަހަކު 2000/- ރުފިޔާ\nއިތުރުގަޑީގެ ފައިސާއާއި ބަންދު ދުވަހުގެ ފައިސާ "ދިވެހި ސިވިލް ސަރވިސްގެ ގަވާއިދު"ގައި ކަނޑައެޅިފައިވާ ގޮތުގެ މަތިން ދެވޭނެއެވެ.\nކައުންސިލުން އެކިއެކި ފަރާތްތަކާއެކު ބާއްވާ ބައްދަލުވުންތަކާއި ސެކްޝަންތަކަށް ބާއްވާ ބްރީފިންގތައް އިންތިޒާމް ކުރުމާއި މި ބައްދަލުވުންތަކުގެ ޔައުމިއްޔާ ލިޔުމާއި، މި ބައްދަލުވުންތަކާއި ގުޅިގެން މަޝްވަރާ ކުރެވޭކަންކަމުގެ މަޢުލޫމާތު ފޮނުވަންޖެހޭ ފަރާތްތަކަށް ފޮނުވުމާއި ކައުންސިލް މެމްބަރުންގެ މަސައްކަތާ ގުޅިގެން ހަވާލު ކުރެވޭ އިދާރީ މަސައްކަތް ކުރުން.\nދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުމާއިއެކު،މަގާމުގެ މަސައްކަތުގެ ދާއިރާރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލްކޮށްފައިވުން.\nދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުމާއިއެކު، ގުޅުންހުރި އެހެން ދާއިރާއަކުން ލެވެލް4ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން.\nބިއުރޯ / އައްޑޫސިޓީ ކައުންސިލްގެ އިދާރާ\nމަޤާމުގެ މަސައްކަތާ ގުޅޭ ދާއިރާއަކުން ލިބިފައިވާ ތަޢުލީމާއި ތަމްރީން.\nމަސައްކަތާ ގުޅޭ ދާއިރާއެއްގައި މަސައްކަތް ކޮށްފައިވާ ނަމަ މަސައްކަތުގެ ތަޖުރިބާ.\nމަސައްކަތުގެ ހުނަރާއި، ފެންވަރާއި ޤާބިލުކަން ބެލުމަށް ބޭއްވޭ ޕްރެކްޓިކަލްސް.\nއިންޓަވިއު ބޭއްވޭނެ ތަނާއި ތާރީޚު:\nއިންޓަރވިއުއަށް ހާޒިރު ވުމުގެ 24 ގަޑިއިރުގެ ކުރިން (ބަންދު ދުވަސްތައް ނުހިމަނައި) އިންޓަވިއު ބޭއްވޭނެ ތަނަކާއި ގަޑި، ލިއުމަކުން އެންގޭނެއެވެ.\nވަޒީފާއަށް ކުރިމަތިލާ ބޭފުޅުން ސްކްރީންކުރުމާއެކު، މަޤާމަށް އެދޭ، ޝަރުޠުހަމަވާ ފަރާތްތަކުގެ އަދަދު، 10 އަށްވުރެ ގިނަނަމަ އެފަރާތްތައް، ހިއުމަން ރިސޯސް މެނޭޖްމަންޓް އެންޑް ޑިވެލޮޕްމަންޓް ކޮމިޓީގެ މަޝްވަރާޔާއިއެކު ޝޯޓްލިސްޓް ކުރެވޭނެއެވެ.\nޝޯޓްލިސްޓް ކުރުމުގައި ބެލޭނެ ކަންތައްތަކަކީ\nއިތުރު މަޢުލޫމާތު ސާފުކުރެއްވުމަށް އައްޑޫސިޓީ ކައުންސިލްގެ އިދާރާގެ ނަންބަރު 6885003 ފޯނަށް ގުޅުން އެދެމެވެ.


Addu city ge fageerunge dhaftharu ekulavaalumaa gulhey gothun mashvaraa kohfi - AO News\nއައްޑޫ ސިޓީގައި ފަޤީރުންގެ ދަފްތަރު އެކުލަވާލުމާ ގުޅޭގޮތުން މަޝްވަރާކޮށްފި\nއައްޑޫ ސިޓީގައި ފަޤީރުންގެ ދަފްތަރު އެކުލަވާލުމާ ގުޅޭގޮތުން މިނިސްޓްރީ އޮފް އިސްލާމިކް އެފެއާޒުން, އައްޑޫ ސިޓީ ކައުންސިލާއި މަޝްވަރާކޮށްފިއެވެ..\nމިއަދު ހެނދުނު އޮންލައިންކޮށް ކުރިއަށްގެންދިޔަ ބައްދަލުވުމުގައި، އައްޑޫގެ ފަޤީރުންގެ ދަފުތަރު އެކުލަވާލުމުގެ މަސައްކަތް ސިޓީ ކައުންސިލްގެ ސޯޝަލް ސަރވިސް ސެކްޝަނުންނާއި، ހުރިހާ އަވަށު އޮފީސްތަކުން ކުރަމުންގެންދާކަމަށް މޭޔަރުވަނީ ވިދާޅުވެފައެވެ. އަދި ފަޤީރުންގެ ދަފުތަރު އެކުލަވާލުމުގައި ދިމާވާ ދަތިތަކަށް އަލިއަޅުވާލަމުން މޭޔަރި ވިދާޅުވީ، ލިސްޓުގައި ނަން ނުހިމެނޭ ފަރާތްތަކުގެ ގިނަ ޝަކުވާތައް ލިބެމުންދާ ކަމަށެވެ. ނަމަވެސް އުޞޫލުގެ ތެރެއިން ކަންތައްތައް އޮންނަ ގޮތް ކިޔައިދިނުމުން ރައްޔިތުން އެކަންކަން ޤަބޫލުކުރާކަމަށްވެސް މޭޔަރުވަނީ ވިދާޅުވެފައެވެ.\nމީގެ އިތުރުން އައްޑޫ ސިޓީ މޮނިޓަރިންގެ ޙާލަތުގައI އޮތްނަމަވެސް، 21 ފެބުރުވަރީ 2021 ވަނަ ދުވަހުން ފެށިގެން ފަޤީރުންގެ ދަފުތަރުގައި ރަޖިސްޓްރީވުމަށް ބޭނުންވާ ފަރާތްތަކަށް ފޯމު ދޫކުރުމާއި ފޯމު ބަލައިގަތުމުގެ މަސައްކަތް ފަށާނެ ކަމަށް މޭޔަރުވަނީ ވިދާޅުވެފައެވެ. އަދި ފުރިހަމަ ކުރަންޖެހޭ ކަންތައްތައް ފުރިހަމަކުރުމަށްފަހު ކަނޑައެޅިފައިވާ މުއްދަތުގައި މި މަސައްކަތް ނިންމާ އިސްލާމިކް މިނިސްޓްރީއަށް ހުށަހަޅާނެކަމުގެ ޔަޤީންކަންވެސް މޭޔަރު ވަނީ ދެއްވައިފައެވެ.\nއައްޑޫ ސިޓީގެ ކައުންސިލަރުންނާއި، އިސްލާމިކް މިނިސްޓަރ، ޑރ. އަޙުމަދު ޒާހިރު ޢަލީ އާއި ސްޓޭޓް މިނިސްޓަރ، ޝެއިޚް އިލްޔާސް ޖަމާލްގެ އިތުރުން އިސްލާމިކް މިނިސްޓްރީގެ ބައެއް އޮފިޝަލުން ބައިވެރިވި މި ބައްދަލުވުމުގައި މޭޔަރ ވަނީ އައްޑޫ ސިޓީގައި ކޮވިޑް-19ގެ ޙާލަތު މިހާރު އޮތް ހާލަތު ޙިއްޞާކުރައްވާފައެވެ.\nމީގެ އިތުރުން، މިނިސްޓްރީގެ މިސްކިތު ފަންޑުން ރަމަޟާން މަހާއި ދިމާކޮށް އައްޑޫ ސިޓީގެ މިސްކިތްތައް މަރާމާތުކުރުމަށް އެހީތެރިކަން ހޯދުމާ ގުޅޭގޮތުންވެސް މި ބައްދަލުވުމުގައިވަނީ މަޝްވަރާކޮށްފައެވެ.\nއައްޑޫ ސިޓީ ކައުންސިލްފަޤީރުންގެ ދަފުތަރު\nއެންވަޔަރަންމަންޓް މިނިސްޓަރ, އައްޑޫ ސިޓީ ކައުންސިލާ ބައްދަލުކުރައްވައިފި\nއަލީޝަމީމް އައިޑީ ނަމްބަރ A016325\nފެބުރުއަރީ 18, 2021\nކުރީސަރުކާރުން ވެސް މިސަރުކާރުން ވެސް ބުނީ މަޝަކީ މުންސެއްޖެކޯ ތިބޭފުޅުން މިގެއަތް ޒިޔާރަށް ކޮއް ބަލާލަ


Maruge massala thakuge enme funah dheveyne kamuge yageenkan eba oi: Suood | Mihaaru\nސުއޫދު މީޑިއާއާ ބައްދަލުކުރައްވަނީ.---ފައިލް ފޮޓޯ: މިހާރު\nމަރުގެ މައްސަލަތަކުގެ އެންމެ ފުނަށް ދެވޭނެ ކަމުގެ ޔަގީންކަން އެބަ އޮތް: ސުއޫދު\n19 ނޮވެމްބަރ 2018 - 12:04 35 comments\n"މިހާރު" އަށް ދެއްވި އިންޓަވިއުއެއްގައި ސުއޫދު ވިދާޅުވީ، ގެއްލިފައިވާ އަދި މަރުވެފައިވާ މީހުންގެ މައްސަލަތަކަކީ އާންމުންނާ ވަރަށް ގުޅުން ހުރި މައްސަލަތަކެއް ކަމަށެވެ. އެހެންކަމުން އާންމުންނަށް މައުލޫމާތު ސިއްރުކޮށްގެން ކޮމިޝަނުގެ މަސައްކަތް ކުރިއަށް ގެންދިއުމުގެ ވިސްނުމެއް ނެތް ކަމަށް އޭނާ ވިދާޅުވި އެވެ.\n"ވަރަށް ހާމަކަން ބޮޑު ގޮތަކަށް އިންވެސްޓިގޭޝަން ދާ މިންވަރާއި މައުލޫމާތު ރައްޔިތުންނަށް އަޅުގަނޑުމެން ހާމަ ކުރާނަން. މިއީ ރައްޔިތުންނަށް ކޮށްދޭ ކަމެއް. އަދި އަނިޔާ ލިބިފައިވާ އާއިލާތަކަށް ތަސައްލީއެއްގެ ގޮތުން ކޮށްދޭ ކަމެއް. އާންމުންނާ ގުޅޭ މިފަދަ ބޮޑު ކަމެއްވީމަ އަޅުގަނޑުމެން އާންމުންނަށް ގަވާއިދުން އަޅުގަނޑުމެންގެ މަސައްކަތް ކުރިއަށްދާ ގޮތާއި ލިބޭ މައުލޫމާތު ހާމަ ކުރަމުން ދާނީ،" އޭނާ ވިދާޅުވި އެވެ.\nމައްސަލަތައް ތަހުގީގު ކުރުމުގައި އެންމެ ބޮޑު ގޮންޖެހުމަކަށް ވާނީ ބައެއް މައްސަލަތަކަށް ގިނަ ދުވަސްވެފައިވުންކަން ސުއޫދު ފާހަގަ ކުރެއްވި އެވެ.\n"މަސައްކަތް ފެށީމަ އަސްލު ހުރި ގޮންޖެހުންތައް އެނގޭނީ. އެކަމަކު އެންމެ ބޮޑު އެއް ގޮންޖެހުމަކީ ބައެއް މައްސަލަތަކަށް ވަރަށް ދުވަސްވެފައި އޮތުން. ދުވަސްވެފައި ހުރި މައްސަލަތައް ވަރަށް ޗެލެންޖިންވާނެ ކަމަށް މި ބަލަނީ،" އޭނާ ވިދާޅުވި އެވެ.\nގެއްލިފައިވާ އަދި މަރާލާފައިވާ މީހުންގެ މައްސަލަތަކުގެ ތަހުގީގުތައް ކުރިއަށް ގެންދާނީ ބޭރުގެ ޖަމިއްޔާތަކާއި ފަންނީ ތަޖުރިބާކާރުންގެ އެހީއާއެކު ކަމަށް ސުއޫދު ވިދާޅުވި އެވެ. އަދި އެ މައްސަލަތަކުގެ އެންމެ ފުނަށް ދެވޭނެ ކަމުގެ ޔަގީންކަން އޮތް ކަަމަށް ވެސް އޭނާ ވިދާޅުވި އެވެ.\n"އަޅުގަނޑުމެން އަމިއްލަ އަމިއްލަ އަށް ނުކުރެވޭނެ މިކަމެއް. ޓެކްނިކަލް ނޮލެޖް ބޭނުންވޭ މިކަމަށް. މަރުތަކުގެ ހަގީގަތް ހޯދޭނެކަން އަޅުގަނޑަށް ވަރަށް ބޮޑު ޔަގީންކަމެއް އެބަ އޮތް. އަޅުގަނޑުމެން ބޭރުގެ އެކި ފަންނުތަކުގެ ތަޖުރިބާކާރުންގެ އަދި އޯގަނައިޒޭޝަންތަކުގެ އެހީ އެހީތެރިކަން ހޯދާނަން. އަޅުގަނޑަށް ވަރަށް އިތުބާރު އެބަ އޮތް މައްސަލައިގެ އެންމެ ފުނަށް ދެވޭނެ ކަމުގެ،" ސުއޫދު ވިދާޅުވި އެވެ.\nމަރުތައް ތަހުގީގު ކުރާ ކޮމިޝަން އެކުލަވާލެއްވުމަށް ފަހު ސުއޫދުގެ އިތުރުން މެންބަރުންގެ ގޮތުގައި ކަނޑައަޅާފައި ވަނީ ވަކީލު ފަރީޝާ އަބްދުﷲ އާއި ނޫސްވެރިޔާ މިސްބާހު އައްބާސް އާއި އަބްދުﷲ މުނާޒްގެ އިތުރުން އާދަމް އިބްރާހިމެވެ.\nކޮމިޝަން އުފެއްދި ގަރާރު:\nވޭތުވެދިޔަ ހަ އަހަރުގެ ތެރޭގައި މަރާލާފައިވާ މީހުންގެ މައްސަލަތަކުގެ ތެރެއިން ހަގީގަތް ނޭންގޭ މަރުތަކަކީ ޑރ. އަފްރާޝީމް އަލީގެ މަރާއި ނޫސްވެރިޔާ ޔާމީން ރަޝީދުގެ މަރެވެ. އަދި ނޫސްވެރިޔާ އަހުމަދު ރިލްވާން ވީނުވީއެއް ނޭނގި ވަނީ ގެއްލިފަ އެވެ.\nއިތުރު ލިޔުންތައް ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު) އަހުމަދު ރިލުވާން މީހުން މެރުން ޔާމީން ރަޝީދު މަރާލުން ޑރ. އަފްރާޝީމް އަވަހާރަކޮށްލުން ގެއްލިގެން ހޯދާ މީހުން


Fuluhunge Gaanoonu, edhevey badhaleh athuvedhaanetha?\nފުލުހުންގެ ގާނޫނު؛ އެދެވޭ ބަދަލެއް އަތުވެދާނެތަ؟\n29 މާރޗް 2021 - 12:00:57\nމިދިޔަ ޑިސެމްބަރު މަހު ދިވެހި ފުލުހުންގެ ހިދުމަތުގެ ބިލު ތަސްދީގު ކުރެއްވީ، އެ ގާނޫނު ތަސްދީގުކޮށް ގެޒެޓުކުރާތާ ތިން މަސް ފަހުން އެއަށް އަމަލު ކުރާ ގޮތަށެވެ. އެގޮތުން މިހާރު މި ގާނޫނަށް އަމަލު ކުރަން ފަށާފައިވާއިރު، މި ގާނޫނަކީ ފުލުހުންގެ ހިދުމަތަށް ރަނގަޅު ބަދަލަކަށް ވާނެ ކަމަށް ގިނަ ބަޔަކު އުއްމީދު ކުރެއެވެ.\nފުލުހުންގެ ހިދުމަތުގެ ބިލު ސަރުކާރުގެ ފަރާތުން މަޖިލީހަށް ހުށަހެޅުމަށް ރައީސް އޮފީހަށް ފޮނުވާފައިވަނީ 2019 ވަނަ އަހަރުގެ ޑިސެމްބަރު މަހުއެވެ.\nމި ބިލު ރައީސް އޮފީހަށް ހުށަހެޅީ، ފުލުހުންގެ ހިދުމަތުގެ މަސްއޫލިއްޔަތުތަކާއި ވާޖިބުތައް އަލުން ކަނޑައަޅައި، ފުލުހުން ޖަވާބުދާރީ ކުރެވޭ ނިޒާމު އިސްލާހު ކުރުމުގެ ގޮތުންނެވެ.\nއޭރު އެޓަނީ ޖެނެރަލް އޮފީހުންވަނީ، ފުލުހުންގެ ހިދުމަތުގެ ބިލެއް ސަރުކާރުން ހުށަހަޅަން ނިންމީ، ދިވެހި ފުލުހުންގެ ހިދުމަތުގެ އެންމެހައި ކަންކަމަކީ ރާއްޖޭގެ ގާނޫނު އަސާސީ އާއި ދުސްތޫރީ ހަމަތަކާއި، އިންސާނީ ހައްގުތަކަށް އިހްތިރާމު ކުރުމާއެކު ގާނޫނީ ހުކޫމަތުގެ ތެރެއިން ދެވޭ ހިދުމަތެއްކަން ކަށަވަރު ކުރުމަށް ކަމަށް ބުނެފައެވެ.\nއޭގެ ފަހުން މިދިޔަ އަހަރު މި ބިލު މަޖިލީހަށް ހުށަހެޅި، މި ބިލާމެދު ފުޅާ ދާއިރާއެއްގައި ބަހުސް ކުރެވުނު އިރު، މިދިޔަ އަހަރުގެ ޑިސެމްބަރު މަހު މަޖިލީހުންވަނީ މި ބިލު ފާސްކޮށްފައެވެ. އޭގެ ފަހުން ހަމަ މިދިޔަ އަހަރު ޑިސެމްބަރު މަހު 27 ގައި ރައީސް ސޯލިހު ވަނީ މި ބިލު ތަސްދީގު ކުރައްވާފައެވެ.\nމި ބިލު ތަސްދީގުކޮށް، ގާނޫނެއްގެ ގޮތުގައި ގެޒެޓު ކުރެވުން ފަހުން މިހާރު ތިން މަސްވެ، ފުލުހުންގެ ގާނޫނަށް އަމަލު ކުރެވެން ފެށުމާއެކު ގައިމުވެސް ގިނަ ބަޔަކު އުއްމީދު ކުރާނެ އެއްކަމަކީ ފުލުހުންގެ މުއައްސަސާ ހިނގަމުން އައިގޮތަށް މި ގާނޫނުގެ ސަބަބުން ހެޔޮ ބަދަލެއް އަންނާނެ މަންޒަރެވެ.\nގައިމުވެސް މި ގާނޫނާއެކު ފުލުހުންގެ ހިދުމަތް ލާމަރުކަޒީ ވެގެން ދާނެކަމުގެ ހަބަރަކީ، އެތައް ރައްޔިތުންނެއް އުއްމީދު ކުރާނެ ކަމެކެވެ. އަދި މިއީ މި ގާޏޫނުގެ ދަށުން ފުލުހުންގެ މަަސައްކަތަށް އަންނާނެ އެންމެ ބޮޑު ބަދަލެވެ.\nފުލުހުންގެ ހިދުމަތް ލާމަރުކަޒު ކުރެވުމާއެކު ކުރިން ކަން ހިނގަމުން އައި ގޮތަށް، ކޮންމެ ކަމަކަށް މާލެއިން ފުލުހުންގެ ޓީމެއް ފޮނުވުމުގެ ބަދަލުގައި، އަތޮޅުތެރޭ ގާއިމް ކުރާ ވަކި ސްޓޭޝަންތަކުން ހިދުމަތް ލިބުންވެގެންދާނީ ރައްޔިތުންނާއި ކައިރިން މަސައްކަތް ކުރުމަށް ފުލުހުންނަށް ލިބިގެންފާ ފުރުސަތަކަށެވެ.\nމިދިޔަ އަހަރު މި ގާނޫނު ތަސްދީގު ކުރެވުނު ފަހުން ސީއެންއެމްއަށް ދެއްވި އިންޓަވިއުއެއްގައި ހޯމް މިނިސްޓަރު އަބްދުﷲ އިމްރާންވަނީ ފުލުހުންގެ ގާނޫނަށް ގެނައި ބަދަލުތަކަކީ ރައްޔިތުންނާ ކައިރިން ރައްޔިތުންނަށް ފަސޭހަކޮށް ހިދުމަތް ދިނުމަށް މަގުފަހިކޮށްދޭ ބަދަލުތަކެއް ކަމަށް ވިދާޅުވެފައެވެ.\n"ފުލުހުންގެ ގާނޫނަށް ގެނެވުނު ބަދަލުތަކުގެ ތެރެއިން، ފުލުހުން ރައްޔިތުންނާ ކައިރިން، ރައްޔިތުންނަށް ފަސޭހަކޮށް ހިދުމަތް ދިނުމަށް މަގުފަހިކުރާ ގިނަ ކަންކަން ފުލުހުންގެ ގާނޫނަށް ގެނެވުނު ބަދަލުގެ ތެރެއިން ފެނިގެންދޭ. ވަކިން ހާއްސަކޮށް އަތޮޅު ތެރޭގައި ފުލުހުންގެ ހިދުމަތް އިތުރަށް ހަރުދަނާކޮށް، ތަރައްގީ ކުރުމަށް ވަރަށް ގިިނަ މަގުތަކެއް ފުލުހުންގެ ގާނޫނުން ފަހިކޮށްދީފައިވޭ،" އިމްރާން ވިދާޅުވި އެވެ.\nގައިމުވެސް ފުލުހުންގެ ހިދުމަތް ލާމަރުކަޒު ކުރެވި، މަސައްކަތްތައް އަވަސްވުން ވެގެންދާނީ، ގިނަ ރައްޔިތުންނަށް ފުލުހުންގެ ހިދުމަތް ލިބި ދިނުމަށް އެޅުނު މުހިއްމު ފިޔަވަޅަކަށެވެ.\nމީގެ އިތުރުން ފުލުހުންގެ ހިދުމަތުގެ ގާނޫނުގެ ސަބަބުން އަންނާނެ އެންމެ ބޮޑު އަނެއް ބަދަލަކީ، ފުލުހުންގެ ބޯޑެވެ. ފުލުހުންގެ ހިދުމަތުގެ ދަށުން އެކުލަވާލާ މި ބޯޑަކީ، ފުލުހުންގެ ގާނޫނީ މަސްއޫލިއްޔަތުތައް އަދާކުރުމަށާއި، އެ ގާނޫނުގެ ދަށުން ލަފާދޭންޖެހޭ ކަންކަމުގައި ވަޒީރަށާއި، ގާނޫނުގައި ލަފާދިނުމަށް ކަނޑައަޅާފައިވާ ފަރާތްތަކަށް ލަފާދިނުމަށް، ހަތް މެންބަރުންގެ މައްޗަށް އެކުލެވޭ ބޯޑެކެވެ.\nމި ބޯޑުގައި ރައީސް އައްޔަންކުރައްވާ ދެ މެންބަރުން، ފަންނީ ދާއިރާއަކުން ތައުލީމާއި ތަޖުރިބާ ލިބިފައިވާ ތިން މެންބަރުންއަދި އާންމުކޮށް ހުޅުވާލައިގެން އާންމު ރައްޔިތުންގެ ތެރެއިން ކުރިމަތިލާ ދެ މެންބަރުން ހިމެނޭނެއެވެ.\nފުލުހުންގެ ހިދުމަތުގެ ގާނޫނުގެ ދަށުން އެކުލަވާލާ މި ބޯޑު އެކުލަވާލާތާ ހަތަރު މަސް ދުވަހުގެ ތެރޭގައި ކޮމިޝަނާ އޮފް ޕޮލިސް ފިޔަވައި ސުޕްރިޓެންޓެންޑުން ފެށިގެން މަތީގެ ރޭންކުތަކުގައި ތިއްބެވި ފުލުހުންގެ މައްޗަށް ތުހުމަތުކުރެވޭ މައްސަލަތައް ފުލުހުންގެ ބޯޑުން ބަލާއި އެ ފަރާތްތައް މަގާމުން ދުރުކުރުމާއި މެދު ގޮތެއް ނިންމަން ޖެހެ އެވެ.\nމީގެ އިތުރުން މި ބޯޑުން ބަލާ މައްސަލަތަކުގެ ތެރޭގައި ލާއިންސާނީ އަމަލުތަކާއި ބާރުގެ ބޭނުން ނަހަމަ ގޮތުގައި ހިފުމުގެ މައްސަލަތަކާއި އަދި ފުލުހުންގެ މައްޗަށް ކުރެވޭ ކޮރަޕްޝަންގެ މައްސަލަތައް ހިމެނެ އެވެ. އެއާއެކު ފުލުހުން ކުރާ ކަންކަމަށް އެމީހުން ޖަވާބުދާރީ ކުރުވުމަށް އިތުރު ފުރުސަތެއް ފަހިވި އެވެ. މީގެ އިތުރުން މިއީ ގެއްލިފައިވާ ރައްޔިތުންގެ އިތުބާރު އަނބުރާ ހޯދުމަށް ފުލުހުންގެ އިދާރާއަށް ލިބިގެންދާ ފުރުސަތެކެވެ.\nފުލުހުންގެ ހިދުމަތުގެ ގާނޫނަށް އަމަލު ކުރެވެން ފެށުމާއެކު ފުލުހުން ދިވެހި ސިވިލް ސާވިސްގައި ނުހިމެނޭނެ އެވެ. އަދި މިހާރު ފުލުހުން ހިމެނޭނީ މަދަނީ އަދި ސަލާމަތީ ހިދުމަތެއްގެ ގޮތުގައެވެ. މީގެ އިތުރުން މި ގާނޫނުން މުޅި ދިވެހިރާއްޖެއަށް އިންތިޒާމުކުރެވިގެންވާ އެއް ހިދުމަތެއްގެ ގޮތުގައި ފުލުހުން ހިމެނިގެން ދެއެވެ.\nފުލުހުންގެ ގާނޫނަށް ބޮޑު ބަދަލެއް ގެނެވި، އެއަށް އަމަލު ކުރަން ފެށުމުން ގައިމުވެސް ކޮންމެ ދިވެހި ރައްޔިތެއްގެވެސް އުއްމީދަކަށް ވާނީ އެދެވޭ ބަދަލެއް ފެނުމެވެ. އެއް ދުވަހުން ބަދަލެއް ނުފެނުނު ނަމަވެސް، ކުރިއަށްއޮތްތާގައި، ފާހަގަ ކުރެވޭ ބަދަލެއް ފެނުމަކީ ކުރެވޭ އުއްމީދެކެވެ.


Magaamuge Kuri erun Libeynee Hama aai Usoolge Siyaasathuge Therein: Defence Minister – Iru\nބޯކޮށް ވާރޭވެހި، ނައިފަރުގައި ފެންބޮޑުވެއްޖެ\nމުތާފުއްޓަށް ދަތުރުދިޔަ ބަޔަކު ހާލުގައި ޖެހިގެން އެމްއެންޑީއެފުން އެހީތެރިވެއްޖެ\nމަގާމުގެ ކުރިއެރުން ލިބޭނީ ހަމަ އާއި އުސޫލްގެ ސިޔާސަތުގެ ތެރެއިން: ޑިފެންސް މިނިސްޓަރު\nމި ސަރުކާރުގައި މަގާމުތަކުގެ ކުރިއެރުން ލިބޭނީ ހަމަ އާއި އުސޫލްގެ ސިޔާސަތުގެ ތެރެއިން ކަމަށް ޑިފެންސް މިނިސްޓަރު މާރިޔާ އަހްމަދު ދީދީ ވިދާޅުވެއްޖެ އެވެ.\nމިނިސްޓަރު މާރިޔާ މިހެން ވިދާޅުވީ މޯލްޑިވްސް ކަސްޓަމްސް ސަރވިސްއަށް 129 އަހަރު ފުރުމުގެ މުނާސަބަތުގައި ބޭއްވި ރަސްމިއްޔާތު، ޝަރަފުވެރިކޮށްދެއްވައި ވާހަކަފުޅުދައްކަވަމުންނެވެ.\nމިއަދު ހެނދުނު ކަސްޓަމްސް ބިލްޑިން ކުރިމަތީ ބޭއްވި ރަސްމިއްޔާތު ޝަރަފުވެރިކޮށްދެއްވާ ވާހަކަ ދައްކަވަމުން މިނިސްޓަރު ވިދާޅުވީ، ރައީސް ޔާމީންގެ ސަރުކާރުގައި ކަސްޓަމްސްގެ މުވައްޒަފުންނަށް މަގާމުގެ ކުރިއެރުން ދެމުންދިޔައީ ސިޔާސީ ކުލަވަރުގައި ޖެހިގެން ކަމުގެ ޝަކުވާ އެކަމަނާއަށް ލިބެމުންދާ ކަމަށެވެ. ނަމަވެސް ރައީސް އިބްރާހީމް މުހައްމަދު ސޯލިހް ގެ ސަރުކާރުގައި އެފަދަ ކަމެއް ތަކުރާރު ނުވާނެކަމަށާއި މަގާމުގެ ކުރިއެރުން ލިބޭނީ ހަމަ އާއި އުސޫލްގެ ސިޔާސަތުގެ ތެރެއިން ކަމަށް މިނިސްޓަރު ވިދާޅުވި އެވެ.\nކަސްޓަމްސް އަކީ ރާއްޖޭގެ އެންމެ ދުވަސްވީ އެއް މުއައްސަސާކަމުގައިވާ އިރު ކަސްޓަމްސްއިން ކުރާ މަސައްކަތުގެ މުހިންމުކަން މިނިސްޓަރު ވަނީ ފާހަގަކުރައްވާފައެވެ. އެގޮތުން ކޮންމެ ދުވަހަކު، ޤައުމަށް އެތެރެކުރާ މުދަލާއި ތަކެއްޗާއި، ޤައުމުން ބޭރުކުރާ މުދަލާއި ތަކެތީގެ ހިސާބުކިތާބު ބަލަހައްޓައި، ދަޢުލަތަށް ނަގަންޖެހޭ ޑިއުޓީ ނެގުމަކީ، ބުރަ މަސައްކަތެއްކަން އެކަމަނާ ވިދާޅުވިއެވެ.\nއަދި މީގެ އިތުރުން ވެސް މިނިސްޓަރުގެ ވަނީ ރާއްޖެއަށް ކުރިމަތިވެފައިވާ ބޮޑު ގޮންޖެހުމެއްކަމަށްވާ މަސްތުވާތަކެތީގެ ވަބާއަށް ވެސް އަލިއަޅުވާލައިފަ އެވެ. މަސްތުވާތަކެއްޗަށް ހުޅުވިފައިވާ ދޮރުތައް ބަންދުކުރުމުގައި ކަސްޓަމްސްގެ ވަރަށް ބޮޑު ޒިންމާއެއް އޮންނަކަމަށް އެކަމަނާ ވިދާޅުވިއެވެ.


Zinmaadhaaru kameh nei vaahaka dhekkiyas Raajje-China gulhun heenaren nuvaane: Safeer | Mihaaru\nޚަބަރު / ޗައިނާގެ ސަފީރު ޒަންގް ލިޒޯންގް\nޒިންމާދާރުކަމެއް ނެތް ފާޑުކިޔުމަކުން ރާއްޖެ-ޗައިނާގެ ގުޅުން ހީނަރެއް ނުވާނެ: ސަފީރު\nރާއްޖެ އާއި ޗައިނާއާ ދެމެދު މިއަދު ބޭއްވި ބައްދަލުވުމުގައި ސަފިރު ޖަންގް ލޮޖޮން (މ) ބައިވެރިވެ ވަޑައިގަންނަވަނީ.\n16 ޖުލައި 2020 - 20:21\nރާއްޖެ އާއި ޗައިނާގެ ގުޅުމަށް ބައެއް މީހުން ޒިންމާދާރުކަމެއް ނެތް ފާޑުކިޔުންތައް އަމާޒުކުރިޔަސް ދެ ގައުމުގެ ގުޅުމަށް އަސަރެއް ނުކުރާނެ ކަމަށާއި އެ ގުޅުން އަންނާނީ އިތުރަށް ހަރުދަވާ ވަމުން ކަމަށް ޗައިނާ އިން ރާއްޖެ އަށް ކަނޑައަޅާފައިވާ ހުންނަވާ ސަފީރު ޖަންގް ލޮޖޮން މިއަދު ވިދާޅުވެއްޖެ އެވެ.\nޗައިނާ-މޯލްޑިވްސް ޖޮއިންޓް މެކޭނިޒަމް އޮން ކޮވިޑް-19 ރެސްޕޯންސްގެ ނަމުގައި މިއަދު ބޭއްވި މަތީ ފެންވަރުގެ ބައްދަލުވުމަށް ފަހު ކުރެއްވި ޓްވީޓްތަކެއްގައި ޗައިނާ ސަފީރު ވިދާޅުވީ މިއަދުގެ ވީޑިއޯ ކޮންފަރެންސް ކާމިޔާބު ކަމަށެވެ.\n"ކޮވިޑް-19 އަށް ފަހު އިގްތިސާދު އަލުން ހިންގަން ފެށުމާއި ޓޫރިޒަމް އަދި ވިޔަފާރީގެ ހަރަކާތްތައް އަވަހަށް ފެށޭނެ ގޮތްތަކާ ބެހޭ ގޮތުން ވަނީ މަޝްވަރާކޮށްފައި،" ސަފީރު ވިދާޅުވެފައިވެ އެވެ.\nކުރީގެ ރައީސް އަދި މަޖިލީހުގެ މުހައްމަދު ނަޝީދު ޗައިނާ އާއި ރާއްޖޭގެ ގުޅުމާ ބެހޭ ގޮތުން ދައްކަވާ ވާހަކަތަކަށް ސޯޝަލް މީޑިއާގައި އާންމު ގޮތެއްގައި ރައްދު ދެއްވާ ސަފީރު ޖަންގް ލޮޖޮން ވިދާޅުވީ މިއަދުގެ ބައްދަލުވުމުގައި "ވަން-ޗައިނާ-" ޕޮލިސީ އަށް ރާއްޖޭން އިތުރު އެއްބާރުލުން ދޭނެ ކަމުގެ ޔަގީންކަން އަނެއްކާވެސް ދީފައިވާ ކަމަށެވެ.\nޗައިނާއާ މެދު ރާއްޖޭން ގާތް ގުޅުމެއް ބާއްވައި އެ ގުޅުން ދެމެހެއްޓުމަށް ކުރާ މަސައްކަތަށް މިއަދުގެ ބައްދަލުވުމުގައި ޝުކުރު އަދާކުރައްވާފައިވާ ކަމަށް ވެސް ސަފީރު ވިދާޅުވި އެވެ.\n"...ޗައިނާ އިން ގަބޫލުކުރަނީ ބައެއް ފަރާތްތަކުން ޒިންމާދާރުކަން ނެތް ފާޑުކިޔުންތައް އަމާޒުކުރިއެއް ކަމަކު ޗައިނާ އާއި ރާއްޖޭގެ ގުޅުން ކުރިއެރުވުމަށް ކުރާ މަސައްކަތަށް ސަމާލުކަން ނުގެއްލޭނެ ކަމަށް. އަދި މި ގުޅުން އަދިވެސް ދާނީ އިތުރަށް ވަރުގަދަވަމުން ކަމަށް،" ސަފީރުގެ ޓްވީޓެއްގައިވެ އެވެ.\n4. Maldives reiterated its position on One-China Policy and commitment to stronger co-ops with China. China appreciated Maldives’ positive and friendly policy on China and believed bilateral relations will continue to grow and will not be distracted by some irresponsible remarks.\n— Amb. Zhang Lizhong (@AmbassadorZhang) July 16, 2020\nޗައިނާގެ ފަރާތުން އެ ގައުމުގެ ފޮރިން މިނިސްޓްރީގެ އޭޝިއަން ޑިޕާޓްމަންޓްގެ ޑެޕިއުޓީ ޑިރެކްޓާ ޖެނެރަލް ޔައޮ ވެން ބައިވެރިވެ ވަޑައިގެންނެވި ބައްދަލުވުމާ ބެހޭ ގޮތުން ސަފީރު ތަފްސީލް ދެއްވާފައިވާ ޓްވީޓެއްގައިވާ ގޮތުން މައިގަނޑު ތިން ކަމަކަށް ދެ ގައުމުން ވަނީ އެއްބަސްވެފަ އެވެ. އެއީ ކޮވިޑް-19 އާ ދެކޮޅަށް ގުޅިގެން ކުރާ މަސައްކަތް ކުރިއަށް ގެންދިއުމަށާއި މި ބައްޔާ ދެކޮޅަށް ދެ ގައުމުން އެކުގައި އިތުރު މަސައްކަތްތައް ކުރުމަށާއި އިގްތިސާދު އަލުން ހިންގަން ފެށުމުގެ ގޮތުން ދެ ގައުމުގެ މެދުގައި ވައިގެ ދަތުރުތައް އަލުން ފެށުން އަވަސް ކުރުމަށެވެ.\nމި ބައްދަލުވުމުގައި ޗައިނާގެ ނެޝަނަލް ހެލްތު ކޮމިޝަން، ސެންޓަ ފޯ ޑިސީސް ކޮންޓްރޯލް އެންޑް ޕްރިވެންޝަން، ޓޫރިޒަމް އެންޑް ކަލްޗާ މިނިސްޓްރީ އަދި ސިވިލް އޭވިއޭޝަން އެޑްމިނިސްޓްރޭޝަންގެ އޮފިޝަލުން ވެސް ބައިވެރިވެ ވަޑައިގަތެވެ. ރާއްޖޭގެ ފަރާތުން އިސްކޮށް ހުންނެވީ ރާއްޖޭގެ ފޮރިން މިނިސްޓްރީގެ އެޑީޝަނަލް ސެކްރެޓަރީ އަހްމަދު ޝިއާނެވެ.\nރާއްޖޭގައި ހިންގާ މަޝްރޫއުތަކަށް ބޮޑެތި ލޯނުތައް ދީ ބިޔަ މަޝްރޫތައް ހިންގަމުން އަންނަ ޗައިނާ އިން ކޮވިޑް-19 ގެ ތެރޭގައި ވެސް ވަނީ ބޮޑެތި އެހީތަކެއް ވެފަ އެވެ. ރާއްޖޭން އެންމެ ބޮޑު ދަރަންޏެއް އޮތް ޗައިނާ އިން ވަނީ އެ ގައުމުގެ ލޯނުތަކަށް ފައިސާ ދެއްކުން ވެސް ކޮވިޑް-19 ގެ ސަބަބުން ކުރިމަތިވި ދަތިކަމާ އެކު މަޑުޖައްސާލަދީފަ އެވެ.\nރާއްޖެ-ޗައިނާ ޗައިނާގެ ސަފީރު ޒަންގް ލިޒޯންގް ފޮރިން މިނިސްޓްރީ ރައީސް މުހައްމަދު ނަޝީދު ޗައިނާ އަބްދުﷲ ޝާހިދު، ފޮރިން މިނިސްޓަރު ޑިޕްލޮމެސީ ޑިޕްލޮމެޓުން ޓޫރިޒަމް\n11 ކޮމެންޓް, 67 ރިއެކްޝަންސް\nޗައިނާގެ އެހީ ހޯދައިގެން މިގައުމުގައި ކޮވިޑް އޮތް ސަރަހައްދު އެއްކޮށް އަވަހަށް ޓެސްޓްކޮށްލެވޭނެ ގޮތް ހަދަންވެއްޖެއެއްނު އެހެން ރަށްރަށަށް ނުފެތުރެނީސް. އެއްބަޔަކު އެބައުޅޭ ޝައްކުވާއިރުވެސް ފަރުދީ ޒިންމާ އަދާނުކޮށް ޓެސްޓްނުކޮށް.\nއިގިރޭސީންގެ އިސްތިއުމާރުން ހޮންގްކޮންގ މިނިވަންކަން ކަށަވަރުކޮއްދޭނެކަމަށް ޗައިނާއިން ބުނަމުން ދިޔަކަމަކުވެސް މިހާރު ފެއްނަނީ އެގައުމުގެ ހުރިހާ ކަމެއް ޗައިނާއިން ކޮންޓްރޯލްކުރާތަން. މިކަމަކީ ބައިލައިގަނެވޭނެ ކަމެއް ނޫން.\nހޮންކޮންގް އަކީ ވަކި ގައުމެއްނޫން އެއީ ޗައިނާއިން އިގިރޭސިންނަށް 99 އަހަރަށް ކުއްޔަށްދިން ޗައިނާގެ ބިމެއް..July 1, 1997 ގައި އިގިރޭސިންގެ އެގްރިމެންޓް ހަމަވެ ޗައިނާއިން ހޮންކޮންގް ނެގީ ނެގިއިރު އިގިރޭސިން އެދުނީ ހޮންކޮންގް ގައި ވަކި ގާނޫނެއްހިންގަން ޗައިނާއިން އެކަން ކުރި އެހަނަސް މިހާރު ޗައިނާ ބޭނުމެއްނުވޭ ހޮންކޮންގައި ވަކި ގާނޫނެއްހިންގާކަށް...އެއީ ޗައިނާގެ ސްޓޭޓެއް ވަކި ގައުމެއްނޫން.\nއީ.ޔޫ ވެސް އުޅެނީ ސީނުކަރަޔާ ގުޅުން ބަދަހި ކުރަން. މިފަދަ ކުޑަ ޤައުމަކަށް ސީނުކަރަ ވަރަށް މުހިންމު. ހޭލާ ޤައުމު ހޭލާ!\nނަޝީދަކީ އިންޑިއާ އެމެރިކާ އަދި ޔޫކެގެ ޕަޕެޓެއް...ގައުމުގެ ކުރި އެރުމަށް ވުރެ ބޮޑަށް ނަޝދު އިސްކަން ދެނީ އިންޑިއާ އެމެރިކާ އަދި ޔޫކެގެ ރުހުންހޯދަން.\nދެން ނަޝީދު ނޫންމީހަކު ހޯދަންވެއްޖެޔެއްނު!!\nނަޝީދު ޗައިނާއަށްފާޑުކިޔަނީ މަޖުބޫރުވެގެން ނަޝީދަކީ އިންޑިޔާގެ އަތްދަށުވެ ފިތިހުސްވެފަހުރި ޕަޕަޓެއް ނަޝިދާހުރެ މިޤައުމަށްލިބެމުންދާގެއްލުން ކޯވިޑްރޯގާގެ ސަބަބުން ލިބެމުންދާ ގެއްލުމަށްވުރެ މާބޮޑު ނަޝީދު ސިޔާސީމައިދާނުގަ ހުރިހާދުވަހަކު ދާނީމިޤައުމަށްގެއްލުންވަމުން\nރައީސް ނަޝީދު ނޫން މީހަކު ރާއްޖެއާއި ޗައިނާގެ ގުޅުމަށް ފާޑެއް ނުކިޔައެވެ. ކުރިމަގުގައި ޗައިނާ ވާނީ ރައްޖޭގެ ތަރައްގީގެ މުހިއްމު ބައިވެރިއަކަށެވެ. ރާއްޖެއަކީ ޒަމާނުއްސުރެ ވަކިފަރާތަކަށް ނުޖެހޭ ސިޔާސަތެއް ގެންގުޅޭ ގައުމެކެވެ. އެ ގޮތުގައި ދެމި ތިބުމަކީ ރާއްޖޭގެ ކުރިއެރުމަށް އެންމެ މުހިއްމު އެއްކަމެވެ. ނަޝީދު އެދައްކާ ވާހަކައެއް ދައްކަން ބަހައްޓާށެވެ.\nސާބަހޭ ސަފީރު. ނަޝީދުމެން ކިޔާއެއްްޗެއްސަށް ބަލާނުލާ ކުރިޔަށް ވަޑައިގަންނަވާ.\nޗައިނާއަކީ ރާއްޖޭގެ ތަރައްގީގެ އެންމެ ޚާއްސަ ބައިވެެރިއަކަށްވަނީ ، ޗައިނާގެ ލޯންތަކާއި ، އެހީތަކާއި ބިޔަ މަޝްރޫއުތަކުގެ އިތުރުން ، ރާއްޖޭގެ އިގްތިސާދު ހިފެހެއްޓުމުގައި ޗައިނާ ގެ ފަތުރުވެރިންގެ ހިއްސާ ބޮޑުކަމުން!


Rape Kuran Ulhunu Meehaa Ah "Hey Aruvaalumah Fahu" Anhenaku Salaamaiy Vehje - Vaguthu\nރޭޕްކުރަން އުޅުނު މީހާއަށް "ހޭއަރުވާލުމަށްފަހު" އަންހެނަކު ސަލާމަތްވެއްޖެ\nރަހީނުކޮށްފައިވާ އަންހެނަކު އޭނާ ރޭޕް ކުރަން އުޅުނު ފިރިހެން މީހާއަށް ހިތުން ނުފިލާވަރުގެ ލަނޑެއް ދިނުމަށްފަހު ސަލާމަތްވެއްޖެއެވެ.\nއެމެރިކާގެ ސައުތް ކެރޮލައިނާގައި ހިނގި އެ ހާދިސާގައި އަންހެން މީހާއަށް ވަޅިން ބިރުދައްކައިގެން ޖިންސީ ގޯނާ ކުރަން އުޅުނު 61 އަހަރުގެ ޑެނިސް ސްލޭޓަން އާއި އޭނާ ވަނީ ކުރިމަތިލައި، އޭނާގެ ގަޔަށް ވަޅިޖެހުމަށްފަހު، ރަހީނުކޮށް ބަހައްޓާފައިވާ ގެއިން ނިކުމެ ފިލާފައެވެ. އޭރު އެ އަންހެން މީހާގެ ގައިންވެސް ލޭ ފައިބަމުން ދިޔައިރު، އޭނާ ހުރީވެސް ބަރަހަނާ ހާލުގައެވެ.\nއެ މައްސަލައިގައި އަންހެން މީހާ ރަހީނުކުރި ސްލޭޓަން އަކީ މީގެ ކުރިންވެސް ޖިންސީ ގޯނާގެ މައްސަލަތަކުގައި ހައްޔަރުކޮށްފައިވާ މީހެކެވެ. ފުލުހުން ތުހުމަތު ކުރާ ގޮތުން ސްލޭޓަން އެ އަންހެން މީހާ ރަހީނުކޮށްފައިވަނީ މިއަހަރުގެ އޯގަސްޓު މަހުގެ 8 ވަނަ ދުވަހު، ގްރީންވިލް ސިޓީގެ ޕެޓްރޯލް ޝެޑެއްގެ ކައިރިން އޭނާގެ ކާރު މަޑުކޮށްފައި އެ އަންހެން މީހާ ގެއަށް ގެނެސްދޭނެ ކަމަށް ބުނެއެވެ.\nއަންހެން މީހާގެ ގެޔަށް ގެންގޮސްދިނުމުގެ ބަދަލުގައި، ވަޅިން ބިރުދައްކައިގެން، ސްލޭޓަން އެ އަންހެން މީހާ ގޮވައިގެން ދިޔައީ އޭނާގެ ގެއަށެވެ. ގެއަށް ގެންދިޔުމަށްފަހު އެ އަންހެން މީހާއަށް ޖިންސީ ގޯނާކޮށް، ޖިސްމާނީ ގޮތުންވެސް އޭނާއަށް އަނިޔާ ދީ، އޭނާ މަރާލާނެ ކަމަށްބުނެ ވެސް ބިރުދައްކާފައިވާ ކަމަށް ގްރީންވިލްގެ ފުލުހުން އެ މައްސަލައިގެ ތަހުގީގާ ގުޅިގެން ނެރުނު ރިޕޯޓުގައި ބުނެފައިވެއެވެ.\nއެ ބިރުވެރިކަމުގެ ތެރޭގައިވެސް، އަންހެން މީހާ ވަނީ ސްލޭޓަން އާއި ކުރިމަތިލައި، އޭނާގެ ގައިގައި ދަތްއަޅައި، ވަޅި އަތުލުމަށްފަހު ދިފާއުގައި ހަމަލާދީ ސަލާމަތްވެފައެވެ.\nސްލޭޓަން އެ މައްސަލައިގައި އެމެރިކާގެ ބައެއް ނޫސްތަކަށް ކިޔާދިން ގޮތުން އެ އަންހެން މީހާ އޭނާއަށް ކޮށްފައިވަނީ ލާއިންސާނީ އަނިޔާތަކެކެވެ.\n"ވަރަށް އަނިޔާވި. ވަރަށް ލާއިންސާނީ ގޮތަކަށް އޭނާ އަހަންނަށް ހަމަލާދިނީ" ސްލޭޓަން ބުންޏެވެ. ސްލޭޓަން ފެނިފައިވަނީ އޭނާގެ ގޭ ތެރޭގައި ލެއާ ތަތްތެޅިފައި އޮތްވައެވެ. އޭނާ ވަނީ އިމަޖެންސީގައި ފަރުވާދިނުމަށް ހޮސްޕިޓަލަށް ގެންދެވިފައެވެ.\nސްލޭޓަންގެ އަނިޔާތަކަށް ފަރުވާހޯދަން ސާޖަރީތަކެއް ހެދުމުން، ފުލުހުން ވަނީ އޭނާ ހައްޔަރުކޮށްފައެވެ. ނަމަވެސް، އޭނާ މިހާރު ހުރީ ކަފާލާތުގެ ދަށުން ގޭ ބަންދަށް ދޫކޮށްލާފައެވެ. އެ މައްސަލައިގައި ސްލޭޓަންގެ މައްޗަށް މިހާރު ވަނީ މީހަކު ރަހީނުކުރުމުގެ ތުހުމަތާއި، މީހަކަށް ޖިންސީ އަނިޔާކުރި މައްސަލައެއްގެ ތުހުމަތުގައި ދަޢުވާކޮށްފައެވެ.


Gusaa (furathama bai)\nގުސާ (ފުރަތަމަ ބައި)\nއާއްމުކޮށް ގޮށް ޖަހައި އުޅެނީ ދެ ވާފަށެއް ގުޅުވާލާށެވެ. ނުވަތަ ދެ ވާފަށެއް ފައްތަރު ކޮށްލާށެވެ. ކައިވެންޏަކީ ވެސް ހަޔާތުގައި ޖަހައިލެވޭ ގޮށެކޭ ކިޔާތީ އިވެއެވެ. މަޖާޒީ ގޮތެއްގައި އެ ބުނާ ބުނުމާމެދު އަހަރެން ވިސްނާކަށް މިހާރު ބޭނުމެއް ނޫނެވެ. ސަބަބަކީ ކޮބައިކަމެއް އަހަންނަކަށް ނުވިސްނެއެވެ. ދިރިއުޅުމުގެ ކަންކަމާ ވިސްނޭ ގޮތް ތަފާތުވީ ކަމަށް ވެސް ވެދާނެއެވެ. ނޫނީ ޖަހަން އުޅުނު ގޮށް ނުޖެހުމުން ފޫހިވީ ކަމަށް ވެސް ވެދާނެއެވެ. ޔަގީންވާ ކަމަކީ ދެން އަހަރެން އެކަހަލަ ގޮށެއް ޖަހާން ހިތަށް ވެސް ނާރުވާނެ ކަމެވެ. އެ ސަކަރާތް ޖަހާނެ ހިތްވަރު އަހަރެންގެ ނެތްކަމެވެ.\nމިއަދު އަހަންނަކީ އުމުރުން ސާޅީހުގެ އަދަދުތައް ގުނަމުންދާ މީހަކީމެވެ. ނިކަމެއްޗަކީމެވެ. އެކަނިވެރިޔަކީމެވެ. ހުރަގެއިން މިނިވަންވުމަށް ފަހު ދިރިއުޅުމުގެ އަޑިގުޑަންތަކާ މެދު ވިސްނައިލަން ފުރުޞަތު މި ލިބުނީ އަދި ކިރިޔާއެވެ.\nއެއް އިރެއްގައި ވެސް މީހުން ގަޔާވާނެ އެއްވެސް ސިފައެއް އަހަރެންގެ ނެތް ކަން ޚުދު އަހަރެން ވެސް ޤަބޫލުކުރަމެވެ. ހަމުގެ ކުލަ އަނދިރިވުމުން، ބަދުނަސީބުގެ ތާކިޔާ ހެޔޮވާ ނަމަ، އެންމެ ބޮޑަށް އެ ތާކިހާ ހެޔޮވަރު ވާނީ އަހަންނަށެވެ. ދިގު އިސްކޮޅަކީ ފިރިހެންވަންތަ ސިފައަކަށްވާ ނަމަ، އެންމެ ކުޑައިރުން ފެށިގެން އެ އުފަލުން ވަނީ މަހުރޫމުވެފައެވެ. ބަރު އަޑަކީ އިހްސާސްތައް ހޭލައްވާ ކަމެއް ނަމަ، އެ ނިއުމަތް ވެސް އަހަރެންގެ ކިބައިން ވަނީ ބީވެފައެވެ. އަހަރެންގެ މިހުރި ސިފަތަކަކީ އަހަރެން ފިހާރައަކުން ގަތް ސިފަތަކެއް ނޫނެވެ.\nފިރިހެންވަންތަ ސިފަތައް ބާޒާރުން ވިއްކަން ހުންނަ ނަމަ، އެ ހުރިހާ ސިފަތަކެއް އެންމެ ފުރަތަމަ ގަންނާނެ މީހަކީ އަހަރެންނެވެ. އެކަމަށް އެންމެ ބޮޑަށް ފެން ބޮވައިގެންފަ ހުންނާނީ ވެސް އަހަރެންނެވެ. ސަބަބެއް ނެތިއެއް ނޫނެވެ. އަބަދުވެސް އަހަރެންގެ ބަލި ފަޔަކަށް ވަނީ އެކަންތަކެވެ. އެ އަޑުތަކެވެ. ކޮންމެ ކަމެއް ނިމިގެން ދާނީ އެކަމަށް ފޫޅު ކެނޑިގެންނެވެ. ހީވަނީ އަހަންނާ ގުޅުންހުރި ކޮންމެ ކަމެއް ނިންމަން ޖަހަން ޖެހޭ ސިއްކައަކީ އެއީ ހެންނެވެ. މިއީ އަހަރެން އަމިއްލައަށް ހޯދާގަތް ކަންތައް ތަކެއް ހެއްޔެވެ؟ ނޫނީ ލިބިގަތް ސިފަތަކެއް ހެއްޔެވެ؟ މިއީ އިންސާފު ހެއްޔެވެ؟\nއަހަންނަށް ހަނގުރާމަ ކުރަން ޖެހެނީ މުޅީން ތަފާތު ކަންކަމާއެވެ. އެއް ކަންތައް ބޮލުން ނެރެ އެއްލައިލާ އިރަށް އަނެއް ހަ ކަންތަކުން ސިކުނޑި ތޮރުފާން ފަށައެވެ. އަބަދުވެސް އަހަންނަށް ޖެހެނީ ސިކުނޑި ހޫނު ތެލަށް ލައިގެން ރޮއިރޮއި އޮންނާށެވެ. އެންމެ ކުޑަމިނުން ހިނިތުންވުމުގެ ނަސީބުން ވެސް އަހަރެން ވަނީ މަހުރޫމު ވެފައެވެ.\n"އުފާވެރިކަމަކީ އަމިއްލައަށް ހޯދަން ޖެހޭ ކަމެއް." މިއީ އަހަރެންގެ ވިސްނުން ބަދަލުކޮށްލި ޖުމުލައެވެ.\nއެވާހަކަ އަހަންނަށް ވިސްނައިދިން މީހަކީ ފަޒީލާއެވެ. ހިނިތުންވުމުން ލިބޭ ފައިދާތަކާއި އެކަން ކުރަންވީ ގޮތް އަހަންނަށް ދަސްކޮށްދިނީ ވެސް އޭނާއެވެ. އަމިއްލަ ސިކުނޑިން ކަންކަން ނިންމަންވީ ގޮތާއި ކަންކަމާ މެދު އީޖާބީ ނަޒަރުން ބަލަންވީ ގޮތްތައް ދަސްކޮށްދިނީ ވެސް އޭނާއެވެ.\nއަހަންނަށް ފަޒީލާ ދިމާވީ މަސައްކަތްތެރިންގެ މައުރަޒުގެ ތެރެއިންނެވެ. އަހަރެންގެ އަމިއްލަ ތަކެތި މައުރަޒުކޮށްފައި ހުރި މޭޒުކައިރިއަށް ޒިޔާރަތްކުރި މެހުމާނެއްގެ ގޮތުގައެވެ. އޭނާއަށް ކަމުދިޔައީ އަހަރެންގެ ކުރެހުންތަކެވެ. ކޮންމެ ކުރެހުމެއްގައި ފޮރުވިފައިވާ ވާހަކަތައް ސާފުކޮށް ކިޔައިދޭން އެނގުނީ އޭނާއަށް އެކަންޏެވެ. ހީވީ އަހަރެންގެ ހިތުގެ ވާހަކަތައް ނެރެ އުކައިލާ ހެންނެވެ. ކޮންމެ ފޮޓޯއެއްގެ ކައިރިއަށް ހުއްޓި އެ ފޮޓޯއިން ފެންނަ މަންޒަރު އޭނާ ކިޔައިދެމުން ދިޔައެވެ. އެކަންވީ މުޅީން ތަފާތު ކަމަކަށެވެ.\nއެ ޚަބަރު މައުރަޒު އިންތިޒާމު ކުރާ ފަރާތާ ހަމައަށް ދިޔައީ ދަމާފައި ދޫކޮށްލި ތީރެއް ފަދައިންނެވެ. ފޮޓޯތަކުގެ ވާހަކަތައް އާއްމުންނަށް ކިޔައިދޭން އޭނާއަށް ފުރުސަތު ދިނީ އަހަރެންނެވެ. މައުރަޒުގެ ޚާއްޞަ ދާލަތަކުގައެވެ. ޓީވީ ޕްރޮގުރާމު ތަކުގައެވެ. އަހަރެންގެ ފޮޓޯތަކުގެ ވާހަކައިގައި ޖެހި އެންމެން ދީވާނާވާން ފެށިއެވެ. ނޫސްތަކާއި ޚަބަރު ތަކުގެ ސުރުޚީތަކުން ޖާގަ ލިބެންފެށުނެވެ. އަހަރެންގެ ހިޔަނީގައި ފަޒީލާ ވެސް މަޝްހޫރުވަމުން ދިޔައެވެ.\n"ކުރެހުން ބަލައިގެން އަހަރެންގެ ހިތުގައި ހުރި ވާހަކަތަކެއް ފަސޭހައިން ކިޔައި ދިން ގޮތުން ހަމަ ހައިރާން ވެއްޖެ." ފަޒީލާއަށް ޝުކުރު އަދާކުރުމުގެ ގޮތުން އަހަންނަށް އަމުނައިލެވުނީ ތައުރީފުގެ ލަފުޒުތަކެކެވެ.\nބަދަލުގައި އޭނާ ހިނިތުންވެލީއެވެ. އަހަންނަށް ކަމު ދިޔައީ ނުސީދާކޮށް އޭނާ ކުރި އިޝާރަތެވެ. އިސްނަގަން ނުކެރި ބިއްޖެހިފައި ހުއްޓާ އަނެއްކާ ވެސް ފަޒީލާ އަހަރެންގެ ހިތުގައި ޓަކި ޖަހައިލިއެވެ.\n"މިސްރާބު އެއްގޮތް ވެފައި ޖަހާ ވިންދުގައި އެއް ރާގެއް ހުރުމަކީ ފަސްޖެހެންވީ ސަބަބެއް ނޫން." ފަޒީލާ ބަލައިލީ ސީދާ އަހަރެންގެ ލޮލަށެވެ.\nއަހަންނަށް އިނދެވުނީ އޭނާގެ ޖުމުލަތައް ބުރިބުރިކޮށްގެން ތަންކޮޅު ކޮޅުން ތަރުޖަމާ ކުރާށެވެ. ދޭހަވި އެއްޗަކީ ތެދެއް ކަމަށް ޤަބޫލު ނުކުރެވިގެންނެވެ. އެއީ އަހަންނަށް އަދި އާ އަޑެކެވެ. އާ ވާހަކައެކެވެ. ހުޅުވާން ނުކެރި އޮތް ބާބެކެވެ. އަމިއްލަ އިހުސާސްތައް ކޮށްޓެއްގައި ބަންދުކޮށްގެން އުޅެން ޖެހުނީ އަމިއްލަ ނަފުސަށް މަލާމަތް ކުރަމުންނެވެ. ކަންފަތަށް ވަންނަ އަޑުތަކުން އެކަން ގަބޫލުކުރަން މަޖުބޫރު ވެގެންނެވެ.\n"ކީއްވެ ޖެހިލުންވެ ތި އިންނަނީ؟" ފަޒީލާގެ މޫނު މަތިން އަހަންނަށް ފެނުނީ އޯގާތެރިކަމެވެ.\nފަޒީލާގެ އިސްނެގުމަށް އާނ ބަސް ބުނަންވީ ހެއްޔެވެ؟ އޭނާ އަހަންނާ އެކަށީގެންވޭ ހެއްޔެވެ؟ ފަޒީލާއަކީ ކާކުކަން އަހަންނަށް އެނގޭ ހެއްޔެވެ؟ ހުރިހާ ސުވާލަކަށް ލިބެނީ އެއް ޖަވާބެކެވެ. އަހަންނާ އަޅައި ބަލާއިރު، ފަޒީލާއަކީ ޒަމާނީ ޒުވާނެކެވެ. އޮމާން ހަންގަނޑެއްގެ ވެރި ކުލަ އަލި ޒުވާނެކެވެ. ފަންއިސްތަށިގަނޑެއްގެ ވެރި ލޫޅާފަތި ޒުވާނެކެވެ.\n"އެކަށީގެން ނުވާހެން..." އަހަންނަށް އެހައި ހިސާބަށް ބުނެވުނު އިރަށް ފަޒީލާ ފެށިއެވެ.\n"ހެއްދެވީ އެއް ފަރާތަކަކުން. އެމީހަކު ގުޅޭނެ މީހެއް، އެމީހަކު ގަޔާވާ މީހެއް ނިންމާނީ އެމީހަކު. ދެ ހިތެއްގައި އެއް ވިންދެއް ޖަހަން ފަށައިފި ނަމަ އެ ނިމުނީ،" ފަޒީލާ އަހަރެންގެ އަތުގައި ހިފައިލިއެވެ. "ނުބުންޏަސް އަހަންނަށް ސުހައިލްގެ ހިތް ފެނިއްޖެ. ވިންދުގެ އަޑު އިވިއްޖެ. ހާލަތު ވިސްނިއްޖެ. ތަސްވީރުތަކުން އެ ހުރިހާ ކަމެއް ފެނޭ."\nކަންކަން ބަދަލުވަމުން ދިޔައީ ވިސްނައިލަން ވެސް އުނދަގޫ ފަދަ ގޮތަކަށެވެ. އެއް އިރެއްގައި ވެސް އަހަންނަކީ ތައުރީފު ލިބުނު މީހެއް ނޫނެވެ. އުމުރުން ފަންސަވީހާ ހަމައަށް ގުނަން ޖެހުނީ މަލާމާތާއި ފުރައްސާރައިން ތަތްތެޅިގެންނެވެ. އެހެނަސް މިހާރު އެއީ މާޒީއަށް ވެއްޖެއެވެ. ބަދަލުގައި ލިބެމުން ދިޔައީ ތައުރީފެވެ. ލޯތްބާއި ކުލުނެވެ. ފުރުޞަތުތަކެވެ. މި ހުރިހާ ކަމެއްގެ މުގުލުގައި ހުރީ ފަޒީލާއެވެ. ފަޒީލާގެ އިސްނެގުމެވެ. ފަޒީލާ ފޮނުވައިލި ތީރު އަހަރެންގެ ހިތަށް ހެރުނީ އެހެންވީމައެވެ.\nކައިވެނީގެ ތާރީޚު ކަނޑައެޅުނެވެ. ތައްޔާރީތައް ވާން ފެށުނެވެ. ހުރިހާ ކަމެއް ރާވަމުން ދިޔައީ ދެމީހުންގެ ޚިޔާލަށެވެ. ފަޒީލާ ބޭނުންވީ ތަފާތު ގޮތަކަށް ކަންކަން ކުރާށެވެ. ރަންކިޔުމުގެ ހަފުލާ ތަފާތު ކުރާށެވެ. ކައިވެނީގެ ވަލީމާ ތަފާތު ކުރާށެވެ. މާމުއި ހަނދު ތަފާތު ކުރާށެވެ. އެކަން ކުރީ ދެ ވިސްނުން އެއްގޮތް ކޮށްގެންނެވެ. ތަފާތު ފިކުރުތައް ނެރެގެންނެވެ.\nއަހަރެން ހުރީ ހުދުކުލައިގެ ފޭއްޔަކާއި ހުދު ކުލައިގެ ގަމީހެއްގައެވެ. ހުދުކުލައިގެ ލިބާހަކާއި ހުދުފޭއްޔެއްގައި ފަޒީލާ ފެންނަނީ ވަރަށް ތަފާތުކޮށެވެ. ބޮލުގެ އަރިމައްޗަށް ޖަހައިލެވިފައިވާ ހުޅިއާއި ތެޔޮރުމާ ފަޅި އޮޅައިލެވިފައިވާ ގޮތުން އިތުރު ފުރިހަމަކަން ގެނުވައިދެއެވެ. އަހަންނަށް ހުރެވުނީ ފަޒީލާގެ މޫނަށް ބަލާށެވެ. ހައިރާންކަމާއެކުގައެވެ.\n"ކިހިނެއްވީ ފާޑަކަށް ތި ބަލަނީ؟" އަހަރެންގެ އަތުގައި ހިފައިލަމުން ފަޒީލާ ބުނެލިއެވެ.\n"އަސްލު ވެސް ފަޒީ ވަރަށް، ވަރަށް ރީތި." އަހަންނަށް ހުރެވުނީ އޭނާގެ މޫނަށް ބަލާށެވެ.\n"ސުހައިލް ވެސް. އަދި ކިރިޔާ ދިވެއްސެއްގެ ވައްތަރު ތި ޖަހަނީ." ފަޒީލާ ހިނިތުންވެލިއެވެ.\nއެއީ ރަން ކިޔުމަށް އަހަރުމެން ނިންމި ގޮތެވެ. ރަންކިޔުމުގެ ހަފުލާ ބާއްވަން ކަނޑައެޅި ގޮތެވެ. އަހަރުމެން ތިބީ އެކަމަށް ތައްޔާރުވެ ވިލިމާލޭ އަތިރިމަތީގައެވެ. އިންތިޒާރު ކުރަމުން ދިޔައީ ފަޒީލާގެ ދޮންބޭބެއާއި ދޮންބެ ދައްތައަށެވެ. އެމީހުން ކުޑަކޮށް ލަސްވެގެންނެވެ. މާގިނަ އިރު ތަކެއް ނުވަނީސް އެމީހުން ހާޒިރުވެއްޖެއެވެ. އެދެމެފިރިންނާ އެކު އިތުރު މީހަކު ވެސް އައެވެ.\n"އަޝްރަފު." އަޝްރަފު އަހަންނާ ސަލާމް ކޮށްލަމުން ހިނިތުންވެލިއެވެ.\nއަހަންނަށް އަޝްރަފު ތަޢާރަފުވީ އެ ދުވަހުއެވެ. އަސްރަފު އަހަރެންގެ އަތުން ދޫކޮށް ނުލައި ހުރެ ވަށައިގެން ބަލައިލިއެވެ. އޭރު ހުރިހާ އެންމެން ތިބީ ތަންކޮޅެއް ދުރުގައެވެ. އަހަންނަށް ކަމެއް ދެނެގަނެވުނެވެ. އަޝްރަފު ފުރުސަތެއް ހޯދިކަމެވެ. ވާހަކައެއް ބުނަން ބޭނުންވި ކަމެވެ.\n"ތި ހެދެނީ ގޯހެއް. ފަޒީ ކަލޭއާ ނުވެސް ގުޅޭ. އަދިވެސް ކަލޭތީ ހަމަ އެ ރަނޑު ސުހައިލް." އަޝްރަފުގެ ލަފުޒުތައް ސީދާ އަހަރެންގެ ހިތް ތޮރުފަން ފެށިއެވެ. "ކަލޭ ތި އަރައި ގަންނަނީ އަހަރެންގެ ހައްގަކަށް. ހަނގުރާމަ ތި އިއުލާނު ކުރީ ކަލޭ. ޔަގީންވާ ކަމަކީ ރަނޑުންނަށް މިހާތަނަށް އެއްވެސް ކަމެއް ކާމިޔާބު ނުވާކަން."\nއަޝްރަފުގެ އަތުން އަތް ދަމައިގަނެވޭތޯ ބަލައިލީމެވެ. އޭނާ ހުރީ ބާރަށް ހިފަހައްޓައިގެންނެވެ. އަހަންނަށް ބަލައިލެވުނީ ފަޒީލާ ކޮބައިތޯއެވެ. އޭރު ފަޒީލާ އަހަންނާ ދިމާއަށް އަންނަނީއެވެ.\n"ސުހައިލް. މިކޮޅަށް އާދޭ." ފަޒީލާގެ އަޑު ޖެހުމުން އަޝްރަފު އަހަރެންގެ އަތުން ދޫކޮށްލަމުން ވައި އަޑުން ބުނެލިއެވެ. "ދޭ. މިކަން ފަޒީއަށް އަންގައިފި ނަމަ ކަލޭގެ ވަސް ފޮހެލާނަން."\nއަހަންނަށް ހުރެވުނީއެވެ. ހިނގައިގަންނަން ވެސް ހަނދާން ނެތިފައެވެ. އަޝްރަފު އަހަރެންގެ ކޮނޑުގައި އަތް ބާއްވައިލިއެވެ. އޭނާ ބަލަން ހުރީ ސީދާ އަހަރެންގެ ލޮލަށެވެ. އެ ދެ ލޮލުން ފޮނުވަމުން ދިޔައީ އިންޒާރުގެ ސިގުނަލްތަކެވެ. އޭރު ފަޒީލާ އައިސް އަހަންނާ އަރައި ހަމަކުރަނީއެވެ.\n"އަހަރެން މި ބުނީ ދިރިއުޅުމަކީ ވަރަށް ބޮޑު ޒިންމާއެކޭ. އެއަށް ކުރިމަތިލާއިރު ވަރަށް ބޮޑަށް ވިސްނަންވާނޭ. ފަޒީއަކީ ވަރަށް ބޮޑެތި ހުވަފެންތަކެއް ދެކޭ ކުއްޖެކޭ. ފަޒީގެ ހުވަފެންތައް ހަގީގަތަކަށް ހަދައިދިނުމަކީ ސުހައިލްގެ ޒިންމާއެކޭ." ފަޒީލާ އައިސް ހުއްޓުނު އިރަށް އަޝްރަފު ފެށިއެވެ.\nފަޒީލާ ބަލައިލީ ސީދާ އަހަރެންގެ މޫނަށެވެ. ލޮލުގެ ތެރެއަށް ގިނަވަމުން ދިޔަ ކަރުނަތައް ފޮރުވަން އަހަރެން ހިނިތުންވެލީމެވެ. ދެވަނަ ސިކުންތުގައި އަހަންނަށް ބަލައިލެވުނީ އަޝްރަފުގެ މޫނަށެވެ. މި ފަހަރު އިންޒާރުގެ ސިގުނަލް ފޮނުވައިލީ އޭނާގެ ނިތާއި ލޮލުންނެވެ.\n"އަޝްރަފު ވަރަށް ބޮޑަށް ވިސްނައިދީފި." ގަދަކަމުން އަހަރެން ހިނިތުންވެލީމެވެ. "ފަޒީ ކީއްވެ އަޝްރަފުގެ ވާހަކަ ކުރިން ނުބުނީ؟"\n"އާނ. އަޝްރަފު އިއްޔެ ރާއްޖެ އެ އައީ. އޭނާ ހުރިހާ ދުވަހު އެ އުޅުނީ މެލޭގަ ކިޔަވަން. އަހަރެން ހުރީ އަޝްރަފު އައީމަ ތަޢާރަފުކޮށްދޭން. އަސްލު އުޅުނީ ކޮފީއަކަށް ގޮސް އެކަން ކުރަން." ފަޒީލާ ހިނިތުންވެލިއެވެ. "މީ އަހަރެންގެ ބެސްޓު ފުރެންޑް. އަހަރުމެން ވަރަށް ކުޑައިރުއްފެށިގެން ރައްޓެހި. ގުރޭޑް ދޭއްގަ އެއް ކުލާހެއްގަ އުޅުނު އިރުއްފެށިގެން ދޯ."\n"އާނ. މީހުން ހީކުރަނީ އަދި އެހެން ގޮތަކަށް ދޯ!" އަޝްރަފު ވެސް ބުނެލިއެވެ.\n"އާނ. އެ އަދި ވަރަށް މަޖާ ކަމެއް، އެންމެން ހީކުރަނީ އަހަރުމެން އުޅެނީ ރައްޓެހި ވެގެންނޭ. މަންމަމެން ވެސް ފުރަތަމަ ހީކުރީ އެހެން." ފަޒީލާ ހިނިތުންވެލިއެވެ.\n"އަސްލު އެހެންނެއް ނޫންތަ؟" ވިސްނައި ނުލައި އަހަންނަށް ބުނެލެވުނެވެ. "މި ބުނީ ރައްޓެހި ވެގެން ނޫންހޭ؟"\n"އަހަރެން ވަރަށް ވަރަށް ލޯބިވޭ ފަޒީ ދެކެ. ފަޒީ ވެސް ހަމަ އެ ވަރަށް ލޯބިވާނެ. އެކަމަކު މައްސަލައަކީ އަހަރުމެން ވާ ލޯބި ތަފާތު ވުން ދޯ ފަޒީ." އަޝްރަފު ލާނެތް ގޮތަކަށް ހިނިތުންވެލިއެވެ.\n"އާނ، އެއީ ހަމަ ފްރެންޑްޝިޕް. މީހުން މާނަކުރާ ގޮތް ތަފާތުވަނީ؟" ފަޒީލާއަށް ދޮންބެ ގޮވައިލުމުން އޭނާ އެނބުރިލިއެވެ.\nއަހަންނަށް ބަލައިލެވުނީ އަޝްރަފާ ދިމާއަށެވެ. އޭނާގެ ތިންވަނަ އިންޒާރު މޫނުމަތިން ދައްކައިލިއެވެ. ތުންފަތަށް ބާރުކޮށްލަމުން ދެ އިނގިލި ނަގައި އަމިއްލަ ކަރާ ދިމާއަށް ހުރަސް ކޮށްލިއެވެ. ފަޒީލާ ފަސްއެނބުރި ބަލައިލިއެވެ. ވަގުތުން އަޝްރަފުގެ މޫނުމަތި ބަދަލުކޮށްލިއެވެ. ލުއި ހިނިތުންވުމެއް ދައްކައިލިއެވެ.\n"ހިނގާ އެ ގޮވަނީ؟" ފަޒީލާ ހިފައިލީ އަހަރެންގެ މުލައްދަނޑީގައެވެ.\nއަހަރެން ހިނގައިގަތީމެވެ. ފަސްއެނބުރި ބަލައިލީމެވެ. އަޝްރަފަށެވެ. ރުޅިވެރި ކަމާއެކު އޭނާ ބަލައިލިއެވެ. އަހަންނަށް ހުއްޓެވުނެވެ. ފަޒީލާ ވެސް ހުއްޓިލިއެވެ. އޭނާ ބަލައިލީ ފަހަތަށެވެ. އަޝްރަފުގެ މޫނަށެވެ. ވަގުތުން އަޝްރަފުގެ މޫނުމަތީގެ ކުލަވަރު ބަދަލުކޮށްލިއެވެ.\n"މިދަނީ!" އަޝްރަފު ހިނގައި ގަތެވެ.\nއަޝްރަފު އައިސް އަހަރުމެންނާ އަރައި ހަމަކޮށްލިއެވެ. އޭނާ ހުއްޓުނީ އަހަރެން ކައިރީގައެވެ. ތިން މީހުން އެކުގައި ހިނގައިގަތީމެވެ. އަޝްރަފުގެ ވައަތުގެ ކުޑަވާ އިނގިލި އަހަރެންގެ ކަނާއަތުގެ ކުޑަވާ އިނގިލީގައި ޖެހުނެވެ. އަހަރެން ހީކުރީ ހިނގައިގަތް އިރަށް ޖެހުނު ކަމަށެވެ. ކަންވީ އެހެންނެއް ނޫނެވެ. އެއީ އޭނާ ގަސްތުގައި ކުރި ކަމެކެވެ. އަހަންނަށް އެކަން އެނގުނީ އޭނާގެ ދެވަނަ ހަރަކާތުންނެވެ. އޭނާގެ ކުޑަވާ އިނގިލި އަހަރެންގެ ކުޑަވާ އިނގިލީގެ ތެރެއަށް މަހައިލުމުންނެވެ. އަހަރެންގެ އަތް ފިނިވަމުން ދިޔައެވެ. އިނގިއްޔަށް ބާރުކޮށްލަމުން ކަށި އިނގިލި ވެސް އަހަރެންގެ އިނގިލިތަކުގެ ތެރެއަށް މަހައިލިއެވެ. އަހަރެންގެ ގައިން ހީބިހި ނަގަމުން ދިޔައެވެ.\nހިތުގައި ސުވާލުތައް މަތިމައްޗަށް އުކެމުން ދިޔައެވެ. އަޝްރަފުގެ ނިޔަތާ މެދުގައެވެ. އޭނާ އެކި ގޮތްގޮތަށް ދެމުން ދިޔަ އިންޒާރުތަކުގެ ސަބަބުންނެވެ. އެންމެ ފުރަތަމަ ބުނި ވާހަކަތައް ހިނދުރީގެ ތެރޭގައި ގުގުމަމުން ދިޔައެވެ. މިހާރު ކުރަމުންދާ އިޝާރާތްތަކުން އަހަރެން ބިރުގަންނަ ގޮތްވާން ފެށިއެވެ. އަޝްރަފުގެ ކުދިކުދި ގޯނާތަކުގެ ސަބަބުން އަހަރެންގެ ހިތުގައި ބިރުވެރިކަމުގެ ރަނގަބީލު ޖެހެން ފެށިއެވެ.\nރަންކިޔުމުގެ ހުރިހާ ކަމެއް ނިމުނެވެ. އަހަރުމެން ރޭވި ގޮތަށެވެ. އަހަރުމެން ބޭނުންވި ގޮތަށެވެ. ދެން އޮތީ ކައިވެނީގެ ވަލީމާއެވެ. އެންމެ ބޮޑު ހަފުލާއެވެ. ފެށޭ ހަފުތާގައި އެކަން ވެސް ނިމޭނެއެވެ.\n"ސުހައިލް ދާންވީނު އަޝްރަފު ޑޮރޮޕް ކޮށްލަން. މި ކުއްޖާ މާލޭ ނޫޅޭތީ ސައިކު ގަނޑެއް ވެސް ނުގެންގުޅެޔޭ." ފަޒީލާގެ ދޮންބެދައްތަ އަހަންނާ ދިމާއަށް ބަލައިލިއެވެ.\n"ތެދޭ އަހަރުމެން ދާނީ ކާރުގަ." ވިލިގިލީ ފެރީން ގިމަތައިން ނުކުންނަމުން ފަޒީލާ ވެސް ބުނެލިއެވެ.\nއަހަންނަށް ބަލައިލެވުނީ އަޝްރަފުގެ މޫނަށެވެ. އޭނާ ދަތްދޮޅީގައި އަމިއްލައަށް ފިރުމައިލިއެވެ. ލާނެތް ގޮތަކަށް އަހަންނާ ދިމާއަށް ބަލައިލިއެވެ. އަހަންނަށް ލޮލުން އިޝާރާތެއް ވެސް ކޮށްލިއެވެ. އަހަރެންގެ ހިތުގައި ނޭނގޭ ބިރުވެރިކަމެއް ދުވަމުން ދިޔައެވެ.\nސައިކަލް އިސްޓާޓުކޮށްލަމުން ދާންވީ ދިމާ އަހައިލީމެވެ. އޭނާ އިޝާރާތްކޮށްލީ އަމީނީމަގަށެވެ. ދާންވީ ވަކި ތަނެއް ނުބުނެއެވެ. އަހަރެން ދުއްވައިލީމެވެ. އެކުވެންޏާ ހަމައަށް ދެވުމުން އަނެއްކާ ވެސް ސުވާލުކޮށްލީމެވެ. އަހަރެންގެ އަޑު ނީވުނީ ކަމެއް ނޫނީ އަޑު ނީވޭ ކަމަށް ހެދީމަކެއް ނޭނގެއެވެ. އަހަރެން ތަންކޮޅެއް ބާރަށް ބުނެލީމެވެ.\n"ކީކޭ؟" އަޝްރަފު އަހައިލިއެވެ.\nއަހަރެންގެ ކޮނޑުގައި އޭނާގެ ދަތްދޮޅި ޖައްސައިލިއެވެ. ކޮނޑަށް ހީވީ ތޫނު ކަށިތަކެއް ހަރައިލިހެންނެވެ. އަހަރެންގެ ކަންފަތާ ދިމާއަށް އޭނާގެ ނޭވާތައް ބޭރުކޮށްލިއެވެ. އަހަރެންގެ ލޭ ކެކެމުން ދިޔައެވެ. މީހާ ފުފެމުން ދިޔައެވެ. ނަމަވެސް، އަމިއްލަ ނަފުސުގެ މައްޗަށް ބުއްދި އިސްކުރީމެވެ.\n"ކީކޭ ތިބުނީ؟" އަޝްރަފު ވައި އަޑުން ބުނެލިއެވެ.\n"ކޮންތާކަށްހޭ ދާންވީ؟" އަހަރެން ރުޅި އަންނަ ގޮތްވާން ފެށިއެވެ.\n"ދުއްވާ ހުއްޓަންވީމަ ބުނާނަން. ލަނބަންވީމަ ބުނާނަން." އަޝްރަފުގެ ދެ އަތް އަހަރެންގެ ފަލަމަސް ގަނޑުގައި ބާއްވާލިއެވެ.\nބައެއް ފަހަރު އޭނާގެ މޫނު އަހަރެންގެ ކަންފަތުގައި ޖެހެއެވެ. އަނެއް ބައި ފަހަރު އޭނާގެ ތުންފަތް އަހަރެންގެ ކަންފަތުގައި ޖެހެއެވެ. އޭނާ ގަސްތުގައި އަހަރެންގެ ކޮނޑުގައި އޭނާގެ ދަތްދޮޅި ޖައްސައެވެ.\n"ކޮންކަމެއް ބޭނުންވެގެން ތި އުޅެނީ؟" އަހަރެން ސައިކަލު މަޑުކޮށްލީމެވެ.\n"މަ؟" އަޝްރަފު އަހައިލިއެވެ.\n"މަންޖެ." އަޝްރަފު ހީލިއެވެ.\n"ކަލޭ ހާދަ ގޮތެއް ވެސް ނެތޭ ދޯ." އަހަރެން ރުޅި އައިސްގެން ބުނެލީމެވެ.\n"ފިރިހެނުން ބޭނުން ވާނީ މަންޖެއެއް ދޯ." އަޝްރަފު އަހަރެން ބަނޑުގައި ވިކައިލިއެވެ. "ކުރިއަށް ދުއްވާ އެހެން ނޫނީ ގޯހެއް ވެދާނެ."\nއަޝްރަފު އިންޒާރު ދިނެވެ. އަހަރެން ބިރުގަންނަ ގޮތްވާން ފެށިއެވެ. އޭނާގެ ބަހަށް ތަބާވާން މަޖުބޫރުވި ކަހަލައެވެ. އަހަރެން ސައިކަލް އިސްޓާޓުކޮށްލީމެވެ. އަޝްރަފު އެއްވެސް އެއްޗެއް ނުބުނެއެވެ. އޭނާ އިނީއެވެ. ކުރިން އޭނާ ޖެހި ސަކަރާތްތައް ވެސް ހުއްޓުނެވެ. އަހަރެން ހީކުރީ އޭނާ ޖެހިލުންވީ ކަމަށެވެ. ބިރުގަތީ ކަމަށެވެ. ހިތްހަމަ ޖެހުމުގެ ނޭވާއެއް ދޫކޮށްލެވުނީ އެހެންވީމައެވެ.\n"ކޮފީއަކަށް ދާން ކެރޭނެތަ؟" އަޝްރަފު އަހައިލިއެވެ.\n"މަ ނޫޅެން." އަހަރެން ބޭނުންވީ އޭނާގެ ކިބައިން ސަލާމަތްވާށެވެ. (ނުނިމޭ)


Hoarafushi Airport hulhuvan 10 dhuvas nagaane\nހޯރަފުށީ އެއާޕޯޓް ހުޅުވަން 10 ދުވަސް ނަގާނެ\nހއ. ހޯރަފުށި އެއާޕޯޓް ސަރަހައްދަށް ރާޅު އަރައި ފެން ވަދެފައި -- ފޮޓޯ: ސޯޝަލް މީޑިއާ\nރާޅު އަރައި ގެއްލުވި ހޯރަފުށީ އެއާޕޯޓް ހުޅުވަން 10 ވަރަކަށް ދުވަސް ނަގާނެ ކަމަށް ރީޖަނަލް އެއާޕޯޓްސް ކުންފުނިން ބުނެފި އެވެ.\nރީޖަނަލް އެއާޕޯޓްސް ކުންފުނީގެ މެނޭޖިން ޑިރެކްޓަރު މުހައްމަދު ރިޒުވީ ވިދާޅުވީ މިހާތަނަށް ބެލިބެލުމުން ކުރިން ލަފާކުރި ވަރަށްވުރެ ލިބިފައިވާ ގެއްލުން ކުޑަ ކަމަށް ދައްކާ ކަމަށެވެ. އަދި އެއާޕޯޓަށް ލިބިފައިވާ ގެއްލުން އެއްކޮށް ތިން ދުވަހުގެ ތެރޭގައި އެނގޭ ވަރުވާނެ ކަމަށް އޭނާ ވިދާޅުވި އެވެ.\nރިޒްވީ އިތުރަށް ވިދާޅުވި ގޮތުގައި މިތާނަށް ބެލިބެލުމުން ރަންވޭ އަށް ގެއްލުމެއްވެފައި ނެތް ކަމަށް ދައްކަ އެވެ. އެހެންވެ 10 ވަރަކަށް ދުވަހުގެތެރޭގައި އެއާޕޯޓް އަލުން ހުޅުވޭނެ ކަމަށް އުންމީދު ކުރެވޭ ކަމަށް ގައުމީ އެއާލައިންގެ އެމްޑީކަން ވެސް ކުރެއްވި ރިޒްވީ ވިދާޅުވި އެވެ.\nހޯރަފުށީ އެއާޕޯޓަށް ރާޅު އެރުމުގެ ސަބަބުން ރަންވޭމަތީގައި ވެސް އެއްކޮށް ފެން ބޮޑުކޮށްލި އެވެ. އަދި މޫސުން ގޯސްވެގެން ޕެސެންޖަރު ޓާމިނަލް ގެ ބައެއް ވެސް ވެއްޓުނެވެ. މި އެއާޕޯޓަށް ބޮޑެތި ގެއްލުން ތަކެއް ވެގެން ދިޔައިރު އެއާޕޯޓް އޮތީ އިންޝުއަރެންސް ހަމަވެފަ އެވެ.\nރީޖަނަލް އެއާޕޯޓް ކުންފުނިން ބުނީ އެއާޕޯޓުތައް އެ ކުންފުނީގެ ދަށަށް ސަރުކާރުން ދޫކޮށްފައިވަނީ މި އަހަރުގެ މާޗު މަހު މެދުތެރޭގަ އެވެ. އަދި އެއާޕޯޓުތައް ދޫކުރިއިރު ވެސް އިންޝުއަރެންސް އޮތީ ހަމަވެފަ އެވެ. ކުރިން މި އެއާޕޯޓުތައް ބެލެހެއްޓީ ޓްރާންސްޕޯޓް މިނިސްޓްރީގެ ތެރޭގައި އޮތް ޑިޕާޓްމަންޓަކުންނެވެ. އެ ކުންފުނީގެ ދަށުގައި ހުރި ޕްރޮޕަޓީތައް އަގުމަގު ކުރުމުގެ މަސައްކަތް ތަކެއް ވެސް ފަށާފަ އެވެ. އަދި އިންޝުއަރެންސް ކުރެވޭނީ އެ މަސައްކަތް ނިމިގެންނެވެ.\nއުދައަރައި އެއާޕޯޓް "ދޮވެވިގެން" ދިޔަ، މި އެއާޕޯޓްގެ އީއައިއޭ ހަދާފައި ވަނީ ހޯރަފުއްޓަށް ނިސްބަތްވާ އަދި އެ ދާއިރާގެ މަޖިލިސް މެންބަރު އަހްމަދު ސަލީމްގެ ކުންފުނިންނެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ހއ. މާފިނޮޅުގައި އަޅަން އޮތް އެއާޕޯޓް ހޯރަފުށްޓައް ބަދަލުކުރީ މި ސަރުކާރުންނެވެ.\nބޮޑު މި ގެއްލުންވުމާއެކު، އެންވަޔަރަމެންޓަލް ޕްރޮޓެކްޝަން އެޖެންސީ (އީޕީއޭ) އިން ވަނީ އެއާޕޯޓް ހެދުމުގައި އީއައިއޭ ރިޕޯޓާ އެއްގޮތަށް ތޯ ބަލާނެ ކަމަށް ބުނެފަ އެވެ.\nދައުލަތުގެ ބަޖެޓުން 198 މިލިއަން ރުފިޔާ ހަރަދުކޮށްގެން ހޯރަފުށި އެއާޕޯޓް ނިންމާ ހުޅުވާފައިވަނީ މިދިޔަ ނޮވެމްބަރު މަހު އެވެ. މިއީ މިސަރުކާރުގެ ފުރަތަމަ އެއާޕޯޓެވެ. މިހާ ކުރުު މުއްދަތެއްގައި އެއާޕޯޓަށް ބޮޑު ގެއްލުމެއް ލިބުމާ ގުޅިގެން އެތައް ބަޔަކު ގެންދަނީ އެ މައްސަލާގައި ޒިންމާވާންޖެހޭ ފަރާތް ތަކަށް ފިޔަވަޅު އެޅުމަށް ގޮވާލަމުންނެވެ.\nހއ. ހޯރަފުށި ގެވެށި އަނިޔާ ރީޖަނަލް އެއާޕޯޓްސް + ހޯރަފުށީ އެއާޕޯޓް\nހޯރަފުށީ އެއާޕޯޓް ޓާމިނަލްގެ ބިއްގަނޑެއް ވެއްޓިއްޖެ


Addu ga dhuvas nufuraa vihei kuh'jja: "Kuh'jja valhuli iruves...\nއައްޑޫގައި ދުވަސްނުފުރާ ވިހެއި ކުއްޖާ: "ކުއްޖާ ވަޅުލިއިރުވެސް ވިންދުޖަހާ؟!"\nހެކިބަސް ނެގުން ވަނީ ނިމިފައި\nދެން އަޑުއެހުމެއް އޮންނާނީ4ފެބްރުއަރީގައި\nމަރުވި ތުއްތު ކުއްޖާ ނިސްބަތްވަނީ އެ ދެމަފިރިންނަށް\nކ. މާލެ | 12 ޖެނުއަރީ 2020 | އާދީއްތަ 16:23 | 76,357\nއައްޑޫސިޓީ މަރަދޫފޭދޫގައި ތުއްތު ކުއްޖަކު ވިހެއުމަށް ފަހު ވަޅުލި މައްސަލައިގެ ހެއްކާ ބެހޭގޮތުން ވާހަކަދެއްކުމުގެ އަޑުއެހުން ބާއްވައިފިއެވެ.\nއާދިއްތަ ދުވަހު ކްރިމިނަލް ކޯޓުގައި ބޭއްވި އަޑުއެހުމެއްގައި ވަނީ މި މައްސަލާގައި ޤަސްތުގައި ކުއްޖަކު މެރުމުގެ ދައުވާ ލިބޭ ސ. މަރަދޫ ޝޭމްރޮކް އާމިނަތު ޝާހީ އާލަމްއާއި އޭނާގެ ފިރިމީހާ ސ. މަރަދޫފޭދޫ ފިނިފެންމާގޭ އިބްރާހީމް ވިސާމްއާއި ދެކޮޅަށް ދައުލަތުން ހުށައަޅާފައިވާ ހެކިތަކާއި ގުޅޭގޮތުން ދެފަރާތުން ވާހަކަދައްކާފައެވެ.\nދައުލަތުން ހުށައަޅާފައިވާ ގިނަ ހެކިތަކުގައި، ތުއްތު ކުއްޖާ ނެގިއިރު ވިންދުޖަހާހެން ހީވާ ކަމަށާއި، ވަޅުލިއިރު މަރު ނުވާކަމަށް ލަފާ ކުރެވޭ ކަމަށް ގިނަ ހެކިބަސްތަކުގައި ބުނެފައިވެއެވެ. އެގޮތުން އެކަން ހިނގިއިރު ސ. ގަން ޕޮލިސް ސްޓޭޝަނުގައި މަސައްކަތް ކުރި ފުލުސް އޮފިސަރަކު ހެކިބަސް ދެމުން ބުނެފައިވަނީ، ކުއްޖާ ވަޅުލާފައިވާތަން ޓޯޗުން އަލިކޮށްގެން ބެލިއިރު ފިޔާތޮށި ޓީޝަރޓެއްގައި އޮޅާފައި އޮތް "އެއްޗެއް" ފެނުނު ކަމަށާއި، ބެލިބެލުމުން އެއީ ތުއްތު ކުއްޖެއްކަން އެނގުނު ކަމަށް ބުނެފައިވެއެވެ.\nއަދި ކުއްޖާ ނެގިއިރުވެސް ވިންދު ޖަހާ ކަމަށާއި، ހޮސްޕިޓަލަށް ގެންދިއުމުން ކުއްޖާ ބެލި ޑޮކްޓަރުވެސް އެހެން ބުނި ކަމަށް ފުލުސް އޮފިސަރު ހެކިބަސްދީފައިވެއެވެ.\nއަދި މައްސަލައިގައި ހިމެނޭ ދެމަފިރިންނާއި، އެ ކުއްޖާގެ ޑީއެންއޭ ސާމްޕަލް ދިމާވާކަމަށް ޑީއެންއޭ ތަހުލީލު ރިޕޯރޓް ތައްޔާރު ކުރެއްވި އޮފިސަރުވެސް ވަނީ ވިދާޅުވެފައެވެ.\nއޭގެ އިތުރުން ދައުލަތުން2ސިއްރު ހެއްކެއް ހުށައަޅާފައިވާއިރު، ދައުލަތުން ހުށައެޅި އިތުރު ހެއްކެއްގައި ބުނީ، ކުއްޖާ އޮތީ ފިޔާތޮށި ކުލައިގެ ޓީޝަރޓަކަށް ލާފައި ކަމަށާއި، އޭގެ ތެރެއިން ކުއްޖާ ނެގިއިރު އޮތީ ފެންދުލިގަނޑާވެސް އެކުގައި ކަމަށެވެ. އަދި ކުއްޖާ ގައިގައި ގާތްގަނޑަކަށް7އިންޗި ހުންނާނެ ކަމަށް ލަފާ ކުރެވޭ ކަމަށާއި، ކުއްޖާގެ ވިންދު ހުރިއިރު، ފައިވެސް ކުޑަކޮށް ތެޅޭހެން ހީވާކަމަށް ބުނެ ހެކިވެރިއަކު ވަނީ ހެކިބަސް ދީފައެވެ.\nމި މައްސަލައިގެ ސިއްރު ހެކިވެރިޔާ 1 ބުނެފައިވާ ގޮތުގައި ހާދިސާ ހިނގި ދުވަހު އޭނާއާއި ވިސާމްއާއި ދިމާވިއެވެ. އަދި ދިމާވިއިރު ވިސާމް ހުރީ ބިރުގަނެ ދެރަވެފައި ކަމަށާއި، ފަކީރާއަކުން ވަޅު ކޮނުމަށްފަހު ފަސްއެޅީވެސް ވިސާމްކަމަށް އޭނާ ހެކިބަސް ދީފައިވެއެވެ. އަދި ކުއްޖާ މަރުވީ އެބޯރޓްވެގެންކަމަށްވެސް އޭނާ ގާތު ވިސާމް ބުނިކަމަށްވެއެވެ.\nއޭގެ އިތުރުން، އެ ކުއްޖާ ވަޅުލިއިރުވެސް އިނގިލިތައް ތެޅޭ ކަމަށް މި ސިއްރު ހެކިވެރިޔާ އިތުރު މީހެއްގެ ގާތުގައި ވަނީ ބުނެފައެވެ.\nމި މައްސަލައިގެ "ސީން އޮފް ކްރައިމް ރިޕޯރޓް" ތައްޔާރު ކުރެއްވި އޮފިސަރު ވިދާޅުވީ، ކުއްޖާ ފެންދުލިގަނޑުން ނެގިއިރު ކުޑަކޮށް ތެޅޭ ކަމަށާއި، އެވަގުތު ޔަޤީން ކުރުމަށް "ސްޓޭބަލް" ތަނެއްގައި ބާއްވައިގެންވެސް ބެލި ކަމަށެވެ. އަދި އެފަދަ ތަނެއްގައި ބޭއްވުމުންވެސް ފެން ދުލިގަނޑުގެ ތެރެއިން ކުއްޖާ ތެޅޭކަން ފެނުނު ކަމަށް އޭނާ ވަނީ ސިފަކޮށްފައެވެ. އެގޮތުން ފެންދުލިގަނޑުން ނެގިއިރު ތުއްތު ކުއްޖާގެ ވިންދު ހުރިކަން ޔަޤީންކަމަށް ވިދާޅުވެ އޮފިސަރު ވަނީ ހެކިބަސްދީފައެވެ.\nއޭގެ އިތުރުން، މި ހާދިސާ ހިނގިއިރު ހިތަދޫ ރީޖަނަލް ހޮސްޕިޓަލުގައި ވަޒީފާ އަދާކުރި ރިޒްހާ ރަޒީންއަށް މިހާރު މި މައްސަލައިގައި ކަން ހިނގާފައިވާ ގޮތް ހަނދާން ނެތް ކަމަށް ބުނި ނަމަވެސް ރިޒްހާ މީގެ ކުރިން ދިން ބަޔާނުގައި ކުއްޖާގެ ހިތުގެ ވިންދު ހުރިކަން ފާހަގަވާ ކަމަށާއި، އެއީ ފިރިހެން ކުއްޖެއް ކަމަށް ބުނެފައިވާކަންވެސް ދައުލަތުން ވަނީ ފާހަގަކޮށްފައެވެ.\nތުއްތު ކުއްޖާ މަރާލީ ކަމަށް ދަޢުވާ ލިބޭ ވިސާމް އިންކާރު ކުރާއިރު، އޭނާގެ ވަކީލު ވިދާޅުވީ، މަރާލެވޭނީ ދިރިހުރި ފުރާނައެއް ކަމަށާއި، ކުއްޖާ ފެނުނު ކަމުގައިވިޔަސް އެއީ ދިރިހުރި ކުއްޖެއްކަން ޝައްކެއް ނެތް މިންވަރަށް ޔަޤީން ކުރެވޭ ވަރު ބުރަދަން ހުރި ހެއްކެއް ނެތް ކަމަށެވެ. އަދި ފެނުގައި ކޮންމެ އެއްޗެއް ހުއްޓަސް ކޮންމެސް ވަރެއްގެ "މޫވްމަންޓް"އެއް ހުންނާނެ ކަމަށާއި، އެއީ ކުއްޖާގެ ފުރާނަ ހުރިކަން ދަލީލުކޮށްދޭ ކަމެއް ނޫންކަމަށް ވަކީލު ވިދާޅުވިއެވެ.\nމި މައްސަަލައިގައި ދަޢުވާ ލިބޭ ޝާހީގެ ފަރާތުން ފާހަގަކުރާނެ ކަމެއް ނެތް ކަމަށް ބުނެފައިވާއިރު، ވިސާމްގެ ވަކީލު ވިދާޅުވީ، ކުއްޖާ އެބޯރޓް ކުރުމަށް ވިސާމް ޝާހީއަށް އެއްވެސް ބޭހެއް ދީފައި ނުވާނެ ކަމަށާއި، ކުއްޖާ ބައިގެން ދިޔަ ނަމަ އެއީ ޝާހީގެ ޢަމަލަކުން ވީ ކަމެއް ކަަމަށެވެ.\nމި މައްސަލައިގެ ހެއްކާ ގުޅޭގޮތުން ވާހަކަދެއްކުމުގެ އަޑުއެހުން ނިންމާލާފައިވާއިރު ދެން މި މައްސަލައިގައި އޮންނާނީ ޚުލާސާ ބަޔާން އިއްވުމެވެ. އެގޮތުން ޚުލާސާ ބަޔާން އިއްވުމަށް4ފެބްރުއަރީ 2020 އަށް ވަނީ ތާވަލުކޮށްފައެވެ. އަދި މައްސަލައިގައި ޙުކުމް ކުރުމަށް 27 ފެބްރުއަރީ ވަނީ ކަނޑައަޅާފައެވެ.\nމި މައްސަލައަށް މިހާރުވެސް7އަހަރު ވަނީ ވެފައެވެ.


Vaccine Nujahaa Faraaithah Rajjeyge Schoolthakah Vanun Manaakohfi ވެކްސިން ނުޖަހާ ފަރާތްތައް ރާއްޖޭގެ ސްކޫލްތަކަށް ވަނުން މަނާ ކޮށްފި – Huvadhoo News Vaccine Nujahaa Faraaithah Rajjeyge Schoolthakah Vanun Manaakohfi Huvadhoo News\nވެކްސިން ނުޖަހާ ފަރާތްތައް ރާއްޖޭގެ ސްކޫލްތަކަށް ވަނުން މަނާ ކޮށްފި\nއަންނަ ސެޕްޓެމްބަރު މަހުން ފެށިގެން ސްކޫލްތަކަށް ވަދެ ނުކުމެވޭނީ ކޮވިޑް-19 އިން ރައްކާތެރިވުމަށް ރާއްޖޭގައި ޖަހާ ވެކްސިން ޑޯޒްތައް ފުރިހަމަކޮށްފައިވާ ފަރާތްތަކަށް އެކަނި ކަމަށް އެޑިއުކޭޝަން މިނިސްޓްރީން އަންގަވައިފިއެވެ.\nއެހެންކަމުން އަންނަ މަހުން ފެށިގެން ވެކްސިން ނުޖަހާ ޓީޗަރުންނާއި، އެހެނިހެން މުވައްޒަފުންނާއި، ވެކްސިން ޖެހޭ އުމުރުގެ ސްކޫލްގެ ދަރިވަރުންގެ އިތުރުން ބެލެނެވެރިންނަށް ސްކޫލަށް ވަދެ ނުކުތުން މަނާ ވާނެ އެވެ.\nއެޑިއުކޭޝަން މިނިސްޓްރީން ކުޑައިރުކޮޅެއް ކޮށްފައިވާ އިއުލާނެއްގައި ވިދާޅުވެފައިވަނީ، ދަރިވަރުންގެ ކިޔެވުން ހުއްޓުމެއް ނެތި ކުރިއަށް ގެންދިއުމަށާއި، ކޮވިޑް އިން ރައްކާތެރިވުމަށް ސްކޫލް ތަކުގައި އަޅާފައިވާ ފިޔަވަޅުތައް އިތުރަށް ހަރުދަނާ ކުރުމަށް ފިޔަވަޅުތަކެއް އަޅަން ނިންމާފައި ވާ ކަމަށެވެ.\n“ދަރިވަންގެ ރައްކާތެރިކަމަށްޓަކައި، ހުރިހާ ފަރާތްތަކުންވެސް ވެކްސިންގެ ޑޯޒްތައް ވީހާވެސް އަވަހަށް ފުރިހަމަ ކުރުމަށް އިލްތިމާސް ކުރަމެވެ”. އެޑިއުކޭޝަން މިނިސްޓްރީގެ އިއުލާނުގައި ވެއެވެ.


Luthufee aa medhu ufahdha shakkuthah Ugail filuvaidhevvaifi\nލުތުފީއާމެދު އުފައްދާ ޝަކުތައް އުގައިލް ފިލުވައިދެއްވައިފި\nއަބްދުﷲ ލުތުފީގެ ފޮޓޯތަށް- ޕްރެފެސާ އުގެއިލް ވަނީ ރާއްޖެ ގެނައީ ލުތުފީކަން ކަށަވަރުކޮށްދެއްވާފަ-\nރޭ ފުލުހުންގެ ހާއްސަ ޓީމަކުން ރާއްޖެ ގެނައީ ނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގެ އިސްކޮށް ހުރި ހ. ހާޖަރާގޭ އަބްދުﷲ ލުތުފީ ކަން ޕްރޮފެސާ ހަސަން އުގެއިލް ކަށަވަރުކޮށްދީފި އެވެ.\nއުގެއިލް އެއީ ލުތުފީކަން ކަށަވަރުކޮށްދިނީ އޭނާގެ އުފެއްދުމެއް ކަމަށްވާ ފޭސް ރިކޮގިނޭޝަން ޓެކްނެލޮޖީ ބޭނުންކޮށްގެންނެވެ. ރޭ ރާއްޖެ ލުތުފީ ގެނައި ހިސާބުން ގިނަ ބަޔަކު ދިޔައީ ސޯޝަލް މީޑިއާގައި އެއީ ލުތުފީ ކަމާއިމެދު ޝައްކުވާ ކަމަށް ބުނެ އުގެއިލްގެ ކިބައިން އެއީ ލުތުފީކަން ކަށަވަރުކޮށް ދިނުމަށް އެދެމުންނެވެ.\nމިއަދުގެ ވަގުތެއްގައި ލުތުފީގެ ކުރީގެ ފޮޓޯ އަކާއި ރާއްޖެ ގެނައި ވަގުތު ނެތި ފޮޓޯ އެއް ފޭސް ރިކޮގިނޭޝަން ޓެކްނޮލޮޖީ ބޭނުންކޮށްގެން އަޅާކިޔުމަށްފަހު އުގެއިލް ވިދާޅުވީ، އެއީ ލުތުފީ ކަމަށެވެ.\nސްރިލަންކާގައި ލުތުފީ ފިލައިގެން އުޅުނީ ކޮންމެވެސް ވަރަކަށް ސިފަ ބަދަލުކޮށްގެން ޒާންގެ ނަމުގައި އާ އައިޑެންޓިޓީއެއް ހަދައިގެނެވެ. އެ ގައުމުގެ ކްރިސްޓިއަން ދީނުގެ މީހަކަށް ވެގެންނެވެ. އާންމުކޮށް ދިވެހިން އުޅޭ ހިސާބަށް ބައެއް ފަހަރު ގޮސް އުޅުނެވެ.\nޕްރެފެސާ އުގެއިލްއަކީ ހިސާބު މާއްދާއިން ޕީއެޗްޑީ ހާސިލް ކުރި ފުރަތަމަ ދިވެއްސެވެ. އުގެއިލް މިހާރު މަސައްކަތް ކުރަމުންދަނީ އިގިރޭސީވިލާތުގެ ބްރެޑްފަޑް ޔުނިވާސިޓީގައި ވިޝުއަލް ކޮމްޕިޔުޓިންގް ކިޔަވައިދޭ ޕްރޮފެސާ އެއްގެ ގޮތުގަ އެވެ.\nރައީސް އިބްރާހީމް މުހައްމަދު ސޯލިހު އުފެއްދި ގެއްލިފައިވާ މީހުންނާއި މަރުގެ މައްސަލަތަށް ބެލުމަށް ހެދި ރިޔާސީ ކޮމިޝަނުންވެސް ދަނީ އުގެއިލްގެ އެހީ ހޯދަމުންނެވެ. އެ ކޮމިޝަނުން ދަނީ އުގެއިލްގެ ޓެކްނޮލޮޖީ އެއްކަމަށްވާ ފޭސް ރިކޮގިނޭޝަން ޓެކްނެލޮޖީ އަދި ދޮގު ހަދާ މީހުން ދެނެގަންނަ ޓެކްނޮލޮޖީ ތަހުގީގަށް ބޭނުން ކުރަމުންނެވެ.\nއަބްދުﷲ ލުތުފީ ޕްރޮފެސަރު ހަސަން އުގައިލް\nފިލި މައްސަލާގައި ބާޣީ ލުތުފީއަށް ދައުވާކޮށްފި\nލުތުފީ ފިލި މައްސަލާގައި ދައުވާ އުފުލައިފި


China meehun iPhone dhookollafaane | Mihaaru\nޗައިނާ މީހުން ބުނަނީ ވީޗެޓް ބަންދުކޮށްފި ނަމަ އައިފޯނު ދޫކޮށް އެހެން ފޯނެއް ހޯދާނެ ކަމަށް\n18 އޯގަސްޓް 2020 - 06:52\nއެމެރިކާގެ ރައީސް ޑޮނަލްޑް ޓްރަމްޕްގެ އަމުރަކަށް، އެމެރިކާގެ ކުންފުނިތަކުން ވީޗެޓް ބަންދުކޮށްފި ނަމަ އައިފޯނުގެ ބަދަލުގައި އެހެން ފޯނެއް ހޯދާނެ ކަމަށް، 1.2 މިލިއަން މީހުން ބުނެފައި ވާ ކަމަށް، ޗައިނާގެ މައިކްރޮ ބްލޮގިން ވެބްސައިޓް، ވީބޯ އިން ދާދިފަހުން ކުރި ސާވޭއަކުން ދައްކައިފި އެވެ.\nއައިފޯން ބޭނުންކުރާ ޗައިނާ މީހުންނަށް އައިފޯނަށް ވުރެ ވީޗެޓް މުހިންމު ކަމަށް 95 ޕަސެންޓް މީހުން އެ ވަނީ ބުނެފަ އެވެ.\nޗައިނާ މީހުންނަށް ވީޗެޓަށް ވުރެ ވަކިން މުހިންމު އެހެން އެޕްލިކޭޝަނެއް ނެތެވެ. ވީޗެޓް ބޭނުންކުރާ މީހުންގެ އަދަދު އެއް ބިލިއަނަށް ވުރެ ގިނަ އެވެ.\nޗައިނާގައި ވީޗެޓް ބޭނުންކުރެވެނީ ހަމައެކަނި މެސެޖްކުރާކަށް ނޫނެވެ. އޮންލައިން ވިޔަފާރި، ރައްޓެހިނާއި ގާތްތިމާގެ މީހުންނަށް ފައިސާ ފޮނުވުން އަދި ކާބޯތަކެއްޗަށް އޯޑަރުކުރުން ފަދަ ތަފާތު ބޭނުންތަކަށް ވެސް ވީޗެޓް ބޭނުންކުރެ އެވެ.\nއައިފޯނަކީ ޗައިނާގައި މަގުބޫލް ސްމާޓްފޯނެކެވެ. އެމެރިކާގެ ކުންފުނިތަކަށް ވީޗެޓް ބަންދުކުރަން ޖެހިއްޖެ ނަމަ އައިފޯން ބޭނުންކުރާ މީހުންނަށް މި އެޕްލިކޭޝަން ބޭނުމެއް ނުކުރެވޭނެ އެވެ. ޗައިނާ މީހުން ބުނާ ގޮތުގައި އެމެރިކާގައި ދިރިއުޅޭ އެ މީހުންގެ އާއިލާ މީހުންނާ މުއާމަލާތުކުރުމަށް ވީޗެޓް ނޫން އެޕްލިކޭޝަނެއް ބޭނުންމެއް ނުކުރެ އެވެ. އެހެންކަމުން ވީޗެޓަށް ގޮތެއް ވެއްޖެ ނަމަ އެއީ ހިތާމަކުރަން ޖެހޭ ވަރުގެ ކަމަކަށް ވާނެ އެވެ.\nވީޗެޓް ބަންދުކުރުމަކީ ޗައިނާގެ އިލެކްޓްރޯނިކްސް ކުންފުނިތައް ދެކެ ޓްރަމްޕް ސަރުކާރުން އަންނަ ރުޅީގައި ކުރަން އުޅޭ ކަމެކެވެ. މިކަމުގެ ސަބަބުން ގެއްލުން ލިބޭނީ ހަމައެކަނި ޗައިނާ މީހުންނަނަށް ނޫނެވެ. އެޕަލް އަށް އަދި ގޫގުލް އަށް ވެސް މިކަމުގެ ނޭދެވޭ އަސަރުކުރާނެ އެވެ.\nއެޕަލް އަށް ލިބޭ އާމްދަނީގެ 15 ޕަސެންޓް ޗައިނާ ހިއްސާކުރެ އެވެ. އެހެންކަމުން، ޗައިނާ މީހުން އައިފޯން ބޭނުންކުރުން ހުއްޓާލައިފި ނަމަ، އަނެއްކާ ވެސް އެޕަލުން ތަންގަނޑެއް ނައްޓައިގެންދާނެ އެވެ. މި ހިސާބުން ވައިޓް ހައުސް އަށް އޮތީ މި ކަމުގައި ހިކުމަތްތެރިވުމެވެ. އެއް ގޮތަކީ މި ޚިޔާލު ދޫކޮށްލުމެވެ. ނޫން ނަމަ ހަމައެކަނި އެމެރިކާގައި ބޭނުންކުރާ އައިފޯނުތަކަށް ވީޗެޓް ބަންދުކުރުމެވެ. ދުނިޔޭގައި ބޭނުންކުރާހާ އައިފޯނަކަށް ވީޗެޓް ބަންދުކޮށްފި ނަމަ ގާތީ އެޕަލް އަށް ދިޔަވުމެވެ.\nއައިފޯން ގޫގްލް އެންޑްރޮއިޑް އެޕަލް ޗައިނާ އައިއޯއެސް ސޯޝަލް މީޑިއާ އެމެރިކާ ޑޮނަލްޑް ޓްރަމްޕް\nމަވެސް އެބަ ވިސްނަން މިހާރު އައިފޯނުގެ ބަދަލުގައި އެހެން ގޮތެއް ހޯދަން .


Kangana akee bogoas meeheh kamah gboolu kuraa hisaabah!\nބޮލީވުޑްގެ އެންމެ މަތީ ފަންތީގައި އުޅޭ ގިނަ ބަޔަކާ އަމާޒުކޮށް ކަންގަނާ ރަނާވަތު އަބަދުވެސް ބަހުގެ ހަމަލަތައް ސޯޝަލް މީޑިއާ މެދުވެރިކޮށް ފޮނުވަމުން ދެއެވެ. ޚާއްސަކޮށް ސުޝާންތު ސިންގް ރާޖްޕޫތު އަމިއްލައަށް މަރުވި ފަހުން ބޮލީވުޑް ބައެއް މީހުންނަށް ކަންގަނާ ކުރާ ތުހުމަތުތައް ވަނީ އިތުރުވެފަ އެވެ.\nއެންމެ ފަހުން ހުކުރު ދުވަހު ކަންގަނާ ކުރި ޓުވީޓްތަކަކުން އެއް ޓުވީޓެއްގައި ބުނެފައި ވަނީ އޭނާ ދަންޖެހި މަރުވެފައި ހުއްޓާ ފެނުނަސް އެއްވެސް މީހަކު އޭނާ އަމިއްލައަށް މަރުވީ ކަމަށް ގަބޫލު ނުކުރުމަށެވެ. އަދި ޕްރޮޑިއުސަރު-ޑައިރެކްޓަރު ކަރަން ޖޯހަރް އަށް ވެސް ކަންގަނާ ބަހުގެ ހަމަލަ ތަކެއް ދީފައި ވެއެވެ.\nސުޝާންތުގެ އާއިލާގެ މީހުން ވެސް ކަންގަނާ ބަހުގެ ހަމަލަ އިން ސަލާމަތެއް ނުވި އެވެ. ސުޝާންތުގެ އާއިލާ އާއި އެ އާއިލާގެ ގާނޫނީ ވަކީލުން ސުޝާންތާ ބެހޭ ގޮތުން ކަންގަނާ ދައްކަމުންދާ ވާހަކަ ތަކާ އެއްބަސް ނުވާތީ އެވެ.\nސުޝާންތުގެ އާއިލާގެ ގާނޫނީ ވަކީލު ބުނެފައިވަނީ ސުޝާންތުގެ މަރުގެ ހާދިސާގައި ކަންތައްތައް ވެފައިވަނީ ކަންގަނާ ތުހުމަތުކުރާ ގޮތަށް ނޫން ކަމަށެވެ. ބޮލީވުޑްގެ އެއްވެސް ޕްރޮޑިއުސަރެއް އަދި ޑައިރެކްޓަރެއްގެ ފަރާތުން ސުޝާންތަށް އެއްވެސް މައްސަލައެއް ކުރިމަތިވެފައިވާ ކަމަކަށް ނުބެލެވޭ ކަމަށެވެ. ސުޝާންތުގެ މައްސަލައިގައި ކުރިން ގިނަ މީހުން ގަބޫލުކުރީ ކަންގަނާ ދެއްކި ވާހަކަ ތަކެވެ. ނަމަވެސް މިހާރު މި ކޭސް ވަނީ މުޅިން ނުވަތު ބުރެއް އަޅާފަ އެވެ. މިހާރު އިންޑިޔާގެ ނޫސްތަކުންނާއި އާއިލާއިން އޭނާގެ މަރުގެ ޒިންމާ އަޅުވަނީ އޭނާ މަރުވި އިރު ރައްޓެހިވެގެން އުޅުނު ރިއާ ޗަކްރަބަތީގެ ބޮލުގަ އެވެ.\nރިއާ ސުޝާންތުގެ 15 ކްރޯޑު ރުޕީސް ފޭރިގެންފައިވާ ކަމަށާއި ރައްޓެހި ނަފްސާނީ ޑޮކްޓަރުންނަށް ދައްކައިގެން ފާޑުފާޑުގެ ބޭސްތައް ކާން ދީ ސުޝާންތު މޮޔަ ކުރަން މަސައްކަތް ކޮށްފައިވާ ކަމުގެ ވާހަކަ ތަކެކެވެ. ނަމަވެސް ކަންގަނާ އެއް އަދިވެސް މި ވާހަކަތަކެއް ގަބޫލެއް ނުކުރެ އެވެ.\nކަންގަނާ ބުނަނީ ސުޝާންތުގެ އާއިލާއިން ވެސް މިހާރު ބޮޑަށް ވިސްނަނީ އޭނާގެ ފައިސާތަކަށް ވީ ގޮތެއް ހޯދާށެވެ. ބޮލީވުޑު މީހުން އޭނާއަށް ހަދާލި ގޮތް އޮޅުން ފިލުވާކަށް އެމީހުން ނޫޅެ އެވެ.\nކަންގަނާ ދައްކާ ވާހަކަތަކުން އޭނާގެ ބޯ ހަމަޖެހޭތޯ މިހާރު ގިނަ ބަޔަކު ސޯޝަލް މިޑިއާގައި ދަނީ ސުވާލު އުފައްދަމުންނެވެ. ކުރިން ކަންގަނާއަށް ހަމްދަރުދީ ވާ މީހުން ގިނަ ނަމަވެސް މިހާރު ގިނަ ބަޔަކު ބުނަނީ އޭނާއަކީ ބޯ ގޯސް އަންހެނެއް ކަމަށެވެ. ކޮންމެ ދުވަހަކު އެތައް ބަޔަކަށް ފާޅުގައި ބަހުގެ ހަމަލާތައް ދެމުން ދާތީ އެވެ.\nއެންމެ ފަހުން އިއްޔެ އޭނާ ވަނީ އާލިއާ ބަޓްގެ ކުޑައިރުގެ ފޮޓޮއަކަށް ކޮމެންޓުކުރި ބޮލީވުޑް ބައެއް އެކްޓަރުންނާ ވެސް ދިމާކޮށްފަ އެވެ. އަދި އެ ފޮޓޯއަށް ލައިކް ދިނުމަށް ވުރެ މުހިއްމުކަމެއް އެމީހުންގެ ނެތްތޯ ސުވާލު ކޮށްފަ އެވެ.\nދީޕިކާ ޕަދުކޯން އަށް ވެސް ކަންގަނާގެ ބަހުގެ ހަމަލާތަކަށް އިއްޔެ ފޮނުވާލާފައި ވެއެވެ. ޑިޕްރެޝަންގެ މައްސަލަ ތަކެއް ހުރެޔޭ ކިޔައިގެން މީހުންގެ ހަމްދަރުދީ ހޯދަން އުޅޭ ކަމަށް ތުހުމަތު ކޮށްފަ އެވެ.\nކަންގަނާ ބަހުގެ ހަމަލާތައް ފޮނުވާ ގިނަ ފަންނާނުންނަކީ އެތައް މިލިއަން ފޭނުންނެއް ސޯޝަލް މީޑިއާގައި ތިބޭ ބައެކެވެ. ޚުދް ދީޕިކާގެ އެކަނި ވެސް 50 މިލިއަނަށް ވުރެ ގިނަ ފޭނުން ސޯޝަލް މީޑިއާގައި އުޅެ އެވެ. ވީމާ އެމީހުންގެ ލޯބިވާ އެކްޓަރުންނާ ދިމާކޮށްލުމުން ފޭނުންނެއް މަޑަކުން ނުތިބެ އެވެ. އެމީހުން ކަންގަނާ އަށް ބަހުގެ ހަމަލާތައް ފޮނުވަން ފަށަ އެވެ. މިހާރު ކަންގަނާ އަށް ދިމާވެގެން އުޅެނީ މިފަދަ ގޮތެކެވެ. އޭނާ ދައްކާ ވާހަކައިން މީހުންގެ ރުޅި އޭނާއާ އަމާޒުވާލެއް މާ ބޮޑަށް ވެސް އިތުރުވަމުން ދަނީ މި ސަބަބާ ހުރެ އެވެ.